
Sveti Ivan svoje evanđelje započinje govorom o početku. Na tom 
početku stoji Riječ (Logos). Sve postade po njoj i bez nje ne postade 
ništa (Iv 1, 1-3). Onaj koji bijaše u početku, stoji i na našem početku. U 
njemu nas sebi (Bog) izabra prije postanka svijeta. . . (Ef 1, 5). I na početku 
ovog časopisa «Počeci» stoji Onaj bez početka. Njegova je Riječ ona koja 
nadahnjuje i prožima mnoge tekstove koji se nalaze u ovom časopisu. 

U pismu Ludvvigu von Fickeru filozof L. Wittgeinstein, govoreći o 
svojoj knjizi «Tractatus logico-philosophicus», kaže kako se njegovo djelo 
zapravo sastoji od dvaju dijelova: od ovoga koje je ovdje pred nama i od 
svega onoga što nije napisao. A upravo je ovaj drugi dio onaj koji je važan. 
Usudili bismo se reći kako se i svaki od radova koji se nalaze u ovom 
časopisu sastoji upravo od tih dvaju dijelova. I taj drugi dio koji nije napisan 
mnogo je važniji. Ipak, može se taj skriveni dio koji je u nama prepoznati i 
iščitati kroz ono što je napisano. 

Isus, završavajući prispodobe o kraljevstvu nebeskom, kaže kako je 
svaki pismoznanac upućen u kraljevstvo nebesko sličan čovjeku domaćinu 
koji iz svoje riznice iznosi novo i staro (Mt 13, 52). I mi iz svoje riznice 
iznosimo novo i staro. Ideje i misli koje se mogu pronaći u ovom časopisu 
nisu revolucionarne, ne donosimo ništa novo. Ipak, novi je zanos koji nas gura 
naprijed da napišemo na papir ono što je u nama, ono o čemu razmišljamo, 
da prikažemo stvari kako ih mi vidimo. Možda se mogu pronaći mišljenja s 
kojima se neće svi složiti, ali već nas sv. Pavao upozorava kada kaže: idem 
li za tim da ljudima ugodim? Kad bih sveudilj nastojao ljudima ugađati, ne 
bih bio Kristov sluga (Gal 1, 10). 

Zahvaljujemo se našoj Provinciji Presvetog Otkupitelja koja nam 
je omogućila da možemo studirati i na taj se način pripremati za budući 
redovnički i svećenički život. Također se zahvaljujemo i našim odgojiteljima 
koji su nam stalna potpora kako u životu tako i u radu. Opet se možemo 
pozvati na riječi sv. Pavla kada kaže: priznajte one koji se trude među 
vama, koji su vam predstojnici u Gospodinu i opominju vas; s ljubavlju ih 
nadasve cijenite poradi njihova djela (1 Sol 5, 12). 

Struktura časopisa ostala je ista kao i u prethodnim brojevima. Nadamo 
se kako će svatko pronaći nešto za sebe. 

Pozdravljamo vas u Gospodinu franjevačkim pozdravom mir i dobro. 


Fra Ivan Macut 


Dragi prijatelji 


Počeci, 2006 . 

POPRATNA RIJEČ O. MAGISTRA 

Posljednjih nekoliko godina Red manje braće kojemu pripadaju i 
vrli autori ovoga časopisa, obiluje dokumentima, vodičima, projektima. 
Ti dokumenti mogu biti znak krize, preispitivanja, ali isto tako novoga 
zanimanja i obnovljenog zanosa u životu i poslanju manje braće. Nadamo 
se ipak da je u pitanju ovo drugo. Među njima posebnu pozornost privlači 
nam dokument koji nas kroz slijedeće trogodište (2006.-2009.) sprema na 
proslavu 800. obljetnice utemeljenja Reda manje braće, a nosi znakovit 
naslov, vrlo bliz našem časopisu - “Milost početaka”. Riječ je zapravo o 
projektu koji “želi pomoći svoj braći da dadnu stvaralački odgovor na 
izazove koji nam dolaze iz Crkve i suvremenog svijeta” stoje, složit ćete 
se, i jedan od ciljeva našega časopisa. 

Na pitanje “Što trebamo činiti, braćo?” Generalni ministar u tom 
kontekstu daje slijedeći odgovor: usmjerimo se na ono što nam treba 
biti sve - naš Gospodin Isus Krist, usredotočimo se na bitno sa svrhom 
da se izbjegne iscjepkanost i rasipanje, odsredištimo se kako bismo pošli 
u svijet, naš klaustar, kako bismo svjedočili i naviještali da je samo 
Gospodin svemoguć, svjesni da nismo pozvani živjeti za sebe same nego za 
druge, da naša bratstva nisu zbog sebe nego da pomognu da drugi upoznaju 
Kraljevstvo Božje. 

Preduvjet, međutim, svakog dobrog početka, svake dobre proslave i 
njezina sretna završetka, svakog dobro složenog životnog projekta kako na 
osobnoj tako i na zajedničkoj razini, svakog izlaska u svijet, u susret drugima, 
svakog uspješno završenog posla i poslanja, svakog dobro napisanog teksta, 
svakako je evanđeoska vrednota, dobro poznata sv. Franji i franjevaštvu - 
“povući se u osamu, na samotno mjesto”. A to znači ekvilibrirati akciju i 
kontemplaciju, od susreta s narodom, po uzoru na Isusa i njegove učenike, 
prijeći na skroviti i regenerirajući dijalog sa samima sobom i s Bogom. 
Ni redovnici, naime, nisu lišeni napasti misliti kako je djelovanje, trčanje, 
učinkovitost, aktivizam najveća vrednota. Kako je moguće, razmišljamo, 
povući se u osamu kada kuća gori, kada je svijet pun potreba i traži 
našu nazočnost? Stariji su redovnici na ovo pitanje odgovarali zgodnom 
slikom. Zamislimo vatrogasce koji, tek što su primili dojavu o požaru, hitro 
s upaljenim sirenama pođu ugasiti ga. Kad dođu napokon na mjesto požara, 
primijete da u rezervoarima nemaju ni kapi vode! Istu situaciju mogu živjeti 
i redovnici kada nastoje pomoći drugima. Kako pomoći, ako su sami prazni 
rezervoari? Trebamo vrijeme za punjenje, odmor i tišinu. Inače ćemo učiniti 
veliku pogrešku: zbog hitnoga, prividnog ili stvarnog, izgubiti ono što je 
uistinu bitno i važno. 

Kada govorimo o samoći uzeti je u promatranje i njezinu drugu stranu, 
njezino naličje. Ona je kao siromaštvo. I ono evanđeoska vrednota, draga 
posebno sv. Franji. Postoji dobro siromaštvo, hotimično i svjesno izabrano, 
koje očovječuje, usrećuje i oslobađa. Postoji i zlo siromaštvo, bijedno 
društveno stanje koje rasčovječuje, unesrećuje i zarobljava. Na isti način 
postoji dobra samoća koja nam pomaže ostvariti se kao ljudska bića, osobe 
i postoji nažalost zla samoća, neželjena, nametnuta, ona koja je najčešći 
razlog patnje u našem društvu. Već nam biblijsko vrijeme pripovijeda o 
siročetu, udovici, sterilnoj ženi, siromahu, prognaniku i strancu. Danas, 
ovim objektivnim situacijama pridošle su i druge, čisti proizvod tehnološke 
civilizacije u kojoj živimo. Paradoksalno, upravo ono što je povećalo 
mogućnost da budemo zajedno, da komuniciramo s drugima - urbana 
koncentracija, sredstva javnog priopćavanja -stvorilo je najgore moguće 
situacije osamljenosti i samoće. Stajati usred mnoštva ne znači “biti - s - 
drugima”, ne znači razbiti samoću. Sestra klarisa može biti manje sama od 
svih javnih osoba. I kad umire sama, manje je sama, nažalost, od svih onih 
koji umiru u tehnički i brojno najopremljenijim bolnicama. 

Lijek takvoj i sličnim osamljenostima može imati čisto religioznu 
potku koja karakterizira “dobru samoću”: sposobnost ulaska u dijalog 
sa vlastitom intimom i posebno s Bogom. Ako osobe koje se osjećaju 
osamljenima nauče malo pomalo razgovarati sa “dragim gostom vlastite 
duše”. Duhom Svetim, samoća će postati lakša. Neki su čak, nakon 
takvog iskustva, kadri tvrditi da se u osamljenosti osjećaju manje sami. 
Hrabri ih i spoznaja, pročišćena upravo u njihovoj samoći, da bez obzira 
koliko bili slabi i sami, uvijek postoji netko tko ih treba. 

Svratiti je pozornost i na još jednu označnicu samoće vidljivu u životu 
Isusa Krista i njegovih učenika. Povlačenje u osamu na samotno mjesto 
nekada traje vrlo kratko. To nam jasno kaže da trebamo biti uvijek spremni 
odreći se vlastite samoće i potrebnog odmora kako bi izišli u susret onima 
koji trpe osamljenost, napuštenost i siromaštvo. Isusa ne iritira narod koji 
mu ne da mira, nego je “ganut” kad ih vidi prepuštene samima sebi “kao 
ovce bez pastira”. Takvo Isusovo ponašanje jasan je kriterij u razlučivanju 
kada je naša osamljenost istinsko traženje Boga, a kada je naprotiv samo 
traženje sebe i vlastitoga komoda. Može se, naime, ljubiti samoća i čučati 
čitavo vrijeme u vlastitoj ljusci, zbog motiva koji su sve drugo samo ne 
hvale vrijedni: zbog vlastitog egoizma, lijenosti, straha od naroda, njegovih 
problema i poteškoća. U takvim slučajevima, biti sami sa sobom znači 
čitavo vrijeme biti u... lošem društvu. 

Učenik Isusov, na poseban način franjevac, treba biti spreman napustiti 
svijet da bi se povukao u samoću. Isto tako treba biti spreman, kada je to 
potrebno, napustiti samoću da bi se vratio u svijet. Temeljni motiv i jednog i 

drugog “napuštanja i povratka” jest ljubav. “Milost početaka” pripremajući 
braću na 800 . obljetnicu utemeljenja našega reda ozbiljno računa s takvom 
spremnošću kao preduvjetom uspješne i plodonosne proslave. Bez nje nije 
moguć ni zajednički život tipičan za Red manje braće. 

Tekstovi naših “Početaka” nemaju nakanu usmjeriti, usredotočiti, 
odsredištiti. Nisu nikakav dokument, vodič, plan, nego su samo, nadamo 
se, plod jedne pozitivne osamljenosti, izričaj ljubavi i pokazatelj spremnosti 
odlaska u svijet. U središtu života ovih mladih autora vjerujemo stoji ipak 
On, početak i svršetak. 

Dragi čitatelji, bez obzira što činili uzmite vremena za sebe, osluškujte 
u tišini, i, ako niste možda franjevci, pokušajte kao ljudi dobre volje ovaj 
program “Milosti početaka” primijeniti na vlastiti život. Bit ćemo sretni 
ako vam tekstovi, jedan odsjek ili barem jedan redak naših “Početaka” 
pomogne u tom nastojanju ili samo dodirne okrajak vašega razmišljanja 
i života. Molimo vas također da nas podržite kako u našem daljnjem radu 
tako i u proslavi ove važne i velike obljetnice. 

Mir i dobro! 


fra Šimun Bilokapić, magistar bogoslova 


Počeci, 2006. 

DRUGI VATIKANSKI SABOR I VJERNICI LAICI 


Katolička je crkva složena stvarnost. Ona nije neki apstraktni pojam 
koji nema dodirnih točaka sa zbiljom, niti ju je moguće reducirati na 
određene skupine osoba ili strukture. Katolička je crkva božanska i ljudska 
stvarnost. Ona je Božji narod, konkretna zajednica vjernika. Sačinjavaju 
je različite pravne (poput biskupija, župa i si.) i fizičke osobe - vjernici. 
Zakonik kanonskoga prava iz 1983. definira vjernike kao one koji su 
krštenjem pritjelovljeni Kristu i sazdani u Božji narod te su, kao dionici 
Kristove svećeničke, proročke i kraljevske službe, pozvani vršiti poslanje 
koje je Bog povjerio Crkvi, svatko prema svome položaju. 1 Dakle, temeljna 
je pretpostavka za vjernika krštenje kojim se pritjelovljuje Kristu i zajednici 
vjernika, Crkvi. 

Među vjernicima u Katoličkoj crkvi postoje razlike i to bitne. 
Razlike se ne odnose na dostojanstvo jer su svi vjernici u Crkvi jednakog 
dostoj anstva, nego na funkcij e . Postoj e, naime, vj emici koj i su po božanskom 
ustanovljenju posvećeni službenici - klerici. Svi se ostali vjernici u Crkvi 
nazivaju laici. U Crkvi postoji i treća skupina vjernika, koji se iz oba ta 
dijela (klerika i laika) “javnim prihvaćanjem evanđeoskih savjeta zavjetima 
ili drugim svetim vezama, koje Crkva priznaje i potvrđuje, na svoj osobit 
način posvećuju Bogu i koji koriste spasenjskom poslanju Crkve; iako 
njihov stalež ne pripada hijerarhijskom uređenju Crkve, pripada ipak 
njezinom životu i svetosti” (ZKP, kan. 207, § 2.). Dakle, podjela vjernika 
na klerike i laike odgovara hijerarhijskom uređenju Katoličke crkve jer je 
ona kao zajednica ljudi hijerarhijski ustrojena. Stoga možemo reći da u 
Crkvi postoje tri temeljne skupine vjernika: vjernici klerici, vjernici laici i 
vjernici članovi ustanova posvećenog života. 2 

U ovom ćemo radu iznijeti nauk Drugoga vatikanskog sabora o jednoj 
od ovih triju skupina vjernika - o vjernicima laicima. Da bismo shvatili nauk 
Sabora o laicima, valja nam najprije pokazati kakav je bio položaj vjernika 
laika u Crkvi tijekom njezine povijesti, osobito prije samog Sabora. 


1 Usp. Zakonik kanonskoga prava proglašen vlašću pape Ivana Pavla II., GK, Zagreb, 
1996., kan. 204, § 1. (Odsada u tekstu ZKP); Katekizam Katoličke crkve. Hrvatska 
biskupska konferencija, GK, Zagreb, 1994., br. 871 (Odsada u tekstu KKC). 

2 Usp. J. Brkan, Obveze i prava vjernika laika. Služba Božja, Split, 2005., str. 22-29. 

1. Vjernici laici u povijesti Crkve 


Tijekom povijesti Crkve u različitim povijesnim razdobljima različito 
se vrednovalo vjernike laike. Njihov je položaj često bio nezavidan, odnosno 
laici su često bili marginalizirani i zapostavljani kao dio Crkve. 

U samim počecima Crkve teško je razlikovati vjernike u njoj. U 
nekim novozavjetnim spisima, poput Poslanice Efežanima, govori se o 
različitim službama u kršćanskoj zajednici (usp. Ef 4, 11-12), ali time još 
nije donesena razlika na razini klerik-laik. Prvi kršćani međusobno se zovu 
braćom, svetima, učenicima i si. Razdoblje Pracrkve zapravo je vrijeme još 
uvijek malih zajednica vjernika u kojima se tek počinje oblikovati Crkva 
kao organizirana zajednica. To je vrijeme nastanka crkvenih službi (poput 
nasljednika apostola, starješina i ostalih) čime se implicitno utemeljuje 
hijerarhijsko uređenje u kojem se razlikuju klerici i laici. 

Prvi oci razlikuju jasno klerike i laike. Tako Klement Rimski (početkom 
1. stoljeća) u Poslanici Korinćanima upotrebljava pojam laik, razlikujući 
laika od zaređenih službenika Crkve (slično i drugi oci i crkveni pisci, 
poput Klementa Aleksandrijskog, Origena, Ciprijana, Tertulijana i mnogih 
drugih). U VI. stoljeću u Crkvi se razlikuju 3 kategorije kršćanskih vjernika: 
kler, monasi i laici. 3 Položaj laika bitno je narušen nastankom kršćanskih 
država u starom i srednjem vijeku. Naime, tada brigu za kršćansko društvo 
preuzimaju državni upravitelji (carevi, kraljevi, knezovi) i crkvena 
hijerarhija (papa, biskupi). Vjernici laici tada nisu mogli doći do izražaja 
u životu Crkve jer su oni bili tek vjerni podanici kralja i biskupa. Stoga su 
mnogi u tom razdoblju Crkvu poistovjećivali s klerom. “Život laika kao 
vjernika sveo se na to da od klerika prima duhovna dobra, da mu se u 
duhovnim stvarima izručuje bez rezerve, a zauzvrat da klerika materijalno 
pomaže... Stoga se nećemo Čuditi što je pojam laika i laičkog izgubio 
značenje svjetovnog, a dobio značenje nečeg što je izvan kršćanstva, pa čak 
nečeg što ]q protivno kršćanstvu, tako da će se đekristijanizacija kršćanskog 
društva nazvati laicizacijom ”. 4 


3 Usp. Isto, str. 53-55. J. Brkan piše za prva stoljeća Crkve: “... u Crkvi su laici oni koji 
nisu nosioci ministerija, tj. nisu kler” (Isto, str. 54.). 

4 R. Brajičić i suradnici. Dogmatska konstitucija o Crkvi - Lumen gentium (II.), FTI, 
Zagreb, 1981., str. 482. J. Brkan piše kako su od početka srednjeg vijeka laici “sve manje 
uključivani u crkvene službe; molili su tišim glasom, bili su dalje od oltara, to je išlo sve 
do toga da laici uopće nisu mogli nositi darove na oltar. U VI. i VII. stoljeću pojavljuju 
se privatne mise, mise za samog svećenika... mise bez laika...” (J. Brkan, Nav. djelo, str. 
56/57.). 


Počeci, 2006. 

Društvo se, dakle, u novom vijeku, posebno nakon Francuske revolucije 
počinje laicizirati te je stoga svijet XIX. i XX. stoljeća laicizirano društvo, 
usmjereno ateizaciji i materijalizaciji života. Na to stanje društva reagiraju i 
hijerarhij a Crkve i laici. “Pritom se svjetovni vjernici kao kršćanski djelatnici 
dižu za rekristijanizaciju društva, za ponovnu prisutnost vjere i ćudorednih 
načela u politici: u javnome životu, u učilištima, u socijalnim ustanovama 
i drugdje. Niču različite organizacije svjetovnih vjernika s kulminacijom 
Katoličke akcije. To je vrijeme probuđenog katoličkog svjetovnjaštva.” 5 

O laicima se u crkvenim dokumentima tijekom stoljeća vrlo malo 
govorilo. Tek sabori u Firenci i Tridentu progovaraju o laicima, ali 
negativnim definicijama koje su bile isključivo' odgovor na protestantizam. 
Od papinskih dokumenata možemo navesti samo dokumente Pia XI. i 
Pia XII. o apostolatu laika. Također se ni u crkvenom zakonodavstvu 
nije mnogo pažnje posvećivalo laicima. Kao primjer navodimo kako je u 
Zakoniku iz 1917. bilo samo 14 kanona o laicima (laicima kao fizičkim 
osobama bila su posvećena samo 2 kanona), a u novom Zakoniku, premda 
je kraći od prethodnog, čak 200 kanona sadrži nauk o pravima i poslanju 
laika u Crkvi. Razlog toj promjeni valja tražiti u nauku o Crkvi Drugog 
vatikanskog sabora “koji je s pretežno hijerarhijske zamisli Crkve prešao 
na zamisao Crkve kao zajednice.” 6 

Sve dosad navedene stvarnosti, počevši od buđenja katoličkog laikata 
koncem XIX. i početkom XX. stoljeća, što se posebno očitovalo nastankom 
brojnih katoličkih pokreta u društvu, pa sve do početka vrednovanja 
apostolata laika u papinskim dokumentima, ostvarile su utjecaj te našle 
svoje mjesto u nauku Drugog vatikanskog sabora, na . poseban način u 
Dogmatskoj konstituciji o Qrkvi Lumen gentium. Sabor je, naime, sazvan i 
zbog tih razloga, a u sljedećem ćemo dijelu rada nastojati u kratkim crtama 
predstaviti nauk saborskih otaca koji je odgovor na nastalu situaciju u Crkvi 
i društvu. 


5 R. Brajičić, Dekrat o apostolatu svjetovnih vjernika - Apostolicam actuositatem, FTI, 
Zagreb, 1990., str. 56. O istome usporedi kod: R. Brajičić i suradnici, Nav. djelo, str. 483- 
484.; J. Brkan, Nav. djelo, str. 58-59. 

6 R. Brajičić, Nav. djelo, str. 61.0 laikatu u crkvenim dokumentima i zakonodavstvu vidi 
kod: R. Brajičić i suradnici, Nav. djelo, str. 489-490.; J. Brkan, Nav. djelo, str. 59-60. 

2. Drugi vatikanski sabor i vjernici laici 


Drugi je vatikanski sabor jedan od najvažnijih događaja u novijoj 
povijesti Crkve. On predstavlja značajnu prekretnicu u životu Crkve. 
Najčešće se u tom kontekstu ističe promjena odnosa Crkve prema svijetu 
(stoje posebno izraženo u Pastoralnoj konstituciji o Crkvi u suvremenom 
svijetu Gaudium et spes), ali jednako tako važna je promjena shvaćanja 
same Crkve, tj. ono što Crkva sama o sebi kaže (najznačajniji je dokument 
u tom pogledu Dogmatska konstitucija o Crkvi Lumen gentium). Budući da 
je govor o vjernicima laicima, posebno o njihovom poslanju i odgovornosti 
u Crkvi i svijetu, moguć samo ukoliko se shvati u kontekstu Crkve- 
Zajednice 7 , u ovom ćemo poglavlju najprije iznijeti ekleziologiju Sabora. 

2. 1. Novo poimanje Crkve 


Katolička je ekleziologija sve do Drugoga vatikanskog sabora bila 
obilježena polemičkim, juridičkim i apologetskim tonovima. To je došlo 
do izražaja i na Prvom vatikanskom saboru (1869./1870. god.), koji je htio 
progovoriti o Crkvi. Međutim, zbog složenih društveno-političkih prilika u 
Italiji u to vrijeme od planiranih 12 poglavlja konstitucije o Crkvi saborski 
su oci dovršili samo jedno, ono o papinoj nezabludivosti, nadopunjeno 
naukom o primatu. 

Upravo zbog te nedovršenosti i nedorečenosti konstitucije Prvoga 
vatikanskog sabora jedna od glavnih tema na Drugom vatikanskom saboru 
bio je nauk o Crkvi. Jedan je od najvažnijih dokumenata Sabora Dogmatska 
konstitucija o Crkvi Lumen gentium. Stoga ćemo u ovom poglavlju ukratko 
iznijeti temeljne ideje tog dokumenta o Crkvi. 8 

Prvo poglavlje konstitucije nosi naslov Otajstvo Crkve i u njemu se 
govori o teološkoj biti Crkve. Da bi izrazio stvarnost Crkve, Sabor donosi 
nekoliko naziva i slika za Crkvu. Ponajprije, Crkva je “kao sakrament ili 
znak i oruđe najtješnjeg sjedinjenja s Bogom i jedinstva cijeloga ljudskog 
roda”. 9 Time je odmah na početku istaknut smisao i uloga Crkve - Crkva 
je posrednica Božjeg spasenja ljudima. Ona to spasenje posreduje tako 

7 Usp. Ivan Pavao II., Christifideles laici. Vjernici laici. O pozivu i poslanju vjernika laika 
u Crkvi i svijetu, KS, Zagreb, 1997., br. 18-20 (Odsada u tekstu CL). 

8 Ovdje ne donosimo cjelovitu ekleziologiju Drugoga vatikanskog koncila, nego samo 
onaj dio koji je relevantan za našu temu. 

9 Drugi vatikanski koncil, Dogmatska konstitucija o Crkvi Lumen gentium, br. 1 . Citirano 
prema: Drugi vatikanski koncil, Dokumenti, KS, Zagreb, 1986. (Odsada u tekstu LG). 

da ljude najtješnje sjedinjuje s Bogom i međusobno, kao braću i sestre u 
Kristu. 


Važna je novost u poimanju Crkve slika Crkve kao Mističnog tijela 
Kristova. To je ustvari novozavjetna slika (usp. Rim 12, 4-8; 1 Kor 12, 
12-30) koju Sabor nakon stoljeća zaborava ponovno stavlja u središte 
promišljanja o Crkvi. Krist, dajući vjernicima svoga Duha, “svoju braću, 
sazvanu iz svih naroda, na mistični način sastavlja kao svoje tijelo” (LG, 
br. 7). Udom Kristova tijela postaje se krštenjem. Krist je glava Tijela. 
Kao što ljudsko tijelo ima mnogo udova, tako i Crkva, Kristovo tijelo, ima 
mnoštvo udova, vjernika koje Duh Sveti sjedinjuje u jedinstvenu cjelinu. 
“Otajstveno tijelo je Duhovna stvarnost, Kristova uskrsla egzistencija. S te 
unutrašnje strane ne vidimo potrebu raznolikosti udova. No to tijelo živi 
u vidljivosti, u vidljivim vjernicima s različitim vidljivim potrebama. Na 
planu vidljivosti pojavljuje se potreba jednih koji će voditi, drugih koji 
će učiti, trećih koji će se baviti siromasima i bolesnicima, četvrtih koji će 
biti otvoreni raznovrsnom pomaganju. Otajstveno tijelo teži za tim da se 
u vidljivosti pojavi i razradi.” 10 Izvor raznolikosti, ali i jedinstva udova u 
Otajstvenom tijelu jest, dakle. Duh Sveti koji u sebi nosi preobilni Božji 
život. On vjernike, različite i drukčije jedne od drugih, povezuje ljubavlju 
koja sve odnose prožima i prati. 


Slika Crkve kao tijela upućuje dalje na vrlo važnu činjenicu - Crkva 
je, naime, vidljiva i nevidljiva stvarnost (usp. LG, br. 8). Radi se zapravo 

0 Crkvi u njezinoj sakramentalnoj strukturi. Sakramentalnost je oznaka za 
pripadnost Crkve Kristu, ali i za njezinu prisutnost u konkretnom svijetu. 
Crkva je, dakle, jedna stvarnost, ali kompleksna. Ona je vidljivi organizam, 
hijerarhijsko društvo, ali i Kristovo mistično tijelo; ona je vidljivi zbor, 
ali i duhovna zajednica; ona je zemaljska Crkva, ali i Crkva opskrbljena 
nebeskim darovima. To nisu suprotstavljene strane Crkve, nego jedno 

1 jedinstveno Mistično tijelo Kristovo, Crkva, u svim svojim aspektima. 
“Stoga se ona ne malom analogijom uspoređuje s misterijem utjelovljene 
Riječi. Jer kao što božanskoj Riječi uzeta narav služi kao živi organ spasenja, 
s Njom neraziješivo sjedinjen, na sličan način društveni organizam Crkve 
služi Kristovu Duhu, koji je oživljuje, za rast tijela” (LG, br. 8). 

Drugo poglavlje konstitucije logički je nastavak prvog poglavlja jer 
ono govori o pojavnosti Crkve i to vrlo snažnom slikom - Crkva kao Božji 
narod. Bog ne spašava ljude pojedinačno, kao odijeljene individualce, nego 
u zajedništvu s drugima. Zato On utemeljuje iz Izraela, koji je pralik Crkve, 
novi narod u K ristu. Crkvu, mesijanski narod. Taj narod, “iako stvarno ne 

10 R. Brajičić-M. Zovkić, Dogmatska konstitucija o Crkvi - Lumen gentium (I.), FTI, 
Zagreb, 1977., str. 151.0 Crkvi kao Kristovu tijelu vidi u: KKC, br. 787-796. 


Filozofsko - teološki pokušaji 


Filozofsko - teološki pokušaji 


14 


Počeci, 2006. 


obuhvaća sve ljude, i često izgleda kao malo stado, ipak je za sav ljudski rod 
jaka klicajedinstva, ufanja i spasenja. Krist gaje ustanovio da bude zajednica 
života, ljubavi i istine. On ga uzima i kao oruđe otkupljenja svih i šalje ga 
svemu svijetu kao svjetlo svijeta i sol zemlje” (LG, br. 9). Ova ekleziologija 
“komunije-zajedništva središnja je i temeljna misao u koncilskim 
dokumentima... U osnovici, riječ je o zajedništvu s Bogom po Isusu Kristu u 
Duhu Svetomu. To se zajedništvo ostvaruje u riječi Božjoj i sakramentima” 11 . 


Sasvim je razumljivo što Sabor dalje nastavlja govorom o općem 
svećeništvu svih vjernika (LG, br. 10-11). “Nauka o općem svećeništvu 
krštenih vjemikajasnojeposvjedočenauNovom zavjetu. Onaje, međutim, u 
katoličkoj zajednici bila prešućivana zbog toga što iz nje izvire dostojanstvo 
i suodgovornost laika u Crkvi, kao i zbog toga što su protestanti toliko 
prenaglasili opće svećeništvo svih vjernika da su zanijekali ulogu i potrebu 
ministerijalnog svećeništva.” 12 Sabor prekida tu šutnju i jasno uči daje Isus 
Krist učinio od novog naroda po krštenju kraljevstvo i svećeništvo Božje. 
Stoga svi vjernici trebaju svjedočiti o Kristu svima, prikazujući sebe za 
žrtvu živu, svetu i Bogu ugodnu (usp. Rim 12, 1). 


Ovdje se nužno postavlja pitanje ministerijalnog svećeništva i 
jednakosti među vjernicima. Iz “saborskih tekstova možemo zaključiti da 
među svima pripadnicima Crkve postoji temeljna jednakost i funkcionalna 
razlika. S obzirom na temeljno dostojanstvo svi su u Crkvi jednaki, s 
obzirom na funkcije unutar kršćanske zajednice bitna je razlika između 
prezbitera i ostalih vjernika” 13 . Dakle, po općem su svećeništvu svi vjernici 
dionici Kristova svećeništva i prema tome jednakog dostojanstva. U Crkvi 
ne postoje vjernici koji su dostojanstvom viši ili niži od drugih. Međutim, 
u Crkvi ima zaređenih svećenika (ministerijalnih) koji od Krista dobivaju 
vlast za vršenje službe upravljanja, posvećivanja i naučavanja. Ostali 
“vjernici pak snagom svoga kraljevskog svećeništva, sudjeluju u prinošenju 
Euharistije i vrše ga u primanju sakramenata, u molitvi i zahvaljivanju, 
svjedočanstvom svetog života, samozatajom i djelotvornom ljubavi” (LG, 
br. 10). 


Na koncu spominjemo i to da Sabor izričito uči da Duh Sveti i danas 
vodi Crkvu i izgrađuje je ne samo po ministerijalnđm svećeništvu, nego i 
po karizmama koje dijeli vjernicima svih staleža u kršćanskoj zajednici. 


1 1 Druga izvanredna biskupska sinoda. Završni dokumenti, KS, Zagreb, 1986., str. 20. 

12 R. Brajičić-M. Zovkić, Nav. djelo, str. 221/222. 

13 Isto, str. 231. 1 svećenik i laik u funkciji su cjeline. Tijela, Božjeg naroda, ali svatko na 
svoj način. Učitelji, pastiri, djelitelji otajstava nisu u Crkvi nad drugima, nego za druge. 
Tu razliku u funkcijama ustanovio je sam Gospodin, ali ne radi dijeljenja, nego za rast i 
povezivanje Tijela (Usp. R. Brajičić i suradnici, Nav. djelo, str. 510-512.). 

Po tim su darovima vjernici sposobni primiti “razna djela ili dužnosti 
korisne za obnovu i veću izgradnju Crkve” (LG, br. 12). 

Ovaj ukratko izneseni saborski nauk o Crkvi vodi nas korak 
dalje. “Ako je Crkva Božji narod, kao što je to u 2. poglavlju (radi 
se o poglavlju konstitucije LG, o. m.) razloženo, u daljnjoj analizi te 
stvarnosti nužno se dolazi do laika” 14 . Dakle, nauk o laicima zapravo je 
posljedica nauka o Crkvi kao narodu Božjem, posljedica ekleziologije 
zajedništva, ali i posljedica nauka o Crkvi kao sakramentu. No, nije 
samo to nagnalo saborske oce da progovore o laicima. I same okolnosti 
vremena (“znakovi vremena” poput laičkih pokreta, dekristijanizacije 
društva i si.) utjecale su na ovaj i ovakav govor o Crkvi i laicima. 


2.2. Nauko laicima 


Ekleziologija Drugoga vatikanskog sabora sadrži bitnu novost u odnosu 
na prijašnji nauk o Crkvi, a to je nauk o laicima. Tome je posvećeno cijelo 
četvrto poglavlje konstitucije Lumen gentium , koje je “prvi tekst u povijesti 
učiteljskih dokumenata koji tako jasno i cjelovito govori o dostojanstvu i 
zadaćama laika u Božjem naumu spasenja”. 15 Dug je bio proces nastanka 
tog teksta. U početnom je nacrtu dokumenta nauk o laicima bio obrađen u 
poglavlju o Božjem narodu, ali je tijekom rada Sabora svaka od tih tema 
dobila svoje zasebno poglavlje, čime je otvorena mogućnost da se o laicima 
progovori cjelovitije. U ovom ćemo poglavlju ukratko predstaviti osnovne 
ideje rečenog poglavlja, kao i Dekreta o apostolatu laika Apostolicam 
actuositatem. 

Pojam laik, kao što smo već spomenuli, nije prisutan u Svetom pismu. 
Prvi ga upotrebljava Klement Rimski. Tim se pojmom naziva vjernik bez 
svetog reda, za razliku od zaređenog vjernika koji se zove klerik. Lumen 
gentium donosi definiciju vjernika laika i to u dva dijela: najprije kaže tko 
laici nisu (negativna definicija), a zatim pozitivno izlaže tko su vjernici 
laici. Laici su “svi vjernici osim članova svetoga reda i redovničkog staleža 
odobrenog od Crkve, to jest vjernici koji, pošto su krštenjem združeni u 
jedno tijelo s Kristom, učinjeni Božjim narodom i na svoj način postali 
dionici Kristove svećeničke, proročke i kraljevske službe, vrše, koliko na 
njih spada, u Crkvi i u svijetu misiju čitavoga kršćanskog naroda” (LG, br. 

14 R. Brajičić i suradnici, Nav. djelo , str. 492. 

15 N. A. Ančić, Uz 40. obljetnicu konstitucije Lumen gentium , u: Crkva u svijetu 39 
(2004.) 4, str. 458. 

31). Dakle, sabor laike razlikuje od pripadnika svetog reda i redovničkog 
staleža, o kojem će posebno progovoriti u šestom poglavlju. Važno je 
uočiti da je laik po krštenju dio cjeline Kristova tijela i Božjeg naroda. 
“Sabor promatra laikat kao nešto stoje Crkvi unutrašnje i stalno, a ne nešto 
vanjsko, drugotno ili pridolazno. Smatra ga bitnim elementom Crkve, a 
to znači da je laičnost crkvenost. Laici ne pripadaju Crkvi bilo kako. Oni 
tvore Crkvu... i to kao poseban stalež” 16 . 


Ono što karakterizira vjernike laike u Crkvi njihova je svjetovna 
narav. Naime, svećenik je po naravi prvenstveno određen za svetu službu, 
a redovnici pružaju svjedočanstvu tražeći Kraljevstvo nebesko. Laici se 
pak bave svjetovnim, vremenitim stvarima, ali kao kršćani. I laik traži 
Kraljevstvo nebesko, ali u svijetu. “Tu su oni od Boga pozvani, da pridonesu, 
kao iznutra poput kvasca, posvećenju svijeta vršeći vlastitu dužnost, vođeni 
evanđeoskim duhom, i tako drugima otkriju Krista u prvom redu svijetleći 
svjedočanstvom svoga života, vjerom, nadom i ljubavlju” (LG, br. 31). 


Sabor nadalje ponovno ističe isto dostojanstvo svih vjernika. Budući 
daje Crkva jedan narod Božji te su svi vjernici dio Kristova tijela, jednakog 
su dostojanstva. “Nema dakle nikakve nejednakosti u Kristu i u Crkvi s 
obzirom na podrijetlo i narodnost, na društveni položaj ili spol... postoji 
među svima prava jednakost s obzirom na dostojanstvo i na djelovanje 
zajedničko svim vjernicima u izgradnji Kristova Tijela” (LG, br. 32). 
Temeljna jednakost članova Božjeg naroda temelji se na jednakosti svih 
ljudi jer su svi ljudi s obzirom na ljudsku narav jednaki. Stoga su i svi oni 
koji su u Krista kršteni jednaki. “Svi su kršćani s obzirom na biti u Kristu 
jednaki” 17 . 


U definiciji laika istaknuta je njihova svećenička, proročka i kraljevska 
služba. Oni su, naime, posvećeni Kristu i pomazani Duhom Svetim. Stoga 
su pozvani donositi sve obilnije plodove Duha. Sav život, molitve i tegobe 
koje podnose, ako se vrše u Duhu, postaju duhovne žrtve ugodne Bogu po 
Isusu Kristu. “Tako i laici, sveto radeći posvuda kao klanjaoci, posvećuju 
Bogu sav svijet” (LG, br. 34). Nadalje, Krist “ispunja proročku službu i po 
hijerarhiji i po laicima”. Po njima “sila Evanđelja svijetli u svagdanjem, 
obiteljskom i društvenom životu” (LG, br. 35). Sabor posebno ističe 
brak i obitelj kao odličnu školu apostolata laika. Na koncu, u govoru o 
kraljevskoj službi laika ističe se da su laici pozvani od Gospodina širiti 
njegovo Kraljevstvo. Oni to vrše “kompetentnošću u profanim strukama 
i svojom aktivnošću, iznutra uzdignutom Kristovom milošću... ljudskim 
radom, tehniko m i kulturom” (LG, br. 36). 

16 R. Brajičić i suradnici, Nav. djelo, str. 490/491. 

17 Isto, str. 507. 

Nakrajupoglavljao laicima sabor progovara o odnosu laika i hijerarhije, 
gdje ističe da između njih trebaju biti obiteljski odnosi. Ministerijalno 
svećeništvo sa svoje strane pruža laicima duhovna dobra, sakramente, 
pouku u vjeri, vodstvo. Laici pak sa svoje strane odgovaraju posluhom 
pastirima Crkve, ali i aktivnošću: sudjeluju u službama Crkve, savjetuju i 
iznose mišljenje pastirima, mole za njih i materijalno ih pomažu (Usp. LG, 
br. 38). 


Premda se o apostolatu laika govori u broju 33 konstitucije Lumen 
gentium, o njemu govorimo na kraju ovog naslova jer je Sabor u posebnom 
dokumentu progovorio o toj stvarnosti. Riječ je o već spomenutom Dekretu 
o apostolatu laika Apostolicam actuositatem. 


“Apostolat je laika sudjelovanje u samoj spasiteljskoj misiji Crkve, i 
za taj su apostolat svi određeni od samog Gospodina po krštenju i potvrdi... 
Laici su posebno za to pozvani da Crkvu učine prisutnom i djelatnom u onim 
mjestima i prilikama gdje ono samo po njima može postati sol zemlje... 
Osim ovog apostolata, koji spada potpuno na sve vjernike, laici mogu još 
na različite načine biti pozvani na neposrednije sudjelovanje s apostolatom 
hijerarhije” (LG, br. 33) 18 . Dakle, dva su oblika apostolata laika, redoviti 
apostolat i neposredno sudjelovanje s hijerarhijom. Iako postoje razlike 
u jednom i drugom apostolatu (apostolatu laika i apostolatu hijerarhije), 
ipak se radi o jednom apostolatu, a to je apostolat Crkve koji proizlazi 
iz Kristova poslanja. Temelj apostolata laika jesu krštenje i potvrda, po 
kojima je vjernik sjedinjen s Kristom. Ostalim sakramentima, “a naročito 
u presvetoj euharistiji, podjeljuje se i hrani ljubav, koja je... duša svega 
apostolata” (AA, br. 3). 19 


Duh Sveti daje vjernicima posebne darove za vršenje apostolata. “Iz 
primitka tih karizmi, makar i skromnijih, svakom se vjerniku rađa pravo i 
dužnost da se njima koristi, u Crkvi i u svijetu, na dobro ljudi i izgradnju 
Crkve” (AA, br. 3). “Vrelo i ishodište svega apostolata Crkve” jest Isus 
Krist. Stoga “plodnost laičkog apostolata ovisi o njihovom životnom 
sjedinjenju s Kristom” (AA, br. 4). 


18 Opširnije o tome progovara Apostolicam actuositatem: “U Crkvi postoji različitost 
službi, no i jedinstvo poslanja... No, i laici, budući da su učesnici svećeničke, proročke 
i kraljevske vlasti Kristove, vrše svoj udio u poslanju svega naroda Božjega u Crkvi i u 
svijetu. Oni doista vrše apostolat svojom djelatnošću u evangelizaciji i posvećivanju ljudi, 
u prožimanju i usavršavanju vremenitog reda evanđeoskim duhom...” (Drugi vatikanski 
koncil, Dekret o apostolatu laika Apostolicam actuositatem, br. 2 (Odsada u tekstu kao 
AA). Citirano prema: Drugi vatikanski koncil, Dokumenti. O istome usporedi kod: R. 
Brajičić i suradnici, Nav. djelo, str. 513-520.; 

19 Opširnije o temeljima apostolata laika vidi kod: R. Brajičić, Nav. djelo, str. 79-93. 

Ciljevi su apostolata laika apostolat evangelizacije i posvećivanja, 
kršćansko oživljavanje vremenitog reda i karitativna djelatnost (usp. AA, 
br. 6-8). Na koncu dekreta Sabor govori o formaciji za apostolat laika. 
U toj formaciji vjernici trebaju naučiti ispunjavati misiju Krista i Crkve 


iveći po vjeri. Integralni je dio formacije doktrinalna pouka u teologiji, 
etici, filozofiji. Sabor ističe važnost opće kulture, kao i njegovanja istinskih 
ljudskih vrednota, “u prvom redu vještinu bratskog života i suradnje” (AA, 
br. 29). 


Za našu temu važna je još jedna od ideja Drugog vatikanskog sabora. 
Radi se o općem pozivu na svetost, kojem je posvećeno peto poglavlje 
Dogmatske konstitucije Lumen gentium. Naime, prije Sabora smatralo se 
da su samo neke skupine vjernika u Crkvi pozvane na svetost, čime su ostali 
(a to su bili laici) smatrani nižima, pozvanima tek na vanjsko prakticiranje 
vjere (odlasci na nedjeljnu euharistiju te prakticiranje sakramenata). 


2.3. Opći poziv na svetost 


U pripremi dokumenta Lumen gentium bilo je zamišljeno da se o 
općem pozivu na svetost govori u poglavlju o redovništvu. No, taje shema 
odbačena te je tema o općem pozivu na svetost obrađena u zasebnom 
poglavlju. Ta nam prvotna ideja pokazuje kako je na Saboru još uvijek bio 
prisutan pretkoncilski mentalitet prema kojem su klerici i osobe posvećenog 
života pozvani na posebnu svetost unutar Crkve. Sabor nas pak “vraća 
izvorima. Objavi, pa stoga ne smijemo s jedne strane pomišljati kako je 
ovdje Koncil rekao sve što se može reći o svetosti, ali isto tako moramo 
biti svjesni daje Koncil u odnosu prema pretkoncilskom shvaćanju svetosti 
iznio neke bitno nove stvari” 20 . 

Navedeni pretkoncilski mentalitet ima svoje korijene u razdoblju 
poslije Tridentskog sabora. Naime, tada se razvio tzv. pastoral za šire mase i 
pastoral za duhovnu elitu. Pastoral za šire mase sastojao se od pučkih misija 
u kojima se pozivalo na obraćenje, pokoru i ispovijed. Elitistički pastoral 
bio je ustvari duhovno vodstvo rezervirano samo za odabrane. “Takva je 
situacija pogodovala uvjerenju kako u Crkvi postoji ‘stalež savršenosti’ za 
neke izabrane duše, pozvane k svetosti, a to su redovito redovnici... Tako 
je prirodno da je došlo do uvjerenja kako drugi nisu pozvani da teže k 
svetosti, dovoljno je čuvati se teškoga grijeha” 21 . Na svetost su, dakle, bili 


20 R. Brajičić i suradnici, Nav. djelo , str. 563. 

21 Isto , str, 564. Opširnije o ovome vidi u: Isto , str. 563-566. 

pozvani redovnici i redovnice te biskupi. Dijecezanski svećenici, ako su 
htjeli težiti svetosti, trebali su nasljedovati redovnički način života. Laici 
su čak bili smatrani nižom klasom u Crkvi. Za uočiti taj mentalitet dovoljno 
je pogledati kanoniziranje svetaca. U ogromnom su postotku kanonizirani 
redovnici i biskupi, a za oženjene laike kao da nije bilo mjesta na oltaru. Čak 
se smatralo da evanđeoske savjete nije moguće obdržavati živeći u svijetu. 


Stoga je jasno da su oci prepoznali znak vremena i progovorili o 
općem pozivu na svetost. Poticaj za takav govor bila je i snažna svijest o 
jednakosti svih ljudi, barem pred Bogom. Zato Sabor, snažno podcrtavajući 
Kristov poziv na svetost (usp. Mt 5, 48), ističe kako su svi vjernici, “bilo 
kojeg staleža i stepena, pozvani na potpuni kršćanski život i na savršenu 
ljubav. Po toj se svetosti i u zemaljskom društvu promiče humaniji način 
života” (LG, br. 40). Svetost vjernika zapravo je sudjelovanje na svetosti 
Crkve. Lumen gentium i počinje tom idejom. Crkva je prema nauku vjere 
trajno sveta i to po Kristu. “Zato su svi u Crkvi pozvani na svetost” (LG, 
br. 39; usp. CL, br. 16). Dakle, radi se o dva vida svetosti: darovana i 
zadana svetost. Svetost je vjerniku darovana u krštenju kad on, prihvaćen 
od Boga kao Njegovo dijete i ucijepljen u Tijelo Kristovo, Crkvu, prima 
Duha Svetoga. Svi kršćani imaju taj dar i trebaju ga razvijati, a upravo to 
je zadana svetost - razvijanje darovane svetosti koju vjernik ima po Crkvi 
kao dijete Božje. 22 


Sabor zatim, govoreći o mnogostrukim oblicima svetosti, navodi tko 
je sve pozvan na svetost. Ponajprije, ministerijalno svećeništvo: biskupi, 
prezbiteri i đakoni. Zatim laici, među kojima su posebno istaknuti roditelji i 
bračni drugovi, udovci i neoženjeni, pa oni koj i rade teške poslove, siromašni, 
bolesni, prognanici i svi drugi koji se u nevoljama života sjedinjuju s 
Kristom patnikom (usp. LG, br. 41). Na kraju se govori i o putovima i 
sredstvima svetosti. Na prvom je mjestu, naravno, ljubav “kojom nadasve 
ljubimo Boga i bližnjega radi Njega” (LG, br. 42). Svetost se ostvaruje i jača 
slušanjem Božje riječi, vršenjem njegove volje, sakramentima, molitvom, 
pobožnostima, samozatajnim životom. Posebno se ističe mučeništvo, kao 
“osobit dar i najveći dokaz ljubavi” (LG, br. 42) te evanđeoski savjeti 
djevičanstva, siromaštva i poslušnosti. 

Sav ovaj govor o općem pozivu na svetost pokazuje nam da su kršćani 
pozvani na jedinstvo svoga života, na autentičan vjernički život. Kršćanin 


22 U ovom kontekstu donosim razmišljanje Ivana Pavla II.: “Taj dar, recimo tako, 
objektivne svetosti ponuđen je svakom kršteniku. No dar se u danom trenutku prevodi u 
zadaću koja treba upravljati čitavim kršćanskim životom.” (Ivan Pavao II., Novo millennio 
ineunte. Apostolsko pismo episkopatu, kleru i vjernicima na završetku Velikog jubileja 
2000., KS, Zagreb, 2001., br. 30). 

treba živjeti taj poziv ne samo u crkvi, za vrijeme euharistijskog slavlja 
ili molitve, nego u čitavom svom životu. On je pozvan posvećivati se u 
svakodnevnom obiteljskom, profesionalnom i društvenom životu. 


Fra Kristian Stipanović 

FILOZOFIRANJA 


Uvod 

Smrt nije samo antropološka, već je to dimenzija koja obilježava bića 
koja u sebi imaju život. Međutim, jedino čovjek ima «privilegij» svijesti 
kako svoje smrtnosti, tako i smrtnost drugih bića obdarenih životom. To je 
jedna od bitnih oznaka koja pokazuje daje čovjek u redu bića na najvišem 
mjestu. 

Na ovaj rad potakao nas je snažan tekst ruskog književnika F. M. 
Dostojevskog iz romana Idiot. U njemu, ali ne samo u njemu, nego i u 
drugim djelima, Dostojevski iz osobnog iskustva opisuje suočavanje sa 
smrću. 

On je, naime, 22. prosinca 1849. trebao biti pogubljen na stratištu na 
Semjonovskom trgu. Međutim, pred samo izvršenje kazne, dolazi od cara 
pomilovanje te se smrtna kazna zamjenjuje zatvorom. Ovaj događaj, ali i 
boravak u zatvoru, prelomile su njegov život na svim područjima. 

Evo kako on taj događaj pretvara u romansiranu naraciju: «Živio je u 
uzama i očekivao smaknuće barem još za tjedan dana; uzdao se nekako u 
običnu formalistiku, da spis mora još otići nekuda te će odande stići tek za 
tjedan dana. A tu se odjednom po nekom slučaju skratila stvar. 

U pet sati izjutra on spava. Konac listopada, u pet je sati još hladno 
i mračno. Ulazi tamnički nadzornik, tihano, sa stražom, i oprezno mu se 
dodirne ramena: on se pridigne, nalakti se - vidi svjetlo: ‘Što je?’ - ‘U deset 
sati smaknuće.’ On onako bunovan nije povjerovao, započeo se prepirati da 
će spis stići za tjedan dana, no kad se sasvim razbudio, prestao se prepirati 
i zašutio je - tako su pripovijedali - zatim je rekao: ‘ipak je teško tako 
iznenada...’ i opet je ušutio i ništa više nije htio govoriti. » Dostojevski 
dalje opisuje trenutak pred samu smrt: «Podno stuba bio je jako blijed, a 
kad se popeo i stao na stratište, ujedan mah je pobijelio kao papir, sasvim 
kao bijeli pisaći papir. Zacijelo su mu slabile i kočile se noge i smučio mu 
se...»' 

Ne možemo ne uočiti neke sličnosti sa Sokratovim slučajem. Međutim, 
ono u čemu je bitna razlika između njega i lika iz naracije Dostojevskog, 
ujedno ono što oduševljava kod Sokrata, njegova je mirnoća u prihvaćanju 
vijesti o povratku lađe 1 2 i posljednjeg trenutka, ispijanju otrova. 

1 F. M. Dostojevski, Idiot, Stvarnost, Zagreb 1969., str. 61-62. 

2 Nakon što je Tezej, prema grčkoj mitologiji, ubio čudovište Minotaura, oslobodio je 


Filozofsko - teološki pokušaji 


Filozofsko - teološki pokušaji 


22 


Počeci, 2006, 


Postoji općeprihvaćena izreka da je svaki čovjek po naravi filozof. 
Možemo se složiti s ovom tvrdnjom ukoliko filozofiju shvatimo u širem 
smislu. Međutim, ako želimo pronaći ljude koji su svoj životni stav i svoju 
(životnu) filozofiju živjeli dosljedno, nećemo ih mnogo pronaći. Sokrat je 
svoju filozofiju smatrao životnim stavom. 


Za većinu ljudi Sokratov je čin nerazumljiv. S takvom sigurnošću ispiti 
otrov, bez okretanja lijevo i desno, već s abrahamskom rukom i sigurnošću, 
za neke je ili nedostižno herojstvo ili ludost. 


Cilj je ovog rada prikazati Sokrata u posljednjem trenutku života, s 
onim što mu je prethodilo, a to je osuda i obrana i njegov filozofski stav 
koji mu je donio (mnogima toliko željenu) mirnoću u posljednjem trenutku 
života. 


Prije samog početka rada, pozivamo se na riječi velikog danskog 
mislioca S. Kierkegaarda: «Ne! Ne smije biti zaboravljen nijedan koji u 
svijetu bijaše velik. . .» * * 3 , a Sokrat je to pak zasigurno bio. 


1. Govor o smrti u filozofiji 

1.1. Smrt kao fenomen 


Da umire sve što je živo, opće je poznata činjenica. Objasniti odakle 
smrt, odgovoriti na pitanje zašto čovjek umire, prirodo-znanstvene 
discipline tematiziraju na svom, religije na svom, a filozofija na svom 
horizontu promatranja i osmišljavanja svijeta. Međutim, ovdje se javlja 
veoma zanimljivo pitanje: otkada je smrt prisutna u svijetu? Ako prihvatimo 
evoluciju, neminovno nam se nameće zaključak kako smrt nije nastala 
samim stvaranjem, jer u početnom trenutku (big bang) nije bilo živih bića, 
pa stoga nije imalo što umrijeti. A ako nije imalo što umrijeti, nije bilo ni 
smrti, jer smrt kao biće za sebe ne postoji. Dakle, smrt ulazi u svijet s prvim 
živim bićima i jedino se u njima može otkriti i ostvariti. Možemo stoga 
zaključiti kako je smrt prisutna u i po živim bićima. Nakon što živo biće 
umre, smrt ga «napušta», više to biće nije smrtno, a budući da nije smrtno, 
nema ni smrti više u njemu. Stoga, kada na Zemlji umre i posljednje živo 
biće, smrt će napustiti Zemlju skupa s tim bićem. 

Atenjane plaćanja poreza: sedam mladića i djevojaka, koje su morali svake godine uručiti 
kretskom kralju Minosu. U spomen na taj događaj Atenjani su u znak zahvalnosti svake 
godine slali brod sa svečanim izaslanstvom na otok Del na čast bogu Apolonu. U vrijeme 
ove svečanosti nije se u Ateni smjela izvršiti nijedna smrtna kazna sve dok se brod sa 

izaslanstvom ne vrati nazad. Zbog te je činjenice Sokratova smrtna kazna odgođena. 

3 S. Kierkegaard, Strah i drhtanje, Verbum, Split 2000., str. 20. 

Čovjek umire. Ova je tvrdnja jedna od onih s kojima se čovjek 
nikada nije do kraja pomirio, a vjerojatno i neće, čemu je naša suvremena 
civilizacija i te kako dokaz. U skladu sa tehničkim dostignućima, svaka 
generacija pokušava tematizirati smrt na način svoga osmišljavanja. Sve 
religije svijeta u svojim temeljima imaju način ophođenja sa samom smrću 
i njezinim osmišljavanjem, dajući odgovor na pitanja: zašto se umire i što 
nakon smrti? Odgovori se nalaze u rasponu od ateističkog odbacivanja 
svake vjere u zagrobni život, preko života duše s Bogom ili pak do ponovnih 
utjelovljenja u nove egzistencije, pa tako do u beskraj. Tvrdnja s početka 
ostaje nepoljuljanom: čovjek umire. 

Čovjek, otkako se uspravio, tj. iz horizontalnog hodanja prešao u 
vertikalni, mora osmišljavati kako prostor u kojem živi, tako i svoj život. 
Čovjek počinje razlikovati sprijeda-straga, lijevo-desno, gore-dolje. Ovakav 
čovjek ne može živjeti s osjećajem bačenosti u vrijeme i prostor, mora ga 
osmisliti. Stoga pitanja o smislu života i smrti te pitanje o stvarnosti nakon 
smrti, spadaju u prva i najvažnija pitanja. Čovjek počinje konstruirati svoju 
viziju svijeta i njegovog smisla na razini svoje antropološke strukture i 
prirodnog ambijenta koji ga okružuje. Počinju se javljati primitivno- 
religiozna tumačenja prirodnih pojava, pa tako i smrti. Vrlo rano nastaju 
vjerovanja u zagrobni život. Ovo nam pokazuje kako se smisao smrti 
prebacio u onostranost: čovjek živi i nakon smrti. Ovome je dokaz ukapanje 
mrtvih i predmeta skupa s njima. Čovjek je počeo ukapati pokojnike prije 
70000 godina. Dakle, čovjek je vrlo rano uvidio da postoji smrt i da će ga 
neminovno zadesiti, pa se stoga na različite načine ophodio s njom. 

Temeljno je obilježje teze o naravnoj smrti ta da smrt pripada ljudskoj 
naravi.'’ Čovjek je svjestan svog osobnog kraja kojem se neminovno svaki 
dan sve bliže približava. Smrt možemo stalno iščekivati, ali ona nas ipak 
iznenadi. 5 Upravo zbog ovoga ostaje nam veliki misterij, ali ujedno nam 
zadaje i strah, jer ne znamo kad će nas zadesiti. Ova spoznaja trebala bi 
potaknuti čovjeka da shvati kako on nije gospodar života i smrti, iako bi 
to želio, već treba uvidjeti kako postoji ipak nešto transcendentno ovoj 
stvarnosti. Bez transcendencije teško bi bilo osmisliti ne samo život ovdje 
na zemlji, već i samu smrt, a potom i nastavak života u nekoj drugoj 
dimenziji. Umiranje ateista može biti vrlo potresno iskustvo onih oko njega, 
jer za njega je smrt definitivan kraj. Poslije ovoga života, prema vjerovanju 
ateista, ne postoji ništa. 

Velikani duha svih vremena pokušavali su na ovaj ili onaj način 
tematizirati sm rt, dati odgovore na temeljna pitanja koja ona postavlja 

4 Usp. A. Vučković, Smislenost smrti, zbornik radova, u: CUS 33, (1998.), br. 1, str. 33. 

5 Usp. E. Fink, Osnovni fenomeni ljudskog postojanja, Nolit, Beograd 1984, str. 166. 

i nameće kao neizbježna. Tako možemo pratiti razvoj poimanja smrti 
tijekom cijele povijesti filozofije kod mnogih mislilaca. Budući da to nije 
tema ovoga rada, nećemo se opširno i detaljno zadržavati na tom problemu, 
već ćemo vidjeti tematiziranje o smrti na dva filozofska horizonta: prvi je 
filozofsko promišljanje o smrti čovjeka, a drugi promišljanje o smrti boga i 
položaj čovjeka nakon konačnog obračuna s transcendentnim počelom. 


2. Povijesni okvir Sokratovog vremena i osuda na smrt 

2.1. Atena u Sokratovo doba 


Da bismo jasno pokazali stanje Atene u Sokratovo doba, pokušat ćemo 
se kratko osvrnuti na politička i vjersko-filozofska događanja i previranja 
onovremene Grčke i njezinih većih polisa, koji su se svim silama borili da 
očuvaju status vlastite državnosti, ponekad i na štetu svoga naroda. 

Teško je bilo zamisliti tvrdoglavije i ponosnije gradove od ondašnjih 
grčkih gradova poput Atene, Sparte, Korinta, Tebe, Mileta. . . Teško je 
zamisliti veću želju za prevlasti, bogatstvom i moći istih, koji su svaki u 
svoje vrijeme pokušavali, često i uspijevali, nametnuti svoju hegemoniju 
na štetu drugih, ali u pojedinim trenucima i na svoju vlastitu. 

Savezi koji su se onda sklapali među gradovima bili su privremeni 
i trajali su samo dok je postojala stvarna opasnost od vanjskih političkih 
protivnika, a zatim bi se u kratkom vremenskom razdoblju srušili te 
dojučerašnji prijatelji i saveznici postajahu na taj način ljuti neprijatelji. 

Uoči Sokratova dolaska na svijet u Ateni su se za prevlast borile dvije 
struje: konzervativci, koji su željeli očuvati Peloponeski savez sklopljen 
sa Spartom i demokrati, koji su žudjeli za neovisnošću. Dolaskom Perikla 
demokrati uspijevaju u svojoj namjeri te Atena, unatoč ratu sa Spartom, 
postaje kulturno središte čitave Grčke. Periklovom smrću (429. god.) sve 
se više zaoštrava borba konzervativaca i demokrata koja rezultira velikim 
vojnim porazom Atene od Sparte 404. god. te rušenjem gradskih bedema 
i plaćanjem ratne odštete što je vodilo sve većem vojno - političkom 
slabljenju Atene u odnosu na druge Grčke polise. Ipak je ona ipak još neko 
vrijeme ostala kulturno središte, ne samo Grčke, nego i cijelog ondašnjeg 
poznatog svijeta. 6 


6 Usp. Luigi Pareti i suradnici. Historija čovječanstva, kulturni i naučni razvoj, Svezak 
drugi/knjiga druga, Stari svijet od 500. god. pr. n. e. do početka nove ere. Naprijed, 
Zagreb 1967., str. 23 -27. 

Osim političkih u Grčkoj su se, a na poseban način u Ateni, javljala 
i vjersko-filozofska previranja između onovremene književne struje i 
filozofskih struja, koje su pokušavale “zatrti” pjesničko antropomorfizirano 
shvaćanje božanstava i zamijeniti ga vlastitim. Naime, zbog nepostojanja 
snažnog svećeničkog staleža u mitologiji je nerijetko dolazilo do tolikih 
manipulacija božanstvima da su ona postajala oličenjem nemorala i 
pokvarenosti. 7 


I unutar same filozofije javljali su se žestoki verbalni sukobi i 
nadmudrivanja među pojedinim školama što je često diskreditiralo govore 
i naučavanja zajednička i jednima i drugima. Silno praznovjerje koje je sve 
više raslo dovodilo je do pojave naglog razvoja skepticizma u filozofiji, što 
je dovelo “do suđenja i osuda nevjernika: Anaksagore (432.), Alkibijada 
(415.), Protagore (411.), Dijagore (41 1.).” 8 


Zbog svega ovoga pojavili su se sofisti, koji su svojom metodom 
“putujućih učitelja” uvelike utjecali na razvoj grčke misli te su bili temelj 
i oslonac i samom Sokratu, u onome što treba preokrenuti i pobiti. Ipak, 
ni on nije imao prigovora njihovoj govorničkoj vještini u kojoj su zaista 
bili izvježbani do zavidne razine i kojom su na koncu stjecali poklonike i 
sljedbenike, ali i zarađivali za život. Ono što im je s pravom prigovarano 
jest to što bi svojom retorikom uspjeli nametnuti svoje mišljenje i obraniti 
svoje stavove, pa makar oni bili neispravni ili nepošteni. 


U ovakvom političko - filozofskom okruženju rođenje i odgojen Sokrat 
o komu ćemo sada nešto progovoriti. 


2.2. Sokrat osuđen na smrt 
2.2.1 . Nekoliko crtica iz života 

Ova se radnja ne bavi cjelokupnim Sokratovim životom i naukom, pa 
ćemo stoga iznijeti samo nekoliko osnovnih crtica iz njegova života. 

Sokrat (470.-399. pr. Kr.) je bio Atenjanin. Porijeklom je iz obrtničke 
obitelji. Otac mu je bio kipar. Imao je ženu Ksantipu i sina. Smatrao je 
kako je njegova životna zadaća poučavati, ali ne za novac, kako su to činili 
drugi. Dane je provodio na trgu polisa ili pak s prijateljima i raspravljao, 
vodio duge razg ovore. 9 

7 Usp. Isto, str. 262 - 263. 

8 Isto , str. 263. 

9 Jedna od stvari koja je karakterizirala grčko društvo toga vremena bila je muškoložništvo. 
Stoga neki promatraju i Sokrata kroz taj vid. Treba reći kako Sokrat nije bio muškoložnik. 
Dokaz ovome Platonov je dijalog «Simpozij» ili «0 ljubavi» gdje Platon, na koncu 

U svojoj četrdesetoj godini počeo je svoje filozofsko djelovanje, koje je 
bilo njegov životni poziv. Bio je utjecajan građanin. Ono što ga izdvaja od 
drugih filozofa njegova vremena, jest to što ništa nije pisao. Naime, smatrao 
je daje knjiga mrtva, te da ne može zamijeniti razgovor. Tako o njegovu 
životu i nauku moramo iščitavati djela njegovih učenika i suvremenika: 
Ksenofonta, Platona i Aristotela. 


2.2.2. Argumenti za Sokratovu osudu i obranu 

Ksenofont navodi dvije točke optužbe: «kriv je Sokrat što ne vjeruje u 
bogove u koje vjeruje država, nego uvodi druga nova božanstva, a kriv je i 
zato što kvari mladež». 10 

Ksenofont kao obranu prvoj točki optužbe da ne vjeruje u bogove 
u koje vjeruje država, iznosi dokaz kako je Sokrat često sam kod kuće 
žrtvovao te je sudjelovao i na zajedničkim gradskim žrtvama. Najjači dokaz 
u prilog optužbe bio je taj što je Sokrat često govorio kako mu božanstvo 
(Saipoviov) Odaje znakove. Međutim, nitko ga nikada nije vidio da nešto 
bezbožno ili opako radi ili govori. * 11 

Druga točka optužbe bila je da kvari mladež. Iz onoga što nam je 
poznato proizlazi kako je Sokrat bio protiv demokratskog uređenja. Bio je, 
također, protiv vladavine tridesetorice, kako nam to svjedoči Ksenofont, 
čime se zamjerio Kritiji koji je ojačao nakon poraza Atene u Peloponeskom 
ratu. On je zabranio Sokratu da razgovara s mladima. 

Kritija je u početku bio Sokratov učenik. Nakon što je otišao od njega 
počeo je provoditi neuredan život. Sokrat gaje opomenuo i rekao kako je 
razbluda neplemenita te da se ostavi toga. Budući da Kritija nije poslušao 
Sokrata, ovaj mu se narugao, kako nam to svjedoči Ksenofont, rekavši 
kako mu se čini da se Kritiji dešava isto kao i svinji kad se želi očešati o 
Eutidema. 12 Tada gaje Kritija zamrzio. Kada je postao zakonodavac, uveo 
je zakon da se ne smije učiti vještina razgovaranja, ciljajući na Sokrata. 

Sokrat je smatrao čudnim da netko postane pastir stadu goveda, a kad se 
njihov broj smanjuje te postaju mršavija, ne želi priznati daje loš upravitelj. 


dijaloga, prikazuje Sokrata kako odlazi kući, da provede dan kako je to običavao i prije. 

10 Ksenofont, Uspomene o Sokratu, Beogradski izdavačko-grafički zavod, Beograd, 
1980. str. 3. Citate koji su preuzeti iz djela tiskanima srpskim jezikom, fonnulirali smo u 
duhu hrvatskog jezika. 

1 1 Usp. Isto, str. 5. 

12 Usp. Isto, str. 11. 

Kada je to Kritija čuo, pozvao je Sokrata i upozorio ga na odredbu da ne 
smije razgovarati s mladima. 13 

Optužba je bila jasna. Sokrat je mogao izbjeći smrtnu kaznu da je 
otišao iz Atene i prestao se baviti filozofijom, ali filozof se mora pokoravati 
zakonima države i onda kada mu ne idu u prilog. Stoga je ostao i prihvatio 
smrtnu kaznu. 

Jedna od Sokratovih antologijskih rečenica svakako je ona koju je 
izrekao nakon osude: «Sad je došlo vrijeme da pođemo: ja idem u smrt, 
a vi nastavljate živjeti. Tko će od nas bolje proći, ostaje zakrito svakomu 
osim bogu». 14 


3. Posljednji dan života 

3.1. Fedon 

Platonov dijalog Fedon jedno je od njegovih najznačajnijih djela koje 
spada u spise zrelog razdoblja. Nastalo je petnaestak godina poslije smrti 
Platonova učitelja, Sokrata. 

Djelo sadrži nekoliko zanimljivih tematskih cjelina, od kojih su 
svakako najznačajnije teme: besmrtnost duše, smrt filozofa, koncepcija 
svijeta. Glavna tema knjige, uz prikaz Sokratove neobično smirene smrti, 
četiri su dokaza o besmrtnosti duše. 

Dok u drugim Platonovim dijalozima Sokrat ima uza se sudionike 
koji se, istina, u početku čine kao oni koji poznaju ono što govore, u 
ovome dijalogu Sokrat uza se ima sugovornike koji su mu dorasli. Od svih 
sudionika posljednjeg dana Sokratova života iskaču dvojica, a to su Simija 
i Kebet koji su bili pitagorejci. Platon nije bio nazočan jer je, kako kaže 
preko usta Fedona, bio bolestan. 

Kada je riječ o Kebetu i Simiji, treba napomenuti da su oni bili učenici 
znamenitog Filolaja. Zbog teme koja se obrađuje u ovoj radnji, valja imati 
na umu učenje koje je pitagorejska škola, ali i učenici nakon Pitagore, imala 
o duši i njezinoj sudbini nakon smrti. 15 Simija i Kebet stoje pod utjecajem 


13 Usp. Isto, str. 11-12. 

14 Platon, Obrana Sokratova, Demetra, Zagreb 2000., str. 131. 

1 5 Pitagorejci su prihvatili u svoje učenje orfički utjecaj, daje ono pravo u čovjeku samo 
duša, koja je okovana u tijelu, pa se odatle treba što prije spasiti. Ona će dugim seljenjem 
kroz razna tijela ljudi i životinja to realizirati i bit će ponovno na svojoj prvobitnoj visini. 
Grčki čovjek nije prihvatio ovo mišljenje. Ovo učenje nije bilo prihvaćeno u cjelini ni u 
samoj školi. 


Filozofsko - teološki pokušaji 


Filozofsko - teološki pokušaji 


28 


Počeci, 2006. 


Filolaja. On naučava kako je duša harmonija tijela i propada nakon njegove 
smrti. Na ovo učenje utjecao je pitagorovac Alkmeon koji je proučavao 
životinje i došao do zaključka kako se čovjek razlikuje od životinje po 
mozgu. 16 


Možemo reći daje sama narav sudionika, ali i događaj koji se trebao 
zbiti uskoro, odredila temu o kojoj će biti govora. Pitanje na koje je Sokrat 
pokušao odgovoriti glasi: zašto tako mimo i sigurno ide u smrt? Zašto se ne 
boji umrijeti? I upravo to je tema početka dijaloga kojim nas Platon uvodi 
u dublju problematiku same besmrtnosti duše. 


Jure Zovko, u uvodu u djelo Fedon, kaže kako se ni u jednom drugom 
dijalogu Platon nije toliko osvrnuo na filozofska mišljenja i učenja svojih 
prethodnika, tako da Fedon u stanovitom smislu predstavlja Platonov 
kritički razgovor s postojećom misaonom tradicijom. 17 


3.2. Četiri dokaza za besmrtnost duše 


Odmah na početku treba naglasiti da se u pitanju broja dokaza ne slažu 
svi komentatori Platonove filozofije. Naime, postoji i mišljenje kako se u 
Fedonu ne bi radilo o četiri, već o tri dokaza za besmrtnost duše. Tu se 
spajaju prva dva dokaza u jedan te bi tako drugi dokaz bio sastavni dio 
prvog. 


Norbert Fischer primjećuje kako se u Fedonu nalaze argumenti za 
besmrtnost duše, ali ne tako da bi ona bila dogmatski dokazana. Ostaje 
zadaćom osobne odluke, za koju treba hrabrost, prihvatiti vlastiti život u 
ovom svijetu i oblikovati ga iz nade u život onkraj smrti. Cilj je razgovora 
u Fedonu omogućiti pouzdanje i nadu ponad smrti. 18 


3.2.1. Prvi dokaz: iz suprotnosti 

Svaki od ova četiri dokaza o besmrtnosti duše zapravo polazi od 
temeljne ideje koju kasnije, u dijalogu sa sugovornicima, Sokrat razrađuje 
i tumači tako daje sugovornici prihvate bez sumnje u njenu istinitost. 

Tako prvi dokaz o besmrtnosti duše nosi kao temeljnu ideju 
Heraklitovu misao da sve nastaje iz svoje suprotnosti. Ovu misao 

16 Usp. B. Bošnjak, Grčka filozofija, od prvih početaka do Aristotela, Nakladni zavod 
Matice hrvatske, Zagreb 1978., str. 38-39. 

17 Usp. Platon, Fedon, Naklada Jurčić, Zagreb 1996., str. 11. 

1 8 Usp. N. Fischer, Čovjek traži Boga, filozofski pristup, KS, Zagreb 200 1 ., str. 249. 

Sokrat dalje razlaže i dodatno tumači te je primjenjuje na dušu, 
točnije na njezinu besmrtnost. Također treba spomenuti i nauku o 
seljenju duša, koja također sačinjava bitni element prvog dokaza. 

Prvi dokaz počinje kada, nakon što je Sokrat razložio zašto se filozof 
ne boji umrijeti, Kebet pita, odnosno sumnja u besmrtnost duše. On u prilog 
svojoj tvrdnji iznosi sumnju, kako on kaže, «ono o duši mnogo sumnje budi 
u ljudi, daje više nema, kad se s tijelom rastane, nego propada i gine onoga 
dana, kad čovjek izdiše, te čim se od tijela stane dijeliti i izlaziti, rasprši se 
poput daha ili dima, i nema je više». 19 

Sokrat kao svoj postupak uzima dijalektiku, odnosno antitetički govor; 
iz teze proizlazi antiteza i natrag. Tako uspoređuje lijepo i ružno, veće 
i manje, pravedno i nepravedno. Dakle, protivnomu se rađa protivno iz 
onoga što je protivnomu protivno. Ovim dijalektičnim postupkom Sokrat 
objašnjava i razliku između sna i jave. Jedno proizlazi iz drugoga. 

U ovoj dijalektici između sna i jave Sokrat vidi analogiju sa životom i 
smrću. Kao što svaka pojava ima svoju suprotnost od koje nastaje, tako je i sa 
životom i smrću, inače priroda ne bi bila dosljedna sama sebi. Stoga Sokrat 
zaključuje: «priznajemo dakle i ovako, da su živi postali od mrtvih baš kao 
što su mrtvi od živih. A kad je to tako, onda je to, tako smo držali, negdje 
dovoljan dokaz, da duša mrtvih mora biti negdje, odakle opet postaj e» i 
nadodaje malo dalje, «ako bi sve umiralo, što se života dokopa, pa ako bi 
poslije, kad bi umrlo, u tom obliku mrtvo ostajalo i ne bi natrag oživjelo, 
zar ne bi bila prijeka potreba, da bude sve mrtvo i ništa ne živi?» 20 

Više je zamjerki ovom prvom Sokratovom dokazu o besmrtnosti 
duše: prikaz permanentnog procesa nastanka i nestanka stvari u prirodi; 
duša je shvaćena kao općeniti nositelj promjena i pokretalački princip, a 
daje zapravo individualnost egzistencije posve zapostavljena; nedovoljna 
analoška usporedba budnosti i spavanja sa životom i smrću te na koncu tzv. 
petitio principii u shvaćanju iznesenom u postavci da reinkarnacije duša 
uvjetuju tijek života u cjelini. 21 


3.2.2. Drugi dokaz: anamnesis 

Nauk o sjećanju Platon je obradio u dijalogu Menon, koji je, kako se 
čini iz Simijina govora, dobro poznat sudionicima. 


19 Platon, Fedon, str. 55. 

20 Isto , str. 59-60. 

21 Usp. Isto, str. 13-14. 

Nauk o učenju kao sjećanju zapravo je govor o njezinoj povijesnosti 
sjećanje onoga preegzistentno viđenoga ustvari je uspomena na bitak, 
na čistinu, tj. na ono otkrito i sveizloženo. Sjećanje je uvijek boravak u 
iskonu, tj. u bitku koji je sada, u onome što se samo tako zove, zaboravljen. 
Ona je duša besmrtna koja je boravila izvan epohe čovjeka; ona je'jedina 
mogućnost filozofiranja i sagledavanja povijesti bitka koja je s onu stranu 
ontičke povijesti unutarsvjetskog događanja. Besmrtna je duša pružanje za 
vremenom bitka i spoj bića s njime. 22 

Temelj je ovog drugog dokaza nauk o prisjećanju. Središnja je ideja 
ovoga dokaza ujedno i nauk o idejama od kojih Sokrat zapravo i polazi. 
Duša se prisjeća onoga što je gledala u inteligibilnoj sferi dok nije bila 
utjelovljena. Nakon rođenja duša sve zaboravlja te je cijeli proces učenja 
prisjećanje. 

Sokrat sažima i kaže da «ako se tko čega sjeti, treba da on to zna 
otprije», te malo dalje nadodaje da «onaj za koga kažemo da se uči ne radi 
poslije ništa drugo, nego se opominje, te bi učenje bilo prisjećanje«. 23 

Upravo zbog svog boravka među idejama, koje su prema Platonu 
vječne, duša je vječna. 

Međutim, ono što Sokrat nije dokazao, a nameće se kao pitanje 
njegovim sugovornicima Kebetu i Simiji, jest besmrtnost duše i nakon 
smrti jer većina drži da se duša nakon smrti rasprši te tako nestane skupa s 
tijelom. 

Upravo je sadržaj odgovora na ovo pitanje Sokratov treći dokaz o 
besmrtnosti duše. 

3.2.3. Treći dokaz: razlika između materijalnog i duhovnog 

Sokrat u svom govoru polazi od razlike između materijalnog i duhovnog 
te njihove sudbine nakon smrti. Tijelo, materija, upravo jer je sastavljena, 
nakon smrti rastavlja se u svoje sastavne dijelove. Duša, naprotiv, jer je 
duhovna, ne može doživjeti sudbinu tijela. 

Druga je razlika o kojoj Sokrat govori razlika između vidljivog 
i nevidljivog bivstva. Kaže kako je «duša najsličnija božanskomu, 
besmrtnomu, umnomu, jednostavnomu, neraspadljivomu i onomu što je 
uvijek o sebi j edno isto, a tijelo opet najsličnije ljudskomu, smrtnomu, 

22 Usp. O. Žunec, Mimesis, Grčko iskustvo svijeta i umjetnosti do Platona, Latina et 
Graeca VPA, Zagreb 1988., str. 100-101. 

23 Platon, Fedon, str. 62-67. 

mnogostrukomu, bezumnomu, raspadljivomu i onome, što nikad nije o sebi 
isto». 24 

Stoga Sokrat zaključuje kako je duša neraspadljiva, a tijelo raspadljivo, 
pa dušu ne može zadesiti ista sudbina kao i tijelo. 

Ovom dokazu obično se prigovara kako mu nedostaje logičko- 
stringentna evidentnost, ali da istodobno posjeduje impresivnu poetsko- 
emotivnu uvjerljivost. Neki još prigovaraju kako između Platonova 
svjetonazora i njegove argumentacije postoji nepremostiv jaz sličan onome 
između savršenih ideja i njihovih empirijskih ostvarenja; afinitet duše 
prema «svijetu ideja» ne određuje njezinu sudbinu poslije smrti kao što 
matematičar nikada neće biti sličan brojevima. . . 25 


3.2.4. Četvrti dokaz: svijet ideja 

Na samom početku četvrtog dokaza Simija i Kebet iznose svoje 
argumente zbog kojih još ne mogu prihvatiti treći dokaz kao konačan. 

Simijina argumentacija dosta je jednostavna. On svojstva koja je 
Sokrat dao duši - da je nevidljiva, jednostavna, bestjelesna i božanska - 
kao pripadnik pitagorejske škole pripisuje harmoniji. Glavna njegova 
argumentacija leži u tome što bi u slučaju razbijanja lire harmonija prva 
nestala, dok će samo tijelo lire trunuti postupno. Njega zanima neće li se to 
isto dogoditi i s dušom. 

Kebet iznosi drugu argumentaciju te spominje poznati primjer o tkalcu 
i odijelima. On kaže kako je moguće daje odnos koji je postavljen između 
duše i tijela analogan odnosu tkalca i njegove haljine. Tkalac za života 
napravi mnogo haljina, ali ipak posljednja ga haljina nadživi. Stoga bi se to 
moglo dogoditi i s dušom. 

Prvi Simijin prigovor Sokrat rješava podsjećanjem Simije na početak 
razgovora u kojem je priznao daje naše učenje sjećanje te prema tome duša 
postoji prije tijela. 

Sama usporedba duše s harmonijom iz više je razloga neprihvatljiva. 
Duša je samostalno i zasebno bivstvo dok je harmonija jedno od njegovih 
svojstava. Sokrat tumači da stupanj savršenosti harmonije ovisi o kakvoći 
glazbala dok je duša u svojoj samostalnosti i neovisnosti, a u skladu sa 


24 Isto, str. 75. 

25 Usp. Isto , str. 15. 

svojim habitusom, sposobna usprotiviti se prohtjevima tijela, što se ne 
može reći za harmoniju kad je u pitanju njezin odnos prema glazbalu. 26 

Kebetov prigovor Sokrat razrješuje tumačenjem odnosa uzroka 
nastanka i nestanka stvari, a potom i pogledom u kojem su odnosu duša i 
tijelo. Razočaran Anaksagorinom neodlučnošću, Sokrat se okreće prema 
svijetu ideja i to naziva «drugotna plovidba». Temeljna postavka koju 
iznosi jest da postoji lijepo samo po sebi, tako i dobro. Postoje ideje koje 
se ne mogu miješati sa suprotnim idejama (npr. malo i veliko), a tako je i 
s ljudskom dušom koja je povezana sa životom, pa je stoga nespojiva sa 
smrću. Dakle, duša je besmrtna. 

Ova četiri dokaza bila su dovoljna da Sokrat svoje sugovornike, 
prvenstveno Kebeta i Simiju, uvjeri u besmrtnost duše. Daljnji tekst Fedona 
donosi slike svijeta kako ga vidi Platon te u posljednjih nekoliko poglavlja 
opisuje Sokratov oproštaj i smrt, a to je ujedno i tema posljednjeg dijela 
ovoga rada. 

3.3. Sokratova smrt - autentičan način filozofiranja 

Filozofija koja nema konkretne veze sa životom postaje teorija, više 
ili manje spekulativna. Nju se pobija ili dokazuje, prihvaća ili odbacuje, 
a da to nema nikakve konkretne veze s onim koji to čini. Već se Sokrat 
počeo baviti pitanjima vezanim usko uz čovjekovu egzistenciju. Tijekom 
srednjeg vijeka pa sve do Hegela konkretan je čovjek zaboravljen. Nakon 
njemačkog idealizma, odnosno teških spekulativnih ideja, filozofi uviđaju 
kako je čovjek, pojedinac važan; egzistencija koja je u svijetu, koja 
ima svoje konkretne probleme. Korijene ovoj struji možemo naći već u 
Sokratovoj filozofiji. 

Sokrat je filozof koji je svoju filozofiju pretvorio u egzistencijalno 
opredjeljenje života. Filozofija je za nj modus vivendi. Bio je uvjeren kako 
filozofu više dolikuje pokoravati se zakonima polisa nego pobjeći i tako 
dovesti u pitanje vlastiti nauk, tj. filozofiju. Imao je priliku pobjeći, ali on 
je ostao. 

Ta se odluka može činiti čudnim, jer koji bi čovjek između života i smrti 
dobrovoljno izabrao smrt. Međutim, ovu svoju odluku Sokrat obrazlaže 
već na samom početku Fedona te je potvrđuje na koncu svojom smrću. 

Osnovna misao koj a Sokrata vodi j est da kraj ovoga života nij e definitivni 
kraj, već postoji neko drugo mjesto kamo ide. On ovako obrazlaže: «Kad 


26 Usp. Isto, str. 20-2 1 . 

ja, Simija i Kebete, ne bih mislio, kako ću prije svega doista doći k drugim 
bogovima, mudrim i dobrim, pa onda k pokojnicima, boljima od ovih ljudi 
ovdje, krivo bih radio, da se ne ljutim na smrt. Ali ovako se, znajte dobro, 
nadam doći k dobrim ljudima — to doduše ne mogu baš zasigurno ustvrditi 
- ali da ću k bogovima, baš dobrim gospodarima dospjeti, to bih, dobro 
znajte, ustvrdio, ako iole inače tako što. Stoga ne samo da se ne ljutim, 
nego gajim dobru nadu, da mrtve nešto čeka, i to, kao što se i priča od 
davnina, nešto kud i kamo bolje čeka čovjeka dobra nego zla .» 27 


Kad Sokrat razmišlja o smrti, tematizira je na način rastavljanja tijela 
od duše. Međutim, on pokazuje svojim sugovornicima kako pravi filozof i 
prije same smrti, još za života živi kao da je mrtav, jer ne vesele ga zemaljske 
stvari. Trajna preokupacija filozofa treba biti spoznaja, a tijelo je smetnja. 
Stoga duša filozofa bježi od tijela jer tijelo obmanjuje i zamagljuje pravu 
spoznaju. Prava spoznaja sastoji se od gledanja čistih ideja. 


Pravi filozof zaista nastoji umrijeti i najmanje se od ljudi boji smrti, 
jer nigdje drugdje neće naći čistu spoznaju. Ako bi se koji čovjek bojao 
umrijeti, to bi bio dovoljan dokaz da nije pravi prijatelj filozofije, nego 
tijela . 28 Jedna od klasičnih misli grčke filozofije jest daje tijelo zatvor duše, 
te se ona nastoji svim silama osloboditi tamnice i vinuti se među ideje, 
kamo i pripada, tj. gdje je bila prije utjelovljenja. 


U posljednjih pet poglavlja Fedona Platon opisuje zadnje trenutke 
svoga učitelja. Nakon što se okupao, oprostio od žene i djece, Kriton ga 
odvraća da odmah popije otrov. Međutim, Sokrat mu odgovara: «Mislim da 
neću ništa dobiti ako malo kasnije ispijem, nego ću biti sam sebi ruglo kad 
gramzim za životom i štedim ga, kad već u njemu ništa nema ». 29 

Nakon uputa roba, Sokrat je ispio otrov, lako i veselo. Kada gaje ispio, 
svi nazočni počeli su plakati, osim Sokrata koji im se čudio. Hodao je po 
ćeliji te, kad su mu otežale noge, legao. Tako mu je rob savjetovao. Otrov 
se polako širio prema srcu. Kad je došao do njega, Sokrat je preminuo. 

Gadamer primjećuje kako najjači argument za besmrtnost duše 
«zapravo uopće nije nikakav argument, već faktum da se Sokrat do kraja 
čvrsto držao svojih uvjerenja i da ih potvrđuje svojim životom i smrću ». 30 


27 Isto , str. 43. 

28 Usp. Isto, str. 50-53. 

29 Isto, str. 138. 

30 H-G. Gadamer, Početak filozofije, «Biblioteka Scopus», Zagreb 2000., str. 48. 

Zaključak 

Svaki rastanak, pogotovo na duže vrijeme, izaziva osjećaj praznine, 
nedostatka osobe koja odlazi. U tim trenucima ljudi se otvaraju, povjeravaju, 
nadaju ponovnom susretu. 

Otići znači ostaviti dio sebe, dio svoje prošlosti, svega onoga što smo 
gradili, bilo na međuljudskom ili materijalnom planu. Rastanke uvijek prati 
nada u ponovni susret, uvjerenje da će se osoba koja odlazi ponovno vratiti. 
I umrijeti znači otići. Međutim, ovaj odlazak puno je bolniji od rastanka 
na neko vrijeme. Umrijeti čovjeku nije lako. Tim činom svi odnosi koje je 
gradio u životu, imanje koje je mukotrpno sticao, ljudi koje je volio ostaju, 
a on odlazi. Kamo, kako? 

U posljednjim trenucima čovjekova života odlučujuću ulogu ima 
njegovo životno uvjerenje u zagrobni život. Ljudi, pretežno ateisti, koji 
umiru u uvjerenju da idu u tamu, u propast, umiru u strahovitim mukama. 
Za njih život nakon smrti ne postoji, oni se susreću s ništavilom. Umjesto 
mirne smrti imaju tjeskobu i užas. Umrijeti znači raspasti se u kozmosu, 
pretvoriti se u ništa. 

Međutim, imati nekakvu nadu u zagrobni život daje smisao ovom 
zemaljskom postojanju. Sokrat je imao tu nadu. Njegova vjera u zagrobni 
život bila je usko povezana s njegovim naukom, filozofijom. On je čvrsto 
vjerovao u ono što je učio te je tako i živio. Stoga možemo sa sigurnošću 
reći da mu je upravo filozofija, koju je integrirao u svoj životni stav, 
pomogla i održala ga do kraja da ne posustane u posljednjem trenutku. 
Vjerovao je da ide među bogove, među ideje gdje će biti vječno blaženstvo 
i prava spoznaja. To uvjerenje bilo je ono što gaje održalo u posljednjim 
trenucima života. Stoga je i mogao s lakoćom odbiti posljednji poticaj 
Kritona i mirnom rukom ispisati posljednje slovo svoga života. 

Možemo na koncu ovoga rada usporediti ove dvije naracije o smrti, 
one s početka rada i ove na kraju. Valja nam uočiti bitne razlike u samom 
trenutku pred smrt i što ih čini na poseban način zanimljivima. Dostojevski 
je govorio kako je taj čovjek bio blijed kao papir, bila mu je muka te se 
sigurno bojao umrijeti. Sokrat, naprotiv, miran i staložen, ne boji se umrijeti. 
Čak sam mora popiti otrov, dok je onaj trebao biti ubijen. 

Razlika je u tome što je onaj čovjek dobio drugu šansu za život, dok je 
Sokrat umro. Tko je bolje prošao? Pitanje ostaje. 


Fra Ivan Macut 

PUTOVANJE KROZ VRIJEME 

Znanstvena fantastika ili stvarnost? 


Govoriti o putovanju kroz vrijeme još i danas izgleda pomalo smiješno 
te neuvjerljivo. Pitanje je je li to uistinu tako, pogotovo ako naše uobičajene 
predodžbe o apsolutnosti prostora i vremena u koj e smo uvj ereni, sagledamo 
kroz prizmu suvremene fizike, odnosno teorije relativnosti i kvantne fizike. 
Mnogo toga što nam se čini tako očitim i jasnim, nije onako kako se čini. 
Jedno od područja na kojem to možemo pokušati shvatiti jesu prostor i 
vrijeme kao relativne i međusobno uvjetovane kategorije stvarnosti svemira. 
U kratkim ćemo crtama prikazati eventualne mogućnosti putovanja kroz 
vrijeme i ujedno njihovu ograničenost, odnosno nedostatnost. 


1. Definicija pojma 


Što znači «putovati kroz vrijeme»? Putovati kroz vrijeme znači sjedne 
strane, ostvariti mogućnost povratka u prošlost, s druge, mogućnost bržeg 
putovanja u budućnost od uobičajenog kakvog mi poznajemo. 

2. Prostor i vrijeme 


Do početka XX. stoljeća znanstvenici su vjerovali u apsolutno vrijeme. 
Apsolutno vrijeme znači da je moguće mjeriti neki vremenski interval 
između dva događaja te da će to izmjereno vrijeme biti isto bez obzira tko 
ga mjeri, ukoliko upotrebljava jednako dobar sat. Vrijeme je bilo potpuno 
nezavisno i odvojeno od prostora i svih drugih vanjskih utjecaja. Mogli bismo 
reći daje ono objektivno (mislimo neovisno) u odnosu na prostor. Ovakvo 
poimanje vremena i danas prevladava u najširim krugovima. Međutim, ono 
nije najispravnije, pogotovo kad se radi o velikim brzinama. 

Današnja fizika počiva na dva stupa: Einsteinovoj teoriji relativnosti 
i kvantnoj fizici. Suvremena fizika promatra kako vrijeme tako i prostor 
u okviru Einsteinove teorije relativnosti. Kako je do ovoga došlo? 
Matematičar Riemann došao je do otkrića neeuklidskih geometrija. 
Njegova je pogreška bila što na tri prostome koordinate nije pridodao i 
vrijeme kao četvrtu. Ovo je učinio Einstein te je proizveo epohalni pomak 
u poimanju prostora i vremena. Prema Einsteinovoj teoriji relativnosti ne 

postoje vrijeme i prostor neovisno jedno od drugoga. Prema njemu postoji 
samo četverodimenzionalno prostorvrijeme. 


Doprinos kvantne fizike sastoji se, između ostaloga, u tome što je 
prepoznala kako gravitacija nije ista kao preostale tri temeljne sile, jer i njih 
određuje sama gravitacija u prostorvremenskoj pozadini. Primjera radi, 
gibanje Zemlje po zakrivljenim stazama ne prisiljava sila gravitacije, već 
ona slijedi stazu koja je u zakrivljenom prostoru jednaka pravcu u ravnom 
prostoru, a zove se geodetska crta (to je najkraći ili najduži put između 
dvije točke). 


Naravno da u ovom kontekstu treba spomenuti i smjer gibanja 
vremena. Možemo s velikom dozom sigurnosti tvrditi da makroskopski 
vrijeme zadržava svoj smjer, međutim mnogo je teže odgovorit na pitanje 
zašto je to tako. U području kvantne gravitacije ne možemo govoriti o 
jednosmjernom gibanju strijele vremena. Tako se u teoriji struna govori i o 
11-dimenzionalnom prostoru. Ipak, ono što nedostaje jest jedna kompletna 
kvantna teorija. 


U četverodimenzionalnom prostoru protok vremena ovisi o brzini i 
gibanju promatrača. Opće je poznati primjer dvije ure astronomske točnosti. 
Naime, jedna je postavljena u brzi? avion, a druga je ostala na površini 
zemlje. Ura u avionu sporije je mjerila vrijeme od one koja je ostala na 
zemlji. Pojasnimo ovo i na slučaju dva blizanca. Ukoliko bijednog blizanca 
poslali velikom brzinom kroz galaktiku, a drugog ostavili na Zemlji, onaj 
koji je putovao kroz galaktiku bio bi mlađi od onoga koji je ostao na Zemlji. 
Dakle, dovoljno je jasno da je gibanje kroz vrijeme moguće kontrolirati. 
Međutim, kako stvari stoje sa putovanjem kroz vrijeme? 

Prema Einsteinovoj specijalnoj teoriji to bi bilo moguće ukoliko bismo 
mogli putovati brže od brzine svjetlosti. Problem je što nam ta ista teorija 
zabranjuje takvu brzinu. Utrka sa zrakom svjetlosti ne dolazi u obzir. 
Moramo pokušati pronaći neki drugi put. 


3. Crvotočine i petlje u prostorvremenu 


Već smo utvrdili, a to nam i specijalna teorija relativnosti pokazuje, da 
smo u utrci sa svjetlošću izgubili utrku i prije negoli je počela. Međutim, što 
ako je moguće doći s jednog kraja svemira na drugi tako da «prevarimo» 
svjetlost te skratimo put prečacem? Takve «prečace» možemo pronaći u 
svemirskim crvotočinama. Crvotočine su cijevi koje povezuju udaljene 
točke prostora tako da put kroz njih može biti mnogo kraći, nego put kroz 

normalni prostor. To bi značilo da bismo mi u nekoliko sekundi prevalili 
toliki put za koji bi svjetlosti trebalo nekoliko tisuća godina. Dakle takva 
bi nam crvotočina dopustila putovanje kroz vrijeme, odnosno mogli bismo 
se vratiti i prije negoli bismo krenuli na put. Problem je u konstruiranju tih 
crvotočina te mogućnosti njihova postojanja u skladu sa zakonima fizike. 


Već smo rekli kako je prostorvrijeme zakrivljeno. Ukoliko bismo imali 
posebne okolnosti mogli bismo iskoristiti posebne petlje u prostorvremenu 
te doći u vlastitu prošlost, naravno brzinom manjom od brzine svjetlosti. 
Takve se petlje nazivaju «zatvorene petlje vremenskog tipa» i riječ je o 
dijelu prostorvremena koji funkcionira kao vremeplov. Pitanje je postoji 
li uopće mogućnost takvih petlji? Ako i postoji, je li moguće manipulirati 
prostorvremenom tako da prođemo kroz njih kao kroz vremeplov? 


4. Egzotična tvar 


Da bi se crvotočinu učinilo dovoljno stabilnom kako bi poslužila 
kao vremeplov, potrebno je upotrijebiti tzv. egzotičnu tvar i ojačati je. 
Crvotočina je nestabilna i nestaje mnogo brže negoli je moguće proći kroz 
nju. Problem je, međutim, što takvu tvar nismo nikad vidjeli u prirodi i ne 
znamo je li njezino postojanje uopće dopušteno prema zakonima fizike. 
Ipak, postoje neke indicije u posljednjih nekoliko godina koje ukazuju na 
to daje čitav svemir prožet nečim što se u običnom govoru naziva «tamna 
energija» koja se ponaša upravo kao egzotična tvar: tjera svemir na ubrzano 
širenje. Također je moguće da ova tamna energija i nije neka tvar od koje 
bi bilo moguća napraviti vremeplov već samo nekakvo specijalno svojstvo 
vakuuma. 


5. Paradoks samoubojstva 


Jedan od klasičnih prigovora mogućnosti putovanja kroz vrijeme jest 
paradoks samoubojstva. Ukoliko pretpostavimo da je moguće putovati 
kroz vrijeme i da se onaj koji se vratio u prošlost ubio samog sebe dok je 
još bio dijete, onda neće nikada odrasti niti će moći ući u vremeplov i ubiti 
se. Logička je kontradikcija očita. Pitanje je koliko je čovjek u svom životu 
podložan zakonima svemirskog mehanizma i koliko bi svaki naš čin bio 
određen zakonima fizike i početnim uvjetima u trenutku nastanka svemira. 
Kako bi se izbjeglo ovako kompleksno pitanje, znanstvenici radije posežu 
za mnogo jednostavnijim primjerima. Tako je vrlo čest primjer biljarske 

kugle. Naime, ukoliko bismo stavili vremeplov na biljarski stol te biljarsku 
kuglu pošaljemo u prošlost upravo tako da nakon izlaska iz vremeplova 
udari i skrene samu sebe s putanje prema vremeplovu: što bi se dogodilo? 
Analize pokazuju da uvijek postoji rješenje situacije. Biljarska kugla može 
uz iste početne uvjete samo okrznuti samu sebe i malo skrenuti s putanje 
tako da nakon prolaska kroz vremeplov ne dođe do frontalnog sudara, već 
samo do okrznuća i kontradikcija nestaje. 


Tako bi samoubojica lošim gađanjem ranio samoga sebe te bi se 
onemogućio da više pravilno rukuje oružjem. To je dovelo do ranjavanja, 
ali ne i do ubojstva. Tako putovanje kroz vrijeme postaje vrlo čudno, uzroci 
i posljedice se miješaju i gube svoj identitet. 


Zanimljivo je to da isti početni uvjeti mogu rezultirati brojnim 
neprotuslovnim mogućnostima. Tako dolazi do neodređenosti u prirodi. 
Svijet i priroda nisu deterministički uređeni od nekog apsolutnog 
početka. Oni su puni kreativnih elementa i kao takvi u sebi kriju brojne 
mogućnosti. 


6. Strijela vremena 


Naravno da s ovakvom psihološkom strijelom vremena ne možemo ni 
u najvećim fantazijama razmišljati o mogućnosti putovanja kroz vrijeme. 
Ipak, ovo psihološko vrijeme nije toliko svojstvo prirode koliko nas samih. 
Ni izbliza ne razumijemo sve zakone i kauzalitet u prirodi. 

Hawking razlikuje tri strijele vremena: termodinamičku, psihološku i 
kozmološku. 

a) termodinamička strijela: smjer vremena u kojem se povećava nered. 
Na pitanje zašto nikad ne vidimo razbijenu čašu kako se slaže iz krhotina 
s poda i skače natrag na stol, fizika objašnjava tako što se to kosi s drugim 
zakonom termodinamike, koji kaže da se nered, ili entropija , * 1 u svakom 
zatvorenom sustavu povećava tijekom vremena. 


1 Zakon entropije drugi je zakon termodinamike. Prvi zakon kaže da su ukupno materija 

i energija u Svemiru nepromjenjivi, da ne mogu biti stvoreni ili uništeni. Drugi zakon 
termodinamike - zakon entropije - kaže da se materija i energija mogu mijenjati samo u 
jednom smjeru, tj. od upotrebljive, k neupotrebljivoj, od korisne k nekorisnoj, od sređene 
prema nesređenoj. Prema tome, treba imati na umu da se energiju ne može stvoriti. Ono 
što možemo jest pretvoriti energiju iz jednog oblika u drugi. Međutim, ono što se događa 
jest smanjivanje ukupne količine iskoristive energije i to se zove entropija. 

b) psihološka strijela: smjer vremena u kojem se sjećamo prošlosti, 
a ne budućnosti. Naš subjektivni osjećaj smjera vremena, određen je 
termodinamičkom strijelom vremena. 


c) kozmološka strijela: smjer vremena u kojem se svemir širi, a ne 
steže. Termodinamička i kozmološka strijela vremena gledaju u istom 
smjeru. Ukoliko bi svemir bio u fazi stezanja, uvjeti za život ne bi bili 
pogodni, te se ne bi imao tko pitati. 

Ono za čim Havvking traga jest jedna teorija koja bi objasnila cjelokupni 
svemir. Ta teorija, kao bitne elemente, treba uključivati gravitaciju i kvantnu 
mehaniku. Ova teorija zahtijeva uvođenje «imaginamog» vremena. Evo 
kako Hawking objašnjava to imaginarno vrijeme: Imaginarno vrijeme 
može zvučati kao znanstvena fantastika, ali ono je u stvari dobro određen 
matematički pojam. Uzmemo li bilo koji obični (matematičari bi rekli 
«realni») broj i pomnožimo ga sa samim sobom, rezultat je uvijek pozitivan 
broj. (Na primjer, 2 puta 2 jednako 4, ali isto tako i -2 puta -2). 

Ipak, postoje brojevi (nazvani imaginarni) koji kad se pomnože sami sa 
sobom daju negativne brojeve. (Jedan se zove /, pomnožen sam sa sobom 
daje -1; 2i pomnožen sa samim sobom daje -4 i tako dalje). U svakom 
slučaju, bar koliko se tiče svakodnevne kvantne mehanike, našu uporabu 
imaginarnog vremena i euklidskog prostorvremena možemo gledati samo 
kao matematički uređaj (ili trik) da bismo izračunavali odgovore o stvarnom 
prostorvremenu. 


7. Zaključno razmišljanje 


Ukoliko jednom uistinu i bude moguće putovati kroz vrijeme, pitanje je 
što će se dogoditi sa čovječanstvom općenito, ali i sa svakim pojedinačno. 
Tako je ugledni astronom Carl Sagan u jednom razgovoru, nakon što su 
ga pitali što on misli o mogućnosti putovanja kroz vrijeme, rekao kako 
bi u tom slučaju povijest postala eksperimentalna znanost, što danas nije 
slučaj. I njemu postavlja poteškoću pitanje koje smo već raspravljali, a to 
je ubojstvo u prošlosti. Tako on kaže da ubojstvo tvojega pradjeda eliminira 
svaku mogućnost i tvog rođenja. 

Treba još svakako spomenuti i činjenicu da mnogi suvremeni fizičari 
smatraju vrlo vjerojatnom činjenicu da postoje paralelni svemiri i u njima bi 
se mogle događati čudesne stvari. Ovakve ideje inspirirane su na neobičnim 
svojstvima kvantne mehanike. 

Konačni odgovor na pitanje je li ili pak nije moguće putovati kroz 
vrijeme bit će moguće dati tek kad u potpunosti upoznamo teorije prostora i 
vremena. U suprotnom ukoliko ne znamo kroz kakav prostor ili pak vrijeme 
treba proći, odnosno ne upoznamo njihovu strukturu, teško ćemo se moći 
probiti na drugu stranu. 


Fra Ivan Macut 


Sastavljeno prema: 

1. http.//eskola.hfd.hr/fizika_svemira/vremeplov/indeks.html 19.X. 

2. S. Havvking, Kratka povijest vremena, Izvori, Zagreb 1996. 

3. www.pbs.org/wgbh/nova/time/Sagan.html. 19.X. 

4. www.amazon.com. 19.X. 

5. www.astronomycafe.net 19.X. 

Nema puno riječi u ljudskom jeziku koje pokreću čovjeka kao što je 
to riječ ljubav. “Ljubav je velikodušna, dobrostiva je ljubav, ne zavidi, 
ljubav se ne hvasta, ne nadima se; nije nepristojna, ne traži svoje, nije 
razdražljiva, ne pamti zlo; ne raduje se nepravdi, a raduje se istini” (1 Kor 
13, 4-6). Ljubav je glavni pokretač ljudskog života. Ali što je to zapravo 
ljubav? Ljubav je osjećajna povezanost jedne osobe prema drugoj osobi 
ili stvari. Ljubiti se može drugu osobu, drugu vrstu ili stvari. Svima nam 
je poznata ljubav roditelja prema djeci ili ljubav između muža i žene. 
Ovdje se mora spomenuti i prijateljska ljubav, koja svakako pretpostavlja 
određenu jednakost među prijateljima da bi mogla postojati. U Bibliji 
nalazimo, zahvaljujući grčkom jeziku, tri različite riječi koje označavaju 
ljubav. To su: eros, filia i agape. Eros se u Bibliji nalazi dva puta i to samo 
u Starom zavjetu. Novozavjetni spisi daju prednost posljednjoj riječi. U 
Novom zavjetu agape predstavlja Božju ljubav prema izbranicima i ujedno 
naš odgovor na Njegovu ljubav. 

Ljubav je glavna osobina koja određuje Božju bit i njegovo djelovanje. 
Bog koji je stvorio čovjeka, ljubi ga od početka. Ne zato jer to mora, nego 
jednostavno zato jer voli ono što je stvorio. Zato jer On ne može drugačije. 
Božja se ljubav očituje kroz čitavu povijest spasenja. Sklopio je Savez na 
Sinaju i nakon što je izabrani narod raskinuo Savez, Bog i dalje pokazuje 
svoju ljubav. “Kako da te dadem, Efrajime, kako da te predam, Izraele! ... 
Srce mije uznemireno, uzavrela mi sva utroba: neću više gnjevu dati maha, 
neću opet zatirati Efrajima, jer ja sam Bog, a ne čovjek: Svetac posred 
tebe...” (Hoš 11, 8-9). Kasnije će utjelovljena ljubav Božja Isus Krist 
sklopiti novi i vječni Savez da bi spasio ne samo Židove, nego sve narode, 
jer i poganima Bog dade obraćenje na život (usp. Dj 11, 18). 

Ljubav kojom nas Bog ljubi ne ovisi o nama. Ona ostaje ista, prihvaćali 
je mi ili ne, priznali mi Boga ili ne. Bog nam je dao ponudu, ali On nije 
pričekao našu reakciju, naš odgovor, nego je odmah počeo izvršavati svoj 
dio ugovora. Počeo je odmah živjeti svoju ljubav prema nama, kucajući na 
naša vrata i strpljivo čekajući naš odgovor. Za nas se sada postavlja pitanje: 
«Možemo li mi zaista ljubiti Boga?» Odgovor na ovo pitanje glasi: «Da, 
itekako možemo ljubiti Boga. Zato jer nas nije ostavio, nego je stupio u naš 
život da možemo Njega upoznati i Njega ljubiti.» Ljubav živi između Boga i 
čovjeka kao što živi između roditelja i djeteta, između muža i žene i između 
prijatelja. To je ljubav koja sebe dariva, onako kako On se nama daruje i 
kako bi se mi trebali njemu darivati. Kako bi svakoga od nas susreo, on 
dolazi u sakramentima kroz koje djeluje u našim životima, u životu Crkve. 

Kroz njih nam neposredno govori i povezuje nas s drugim ljudima koji 
su od njega prosvijetljeni. Ljubav se Božja pokazuje u Starom i u Novom 
zavjetu. No, u čemu se sastoji novost Novoga zavjeta? U Novom zavjetu 
Bog ne ljubi čovjeka novom ljubavlju. Glavna i najvažnija razlika jest lik 
Gospodina našega Isusa Krista koji živi ljubav na najradikalniji mogući 
način. Da bi ljudi povjerovali i počeli ljubiti Boga njegov Sin dragovoljno 
prihvaća najsramotniji način smrti - smrt na križu. U ovoj predivnoj priči o 
ljubavi koju nam Biblija nudi, od stvaranja svijeta preko posljednje večere 
do smrti i uskrsnuća, Bog prilazi k nama. Ali ova priča nije bajka, što 
dokazuje Isus u svojim djelima prema narodu; u odnosu prema apostolima 
kada kaže: “Ja sam svama u sve dane do svršetka svijeta” (Mt 28, 20). Isus 
dakle dopušta da vidimo i osjećamo njegovu ljubav, tako da i u nama može 
niknuti ljubav prema Njemu. 


Ljubav prema bližnjemu i ljubav prema Bogu nerazdvojivo su 
povezane. Jer “rekne li tko: ‘Ljubim Boga’, a mrzi brata svog, lažac je. Jer 
tko ne ljubi svoga brata kojega vidi, Boga kojega ne vidi ne može ljubiti” 
(1 Iv 4, 20). Ljubav prema bližnjemu proizlazi iz ljubavi prema Bogu. Ne 
možemo darivati ljubav, ako ne ljubimo Boga, Onoga koji je sama ljubav. 
Isus kaže: «Sto god učiniste jednomu od ove moje najmanje braće, meni 
učiniste!» (Mt 25, 40) On se poistovjećuje sa svima koji su u potrebi, s 
gladnima i žednima, s golima i strancima, s bolesnicima i zatvorenicima 
(usp. Mt 25, 3 1-46). Nije li to još jedan znak veličanstvene Isusove ljubavi, 
kada se poistovjećuje s onima koji su odbačeni? Ali za nas i dalje ostaje 
pitanje: «Kako i mogu li zaista bližnjega ljubiti ako mi nije drag, ako je 
čudan, ako mi nije simpatičan?« Odgovor je vrlo jednostavan: «Da, ja 
mogu ljubiti bližnjega ako sam Božji prijatelj, ako sam Kristov prijatelj. 
Ako sam svjestan daje On nas ljubio i da nas On još uvijek ljubi, bit ću 
u stanju ljubiti bližnjega.« Ako nama naša ljubav prema Bogu postaje sve 
važnija i važnija, onda ću biti u stanju ljubiti one koje Bog ljubi i koje nas 
trebaju. Bog želi da smo prijatelji njegovih prijatelja i to možemo ako smo s 
njim povezani. Na ovakav način možemo živjeti ljubav o kojoj nam Biblija 
govori. Ona se i sastoji u tome da ljubim one koje mi nisu dragi. Znak 
pravoga Kristova učenika jest ljubav prema Bogu i ljubav prema bližnjemu 
(usp. LG, br. 42). 


Ljubav je jača i od vjere i od ufanja (usp. 1 Kor 13, 13). Zato je ljubav u 
kršćanstvu dar i zadaća. Dar, jer nas je Bog prvi ljubio i zato proizlazi naša 
ljubav iz Njega. Zadaća, jer nama Isus daje zapovijed da ljubimo bližnjega 
kao samoga sebe (usp. Mt 22, 39). 


Fra Krešimir Čikeš 

„Naše doba, kao i svako drugo doba, 
može biti radosno ako ima vjeru. “ 
S. Kierkegaard 

U Ivanovom Evanđelju čitamo kako Gospodin Isus Krist Marti postavlja 
osobno pitanje: „Vjeruješ li ovo?“ (Iv 11, 26). Pokušajmo sebi predočiti 
Isusa i sebe u ulozi Marte. Krist pita moju osobu vjeruje li u njegovu osobu. 
Gospodinov upit je poziv da se okrenem prema budućnosti, prema zbilji 
koju ne držim fizički u svojim rukama, nego u duhu i usmjeravanju sebe. 
Gospodinov poziv jest poziv u ostvarenje budućnosti koje se nudi svakom 
čovjeku, ali iziskuje od svakog čovjeka- vjernika vlastito upuštanje u hod 
prema budućnosti. To buduće jest život odnosno spasenje što nam je uvijek 
prva misao (utjelovljenje Spasiteljevo radi spasenja cijeloga čovječanstva). 
«Vjerujem», to je Martina riječ izrečena Gospodinu kao ispunjenje njezinog 
obećanja danog Gospodinu. 

Obećanje uvijek pretpostavlja jedan konkretan odnos u jednoj 
konkretnoj zbilji. Upravo moja vjera jest taj odnos koji se uzdržava na 
tračnicama povjerenja i požrtvovnosti. Ponajprije da bih bilo kome dao 
obećanje i stisnuo mu ruku mora se u meni roditi težnja kao što je Martina 
težnja za Gospodinom koji je poziva u život ispunjen budućnošću. Ta 
težnja osmišljava moj odnos i čini ga stalnim i intimnim. No ta intimnost 
ne isključuje druge nego dopušta da i drugi ima saznanja o mojoj radosti 
koja luči iz mene. Vjeru ne smijem shvatiti isključivo kao jednu zatvorenu 
čahuru u koju nitko ne smije dirati, koja je samo moj svijet. To je jedan od 
putova koji vodi u krajnost, a konačno rezultira sebičnošću. Ta sebičnost 
sadrži želju za vlastitim spasenjem, a ne dopušta zajednički hod u vjeri. 
Ozbiljno poosobljena vjera se izgrađuje u komunikaciji sa Apsolutnim 
kao i s onim što je relativno, tj. čovjek i priroda. Osobna vjera zahtijeva 
poslušnost vjeri kako bi se „Bogu objavitelju potpuno i odano služilo umom 
i voljom“ (DV 5). 

Sva materijalna zbilja i projekti i namjere su okrenute prema budućnosti 
kao nečemu što ispunja i zadovoljava trenutačne potrebe. Ako povežemo 
pogled u budućnost u kršćanskom smislu, onda se ponovno javlja odnos 
intime spram stvorenom, vraćanje čovjeka k svojoj srži i temelju kojega 
kršćanin nalazi u sv. Ispovijedi kojoj pristupa upravo iz razloga prelaska 
praga prošlosti u jednu svjesno i slobodno izabranu budućnost. 

Vjera jest osobni odnos svakog vjernika prema Stvoritelju, no na moju 
vjeru često utječe vjera većine ili mase. 


Svaka osoba u traženju svog vlastitog identiteta i uporišta sklona se 
poistovjetiti s nekim drugim. Ali niti osoba niti vjera mogu biti imitacije 
niti prenesena jer što se ne izgrađuje, propada. Svaki vjernik mora biti 
„kvasac" kako bi vjera zajednice uskisnula (usp. Mt 13, 33). Prve korake u 
vjeri učinimo uz pomoć roditelja koji nam kao posrednici prenose vjeru na 
tradicionalan način. Sve se shvaća na tradicionalan način i sve se promatra u 
skladu s tradicijom. Tradicija promatra vjeru kroz propise i „drage običaje" 
kroz koje se stalno provlači sjećanje, a isključuje razmišljanje. Kako bi 
čovjek mogao vjerovati odnosno „prohodati" treba samostalno razmišljati. 
Razmišljanje u vjeri jest stalno traženje i pronalaženje što obuhvaća jedan 
proces preobrazbe koji ovisi o našoj volji i otvaranju Onome koji nas je 
pozvao i zaželio „da svi budu jedno" (Iv 17, 21). 

Ako za taj proces uzmemo sliku ruže, koja se ovisno o svojim 
osobinama, ali i vanjskim uvjetima postupno razvija i raste, uočavamo 
koliko je zahtjevan proces preobrazbe i koliko može biti nestabilan, što 
označava osjetljivost ruže. Za rast ruže pa tako i za naš rast u vjeri važna 
je njega i održavanje, što se događa u stalnom primanju sakramenata, ali 
ne samo u sakramentima, nego i u stalnoj težnji i usredotočenju Kristove 
prisutnosti i procjene u svim mojim nastojanjima i pothvatima. Ljepota 
ruže je u cvatu koji je na vrhu stabljike, koja cvjeta tek što je nadišla trnje 
što nas podsjeća na neuspjehe u rastu u vjeri. Pogled je uvijek usredotočen 
na ljepotu ruže, a nikada na trnje pa tako se i naša preobrazba usredotočuje 
na Boga prolazeći kroz trnje. Mnogo ruža, promatrane kao jedna cjelina 
kao npr. buket ili vrt ruža, očituje istu povezanost između svake, neovisno 
o njezinoj boji, kao stalan doticaj i postojanje mostova po kojem ljepota 
svake dolazi do izražaja. Tako je s našom vjerom koja je u stalnom dodiru 
s drugim ljudima i s vremenom koji kao za ružu tako i za mene čovjeka 
može biti prijeteće razdoblje, ali i osnažujuće. Ruža kao dio ove prirode i 
svijeta ne lebdi u zraku, nego se razvija u onome što jest. Tako i moja vjera 
ne smije biti samo negacija ili potvrda, nego mora pomoći da vrijeme ide 
s čovjekom. 


Učini i Ti da Tvoja ruža procvjeta! 


Fra Ante Ivan Rozić 

Jedno mi se Franjino iskustvo posebno urezalo u pamet. To je susret s 
gubavcem. Nakon poljupca Franjo je uskliknuo «Ono što mije bilo strašno, 
sada mi je slatko i milo». 

Svakome je poznata ta priča i donekle razumljiva. Pitam se je li nam 
shvatljiv osjećaj koji je imao sv. Franjo, je li nam shvatljivo što je s time 
želio reći? 

Neke su stvari teško shvatljive ako ih prije toga nismo sami iskusili. I 
meni je to bila samo neka priča iz Franjinog života, nešto za razmišljanje. 

Nakon dvomjesečnog iskustva kao volonter u jednom projektu u Irskoj- 
taj projekt su pokrenuli fratri iz Irske - promijenio se moj stav prema tom 
izvješću iz Franjinog života. Za mene to više nije samo priča nego jedno 
iskustvo koje sam sam doživio. U tom projektu radio sam s ljudima koji 
su na margini društva. To su bili beskućnici, ovisnici, svi oni ljudi koji 
su bili van društvene zajednice. Jednom riječju, to su gubavci današnjeg 
vremena. 

Taj projekt pod nazivom Merchants Quay Ireland radi na tom principu 
da ovisnici donose svoje korištene šprice i dobivaju nove, čiste šprice. 
Također imaju i mogućnost medicinske zaštite u vidu preventivnih 
pregleda. Smisao prikupljanja šprica je taj da se korištene šprice ne bacaju 
na cestu, pogotovo ne po dječjim igralištima i da se spriječi širenje zaraznih 
bolesti. Ali jedan od glavnih razloga je kontakt s tim ljudima. Tim ljudima 
se pristupa kao osobama u pravom smislu riječi a ne kao s ljudima drugog 
razreda. Zapitajmo se kako se mi ponašamo prema ovakvim ljudima!? 
Svakodnevno ophođenje s korisnicima događalo se u za to određenim 
prostorijama i to u četiri oka. Na taj način upoznao sam njihove strahove, 
probleme, njihove situacije. Gledao sam ih u oči i vidio sam jedno veliko 
ništa. Pogledi su im bili tupi, prazni, bez života. Nije bilo teško uočiti da su 
izgubili svu nadu. To se vidjelo i po njihovim rukama, bile su izbodene. Ali 
ne samo ruke, neki su tražili žile po tijelu gdje bi mogli svoj svakodnevni 
otrov, svoju svakodnevnu dozu smrti ubrizgati u svoje tijelo, da bi samo 
na tren zaboravili svoju stvarnost. Je li to rezultat društva? Je li to rezultat 
komotnosti, rezultat uspavanosti onih koji su trebali spriječiti ovakve 
situacije? Teško je naći uzrok, ali rezultat je tu. 

Dolazili su svakodnevno, djeca od 18 godina sve do ljudi iznad 30. 
Najviše za početak što se moglo napraviti je, da ih se prihvati kao osobe, 

da ih se gleda u oči, da im se da prijateljski stisak ruke, da ih se sasluša. 
Jednostavno da im se posveti vrijeme. 

Daljnji sadržaj tog projekta bio je rad s beskućnicima, zapravo rad 
sa svim onim osobama koje su na cesti, a tu su uključeni svi -ovisnici, 
beskućnici. . . To je neka vrsta dnevnog boravka u kojem se dobiva doručak, 
ručak i naravno čaj i kava. Tu se s njima sjedi, razgovara, pokušava se riješiti 
probleme. Ako je netko na cesti, pokušava se naći prenoćište (ako to netko 
želi). A i ovdje nije ništa išlo bez droge. I tu se nastavljao rad s ovisnicima. 
Na WC-u je glavno okupljalište onih koji koriste drogu. Na tom mjestu 
konzumiraju drogu, pa se zna dogoditi da se netko predozira nakon čega im 
se pruža prva pomoć. Dolazili bi i dileri koje se nastoji spriječiti u dilanju. 
Osobno sam mnogo puta znao očistiti WC od korištenih šprica i krvi. 

Rad sa onim ljudima koji su živjeli na cesti ili u nekim prenoćištima 
bio je malo drugačiji. Nisi doduše bili svi ovisni o kokainu ili heroinu. 
Neki su bili depresivni, agresivni ili imaju neki drugi psihički problem. Pa 
ih se mora često samo slušati i pokazati veliko strpljenje. Često im je bilo 
teško pomoći, jer su izgubili svaku nadu. Neki su se već toliko isključili iz 
društva da im je cesta jedini dom i ne žele promjenu života. 

Bile su i one situacije da se moj njuh, koji je naviknut na ugodne 
mirise, Često morao navikavati na neugodni miris onih ljudi koji se već 
mjesecima nisu prali. No ne žalim zbog toga. 

Još je puno toga što bi se moglo napisati, npr. sama atmosfera među 
tim ljudima u tom, nazovimo, prihvatilištu. Napetost i stres je bio stalno 
prisutan, a mi koji smo radili s njima morali smo to nadići i pokazati da smo 
iznad toga, jer drugačije ovakav rad ne bi bio moguć. A njihov međusobni 
odnos je dvojak. Čas su odnosi veoma napeti, događaju se svađe koje 
kulminiraju gotovo do fizičkog obračuna, a čas se može uočiti obiteljska 
atmosfera, u smislu brige jednih za druge. 

Poljubio sam gubavca! Na početku je bilo teško, nova situacija, grupa 
ljudi koje sam poznavao samo iz statistika sad su dobivali imena 1 , za mene 
više nisu bili statistika. Kad sam uspio prekoračiti granicu, uočio sam da 
nije sve tako crno. Postoji i smijeh i radost, i to radost iz srca i smijeh iz 
srca. Puno se toga skriva iza tog poljupca. Ništa se ne gubi, a samo se 
može dobiti. Ne dobivaš bogatstvo, slavu ili slično, nego dobivaš nešto 
puno više. Nešto što se ne može platiti i što je uzvišenije od svake slave i 
časti. Ovo mi je iskustvo pomoglo da bolje razumijem Isusove riječi, sv. 
Franju i da shvatim svoj poziv. 


1 Znamo iz Biblije što to znači poznavati ime neke osobe 

Puno se toga još može napisati, ali završit ću s Matejom: «Tad će im 
on odgovoriti: ‘Zaista, kažem vam, što god ne učiniste jednom od onih 
najmanjih, ni meni ne učiniste’» (Mt 15, 45). 

fra Edvard Sokol 

«0 Bože zar si pozvao mene, tvoje usne moje rekoše ime...», kaže 
Karol Wojtila u svojoj pjesmi «Krist na žalu». Zašto baš ja? Sigurno, pitanje 
koje odzvanja u dubini duše svakog od nas. Čovjek, kakav već jest, slab, 
nevjeran i vječno nesretan svojim životom, neprestano traži. Čak i onda 
kada nađe ono što je jednom tražio, ne staje, nego kreće u nova traženja u 
nove avanture. U povijesti Biblije nalazimo mnoštvo primjera čovjekovog 
bijega pred Božjim zovom, pozivom. Kao da nam je usađena u srce crta 
koja nas u potpunosti obilježava, crta odbacivanja odgovornosti i u samoj 
konačnici - bijeg. Bijeg od svega, na koncu bijeg od samog sebe. 

Abraham, otac vjere, u početku ipak bježi. Od čega bježi? Možda iz 
straha od nepoznatog. Možda od straha da će morati napustiti sigurnost 
trenutnog života? Taj strah sa sobom nosi redovito jedno bolno iskustvo. 
Iskustvo patnje, napuštenosti, prezira, nerazumijevanja, odbačenosti. Ono 
je u prvom redu rizik, rizik nepoznatoga, nadasve nesigurnog. Sigurno da 
je ono jedan od glavnih sastavnica ljudskog odlučivanja, u svakodnevnom 
životu, a osobito u njegovim ključnim trenucima. Abraham je ipak pošao 
na put bez adrese vjerujući samo šaptavom glasu. Pošao je u ono novo, ono 
što se zove vjera. 

Franjo, primjer predanja, čovjek je koji isto tako, u početku svog 
poziva, doživio odbacivanje od stane samog sebe. Čini sve ono što bi ga 
navodno usrećilo, što bi ga na tren ispunilo. Uz nesigurnost, prisutna je 
nevjerica, strah. Franjo je bio nadobudan mladić i baš kroz tu nadobudnost 
Bog je kovao zlato serafskog obličja. Franjo uspijeva. Zašto? Jer ustraje! 
I kada je bilo vidljivo daje uspio, opet je bilo postavljeno pitanje : «Zašto 
baš ja Gospodine?». Pitanje koje stoji na kraju svakog odgovora, na kraju 
svakog života. To nije pitanje sumnje, nego pitanje koje progovara iz 
osjećaja zahvalnosti prema Bogu. Franjo je bio svjestan svoje malenosti i 
baš ta malenost učinila gaje velikim, učinila gaje pjesnikom slobode Majci 
prirodi, a na koncu preko ljudi i samom Bogu. To je bila srž njegovog 
poziva. 

Ja, osoba imenom i prezimenom, dio bratstva kojeg u ovom trenutku 
stvarnosti činim uprisutnjujem ovdje, bilo duhovno bilo tjelesno, neprestano 
se pitam: «Čemu ovo? Zašto baš ja? Što je to prisutno u meni, a nema u 
drugima od ‘moje generacije’? Zašto sam baš ja pozvan?» Pitam se, pitaš se! 
Pa, mnogi su bolji od mene. Nekada se sramim pred Bogom minimalizma 
kojeg prihvaćam, kojeg integriram u svoj život, neprestano iz dana u dan. 
Ono postaje normalno, minimalistički živjeti. Kako sebe probuditi? Kako 

naći put koji će me dovesti do smisla svakog smisla - Boga. Kako sebe 
uistinu prihvatiti ovakvoga? Kako biti svjestan posebnosti i izuzetnosti, 
časti i izabranosti, kojom Bog svakog od nas obdaruje kroz svaki dan do 
konca života?! 


Dobiti sve, a ne dati ništa zauzvrat. Dobiti vojsku braće, a ne biti 
svjestan toga. Je li to ironija života ili okrutna stvarnost? Biti bogat, a ne 
znati to. U vreći svoga života imati pregršt dijamanata i rubina, a vidjeti 
samo male grumene zemlje. Kako progledati? Biti pravi sportaš zahtijeva 
izvanrednu fizičku i kondicijsku pripremu. Zahtijeva sate i sate provedene 
u sportskim dvoranama i teretanama. Isto tako biti manji brat zahtijeva sate 
i sate, dane i dane pripremanja u dvorani molitve, s neprestanim pitanjem 
na usnama: «Zašto baš ja?» 

fra Joško Cudina 

Za nas ljude može se upotrijebiti sintagma da smo bića izbora. 
Motreći svagdanji život i ophođenje sa stvarnošću, s kojom se susrećemo 
svednevice, vidlj iva je, duboko u nama utkana potreba za odabirom, izborom 
ili opredjeljenjem. 1 to u onim situacijama kada toga nismo ni svjesni, pa do 
trenutaka kada smo primorani donijeti odluku koja ima bitno određujuću 
označnicu za život. U ovom kontekstu važno je primijetiti da na taj naš 
izbor bitno utječe stav koji već imamo, koji smo zauzeli prema životu. Prije 
svega na njega utječu vrijednosti koje smo postavili kao stožere, ili kako 
naši stari vole reći «stožine života» oko kojih se i unutar čijeg se radijusa 
krećemo. Bez takvog bitnog određenje prema vlastitom životu ne može se 
niti stvoriti važna životna odluka koja će biti izraz naših najdubljih čežnji i 
nagnuća, već će to biti prepuštanje stvarnosti koja i tako donosi sve sobom. 
Itekako je važno u hodu k zadanom cilju pokušati svoju vlastitu životnu 
stazu osvijetliti, preispitati, zastajući na čas kako bismo bili sigurni da je 
naš put plod vlastitog izbora. 

Jer, postoji ona britkoumna tvrdnja koja kaže da tek onda kada nam se 
neka stvarnost čini potpuno jasnom i jednostavnom, da se upravo tada valja 
upitati, je li nam zapravo išta jasno. Ovo pitanje primjenjivo je na svim 
poljima ljudskog odgonetavanja i domišljanja, a prije svega u pokušajima 
da čovjek sam sebi odredi temeljne prioritete svoga vlastitoga života. 
Vrijednosti koje će ga poput željenog vrhunca uvijek nukati na korak dalje 
i više. S druge strane ako ljudski život usporedimo s dugom stazom koja 
vodi svom iskonu, a važne odluke sa pravovremenim odabirima na važnim 
račvanjima, postaje nam jasnije da ukoliko duže vremena hodimo krivom 
stazom, u toliko ćemo trebati više vremena i truda kako bismo se povratili 
na mjesto na kojem smo krenuli krivim smjerom. Razvidno je da se kod 
situacija hoda krivom stazom radi o zabludi ili prividu koji zbog raznih 
razloga mogu izgledati kao siguran i dobar izbor. Postavljajući u pitanje 
izbor svoga puta i svih vrijednosti za koje smo se odlučili, doznat ćemo 
koliko nam vjetra u jedra daje spoznaja da smo se u jednom prijelomnom 
trenutku odlučili upravo za put kojim hodimo. Važno se upitati i koliko 
truda ulažemo u tom hodu te jesu li nezadovoljstvo i praznina koji se daju 
oćutjeti plod promašenosti puta ili odraz nezainteresiranosti koja je izazvana 
neulaganjem dovoljnog truda na započetu putu i prepuštanjem slaboj volji, 
koja lakše slabi negoli se jača. A kako to zorno izriče ona latinska kada 
kaže «Non progredi est regredi» (Ako ne napreduješ, nazaduješ). Govoreći 
o preispitivanju vlastitih stavova, nužno je istaći činjenicu da ono što se 

ne usudimo postaviti u pitanje, bilo da se bojimo takvo što učiniti ili smo 
uljuljani u svoj životni ritam koji nas ne nuka na dublji uron u sebe, ne 
predstavlja temelj na kojem se može graditi čvrsta građevina osobnosti. 
No, preispitivanje je uvijek odnos uspoređivanja sa nečim čemu težimo, 
što nas prožima svojim prisućem na bližem ili daljem obzoiju naših težnji. 
Ako nam je zahtjev toga cilja donekle osvijetljen i jasan, te smo se za njega 
svjesno odlučili, može se reći da smo na dobrom putu da ne zalutamo 
na toj dugoj stazi sa brojnim mogućnostima skretanja. Jer taj naš hod ka 
cilju će nam se u nekim situacijama života učiniti teškim, sumornim, a cilj 
tako dalekim, ali ako smo čvrsto uprli pogled u njega on će i onda kada 
se «spusti mrak» odašiljati poput svjetionika tračak svjetla, kako bi naše 
putovanje imalo ispravan smjer. I da takvo svjetlo u potpunosti i ne osvijetli 
put nozi, njegov bljesak dovoljan je da ka željenom cilju dovede onoga 
koji sve svoje snage ulaže kako bi mu se što više približio. 

Nije li zapravo cijeli čovjekov život, ako ga se ozbiljno uzme, izbor i 
hod usmjeren svome cilju, koji je svatko osobno pozvan u slobodi odrediti 
u svom životu. Nažalost mnogi u današnje vrijeme svoj pogled usmjeruju 
ka onim ciljevima koji se tiču bliže budućnosti, a da pritom pred sobom 
nemaju jedan sveobuhvatan smisao postojanja, koji otkriva samo spoznaja 
čovjekove trajne usmjerenosti Izvoru svega što postoji. 


Fra Ivan Režić 

Razgovor s profesorom dr. sc. Fra Lukom Tomaševićem 
Profesor moralne teologije na KBF-u u Splitu 
Potpredsjednik «Hrvatskog bioetičkog društva» 

Počeci: Možete li nam ukratko predstaviti bioetiku? Odnosno, od kada 
je ta znanost, tko joj je idejni začetnik, te na koncu koja su glavna područja 
kojima se bavi? 

Fra Luka: Nastanak bioetike valja postaviti u kontekst jednosmjernog 
znanstveno-tehničkog napretka u biomedicini i biotehnologiji. Ona je 
prvotno izrasla iz medicinske etike, odnosno od velikih problema u 
suvremenoj medicini, dok se danas smatra etikom života. Bioetika je znatno 
šira od medicinske etike upravo stoga što obuhvaća i medicinsko-biološka 
istraživanja (biomedicine i biotehnologija), njihove primjene na čovjeka i 
njihovo društveno normiranje. Današnji pojam bioetike obuhvaća ljudsku 
odgovornost naspram svih oblika života koji postoje u svijetu. 

Bioetika je nastala kao moralna refleksija unutar «nove medicinske 
situacije», ali kako se brzo mijenja i želi obuhvatiti čitav život, ona postaje i 
pokazatelj «nove civilizacijske situacije«. Kao takva, već je dostigla razinu 
etičke refleksije, dok je njezino problemsko područje poprimilo globalne 
razmjere te je postala planetarna etika života u novoj epohi kada je čitav 
naš život i svijet postao ugrožen znanstveno-tehničkim pristupom nadmoći 
nad prirodom koji se, u konačnici, sveo na korisnost. 

Bioetika je mlada, nova i interdisciplinarna ili pluriperspektivna znanost 
ili područje u kojem se u interakciji raznorodnih perspektiva stvaraju 
uporišta i mjerila za orijentiranje u pitanjima koja se odnose na život ili na 
uvjete i okolnosti njegova očuvanja. Ona je i dio «moralne filozofije« koja 
traži i donosi sudove o valjanosti i korisnosti određenih ljudskih ponašanja 
i postupaka na život. Uzroke njezina nastanka valja tražiti i zbog promjena 
u distribuciji ekonomske moći, u sve većem rastu čovjekovih građanskih 
prava i u sve većoj autonomnosti osobe. Naime, u našem društvu je došlo 
do sukobljavanja legitimnih prava i interesa među ljudima, što je donijelo 
niz dilema i stvorilo sukob vrijednosti. Upravo je bioetika znanost koja se 
bavi konkretnim problemima i analizom racionalnih procesa te pokušava 
odrediti pravce djelovanja kako bi se umanjili sukobi u društvu. 

I njezino ime je sasvim novo, a sadržaj se proteže na sve humanističke i 
društvene znanosti. Termin je sastavnica od dvije grčke riječi: bios (život) i 
ethos (etika ili moralka), što ju je 1970. god. skovao V. R. Potter II, profesor na 
Wisconsin sveučilištu u SAD-u, i zamislio ju kao «znanost o preživljavanju«. 

Upozorio je na ljudsko biološko znanje koje se zadnjih desetljeća silno širi 
i iz dana u dan raste i u koje je nužno unijeti i etičke vrijednosti. Godinu 
dana iza toga objavio je i knjigu pod značajnim naslovom «Bioetika - most 
prema budućnosti» što je izazvalo filozofe, teologe, sociologe, medicinare, 
biologe i pravnike tako da se silno gomilala bioetička literatura (danas 
samo na intemetu postoje milijuni tekstova o bioetici i njezinim posebnim 
pitanjima). Tu je bioetika shvaćena kao određeni most (mostovna bioetika) 
koji bi nas trebao voditi prema sigurnijoj budućnosti. Riječ je o tome da bi 
bioetika trebala postati sveza između prirodnih i humanističkih znanosti, 
tj. između biološke znanosti i etike. Poznati profesor je ukazao na potrebu 
da održivi razvoj čovječanstva nužno mora uključiti i etički sustav i etičke 
vrijednosti. Tako je napravljen i iskorak prema globalnoj bioetici koja se 
mora temeljiti na ozbiljnim razmišljanjima i promišljanjima što nam ih 
nameću empirijske znanosti, posebice one biološke i biomedicinske. 


Potter je dao i treću viziju bioetike: duboka bioetika. Naime, 90-tih 
se godina prošlog stoljeća uvidjelo da nikako nije dovoljan most između 
medicinske etike i etike okoliša. Nužno je prodrijeti dublje u uzroke 
nastanka kriza, tj. nužno je filozofski, pa i teološki, propitati razlike dobra 
i zla, razlike koje su teško eksperimentalno mjerljive, a koje su najočitije 
poslije otkrića ljudskog genoma, tj. kada se teško uspostavlja veza između 
gena i ljudskog ponašanja. 


Ipak treba naglasiti da je prvotno bioetičko razmišljanje, ali i prvotni 
interes i popularnost, nastalo unutar medi cinske etike, tj . unutar bio-medicine, 
a prvotni impuls etičkom razmišljanju na biomedicinskom području dala 
su dva katolička laika: liječnik A.E: Hellegers i njegov prijatelj filozof D. 
Callahan. Callahan je već 1969. bio osnivač Hastings Centra ili Institute of 
Society, Ethics and Life u gradiću kraj New-Yorka Hastings-on-Hudson, a 
Hellegers je 1971. na Georgetown sveučilištu (Washington) uveo bioetiku 
u sklopu Kennedyjeva Instituta (Joseph and Rose Kennedy Institute) i to 
kao studij o ljudskoj reprodukciji i bioetici. Tako je, zapravo, nastala nova 
medicinska etika, koja je dugo bila sinonim za bioetiku. Osnivačem prve 
bioetičke misli i pristupa neki smatraju protestanskog teologa J. Fletchera, 
ali ne smijemo zaboraviti ni poznate govore liječnicima i medicinskom 
osoblju pape Pija XII. u godinama poslije II. svjetskog rata. 

Neki ulogu bioetike shvaćaju i šire te je dovode u svezu s demografskim 
pitanjem kao i s ekologijom. Općenito je prihvaćena definicija da je 
bioetika “sustavno proučavanje ljudskog ponašanja na području znanosti 
o životu i zdravstvene skrbi, ukoliko je to ponašanje ispitivano u svjetlu 
moralnih vrijednosti i načela” (Reich). Neki teolozi je nazivaju etikom 

života jer se ona bavi svim pitanjima vezanim uz ljudski život, počevši od 
samog rađanja, zahvata tijekom života i umiranja. Današnji pojam bioetike 
obuhvaća ljudsku odgovornost nasuprot svih oblika života koji postoje u 
svijetu. Dakle, ne samo čovjekov odnos prema vlastitom životu, već prema 
životu drugih, prirode i svih živih bića. U tom smislu se i pojavila najnovija 
definicija bioetike da je bioetika ljubav prema životu» što ju je lansirao 
Novozelanđanin Darryl Raymond Johnson Macer, a tu ideju je, zapravo, 
prvi započeo papa Ivan Pavao II. svojom enciklikom „Evanđelje života“. 


Prema mišljenju američkog bioetičara Daniela Callahana bioetika se 
dijeli na četiri grane: teorijsku, kliničku, političku i kulturnu. No, današnji 
problemi nastali zbog medicinski potpomognute oplodnje, kloniranja i 
ugrožavanja života općenito, pogotovo zbog očitog nedostatka etičke 
svijesti i odgovornosti današnjeg razvoja i znanosti, izazivaju govor o 
odnosu bioetike i prava kao bio-prava. 


Počeci: U današnjoj znanosti postoje neslućene mogućnosti. Jedna od 
tih, možda i najopasnija za ljudsko društvo u budućnosti, jest kloniranje. 
Nakon što je klonirana ovčica Dolly, te neki primati-majmuni, dolazi na 
red i kloniranje samoga čovjeka. Je li dopušteno s bioetičkog stajališta 
kloniranje čovjeka? 

Fra Luka: Kad je riječ o kloniranju čovjeka, bilo reproduktivnog 
bilo terapeutskog, u raspravama se ponajviše ističu tri etička pitanja: o 
ljudskoj osobi povezano s onim o definiciji i dostojanstvu ljudskog embrija, 
o dostojanstvu umjetne prokreacije i o etičkom utilitarizmu koji vlada u 
znanosti. 

Te rasprave su i te kako otvorene, pogotovo poslije negoli je britanski 
parlament u veljači 2002. dozvolio kloniranje ljudskih embrija za stvaranje 
organa u terapeutske svrhe i istraživanja na njima. 

Reproduktivno kloniranje je gotovo jednoglasno odbačeno od svih 
svjetskih organizacija, ali terapeutsko je gotovo prihvaćeno. Postavlja se 
pitanje: je li time doista otvoren put liječenju bolesti koje čovječanstvo 
danas toliko pritišću, a kako to znanstvenici navode. Čini se da ipak 
treba pričekati razjašnjenja i dati čvrste dokaze! Za sada bih rekao da je i 
terapeutsko kloniranje pitanje savjesti, i društva i pojedinca, pitanje koje 
izaziva ozbiljno etičko razmišljanje. 

Reproduktivno kloniranje ljudi otvara put eugeničkom poboljšanju 
čovjeka i treba ga etički proglasiti nedopustivom (quia contra naturam; ex 
deffectu iuris in agente). Etičari postavljaju osnovno pitanje: tko će odrediti 
standarde da bi se moglo reći koji je tip čovjeka bolji? Tko to može odrediti 

«pravi status» ljudske naravi? Etičari navode četiri razloga: 1) pojam 
poboljšanja je veoma subjektivna prosudba; 2) terapeutsko poboljšanje 
otvara put konstrukciji savršenog čovjeka; 3) konstruiranje boljih ljudi krši 
načelo jednakosti ljudskih bića; 4) rizici za buduće generacije nikako se ne 
mogu kontrolirati. 


Navodi se i problem evolucije vrste i genetske različitosti. Različitost 
se kloniranjem poništava, te se razvoj života ne dozvoljava. To može 
izazvati nepredviđene učinke na biološkom kvadratu gena, posebice ako 
je riječ o kloniranju presađivanja jezgre prema kojoj bi se samo od jedne 
osobe moglo proizvesti milijune ljudskih bića. Ne smije se zanemariti 
ni činjenicu da je uvijek moguća pogreška u laboratoriju koja bi mogla 
izazvati nenadoknadivu štetu samoj ljudskoj naravi (prirodi). 

Navodi se i problem jedinstvenosti i neponovljivosti svakog pojedinca. 
Jedinstvenost određene osobe (ili vlastita vrijednost i vlastito dostojanstvo) 
je određena jedinstvenošću njezinih gena ili jedinstvenošću njezina vlastitog 
iskustva i osobne povijesti? Ovo se pitanje može i drukčije postaviti: što je 
osobni individualitet? 


Konačno, kloniranje je na neki način nasilje nad trajnim otkrivanjem 
samoga sebe. To je nasilje koje snažno ograničava vlastitu slobodu i vlastitu 
osobnu povijest, jer bismo ostali bez budućnosti razvijanja i događanja, 
a to bi umrtvilo onaj ljudima tako dobro poznati osjećaj «čuđenja» što 
ga pretpostavlja mudrost života kao trajno otkriće i uvijek zadivljujuće 
čuđenje. 

Terapeutsko kloniranje pretpostavlja kloniranje ljudskog zametka 
(predembrija, kako se voli reći) i njegovo uništenje prije same mogućnosti 
rađanja, gdje embrij ostaje samo sredstvo i kemijska tvornica organa za 
zamjenu i ispitivanje. Tu nema nikakva humanog odnosa. Gotovo bi se 
moglo govoriti o nasilju nad prirodom jer je umjetnost mogućeg, do sada 
pridržana samo politici, prešla u ruke biotehničara. 


Zanemaruje se tako ljudska narav, a s čovjekom se manipulira. 
Dozvoljeno i nedozvoljeno ovisi o “korisnosti”, o “društvenom dogovoru”. 
Tko je tu sudac, dokle idu granice korisnosti? Vrtimo se u krugu etičkog 
relativizma i utilitarizma jer ono što je korisno određuje onaj koji ima moć 
manipulacije, bilo ljudi, bilo njihovih dogovora. U tom slučaju embrij 
(ili zametak) se nikako ne definira po onome što on jest, već po vlastitom 
ideološkom ili znanstvenom uvjerenju. 

Naša današnja znanost je po prvi put u povijesti usmjerena na čovjeka 
i to na čovjeka kao na objekt, tj. njegov život služi kao sredstvo mogućih 

intervencija na njemu: potpomognuta oplodnja, kloniranje, izmjena 
genskog zapisa, eksperimentiranje, otkidanje organa. 

Znanost često zahtijeva apsolutnu slobodu istraživanja kao jedinu 
vrednotu. Dobro onda nije više u onome što se vrši, već u onome kako se 
vrši ili ne vrši. Tako bi bilo moralno dozvoljeno sve ono što čovjek vrši 
slobodno. Jedina postojeća vrednota je sloboda istraživanja koja postaje i 
norma djelovanja. Zar se time vlastita sloboda ne nameće slobodi drugoga 
jer pobjeđuje tko je jači! 

Tako pitanje definicije, statusa i dostojanstva ljudskog embrija 
postaje od akutne važnosti. Kad započinje ljudski život? Koji status ima 
ljudski embrij? Ta pitanja zadiru duboko u svijet znanosti i etike, a to je i 
najdelikatnije naše pitanje. 

Premda do sadanemanijednogučiteljskogtekstaposvećenog isključivo 
kloniranju, Katolička se crkva sasvim jasno izrazila protiv svake vrste 
kloniranja, dok su se protestantske crkve različito izrazile. Protestantski 
teolog Joseph Fletcher u kloniranju vidi opravdanu mogućnost ljudske 
reprokdukcije i shvaća je kao ekspanziju ljudske slobode. Paul Ramsey 
ljudsko kloniranje, jednako kao i umjetnu oplodnju, vidi kao nedopušteno 
ljudsko zadiranje u odnos bračnog para i Boga. 

Katolička se crkva najviše izražava preko svoje Akademije za život 
(dva dokumenta) i naglašava da se kloniranje čovjeka mora obustaviti zbog 
etičkih razloga. 

Ti razlozi se temelji na činjenici daje kloniranje čovjeka: 

1. radikalna manipulacija konstitutivne relacionalnosti i 
komplemetamosti koje se nalaze u samom početku ljudske prokreacije, 
bilo pod biološkim, bilo pod personalističkim vidom; 

2. logika industrijske proizvodnje i radikalna instrumentalizacja 
žene; 

3. uvodi potpuno dominiranje nad opstojnošću drugoga, toliko da mu 
programira biološki identitet, selekcioniran samo prema arbitrarnim i čisto 
instrumentalnim kriterijima; 

4. ograničava samo dostojanstvo klonirane osobe koja će na svijet 
doći samo kao «kopija» (premda samo biološka) nekoga drugoga. 

Papinska akademija za život i same eksperimente o ljudskom kloniranju 
drži nedozvoljenima i nemoralnima zbog: 

1. arbitrarne finalizacije ljudskog tijela kao čistog instrumenta za 
istraživanje (tijelo nije stroj napravljen od raznih dijelova); 

2. činjenice daje svaki embrij, pa bio i kloniran, čovjek. 

Prema katoličkom mišljenju kloniranje uvijek predstavlja povredu 
stvaranja i reda koji postoji u prirodi. Stoga se i svaka želja za kloniranjem 
kao i tehničko izvođenje protive volji Boga Stvoritelja i tako umnažaju već 
raširene učinke naše kulture koja je usmjerena ne samo protiv Boga, već i 
protiv čovjeka. 

Sam papa je u dva navrata upozorio na nedozvoljenost terapeutskog 
kloniranja, premda je naglasio da su nakane i ciljevi plemeniti, i pozvao 
znanost da pođe drugim putovima u traženju terapeutskih zahvata, onih 
koji ne predviđaju ni kloniranje i uzimanje matičnih embrionalnih stanica, 
već uzimanje matičnih stanica s odraslih organizama 


Počeci: Jedan od gorućih problema bioetike svakako je i eutanazija. 
Ona bi po definiciji bila namjerni postupak okončanja života osobe koja 
to zatraži, a izvršitelj je druga osoba, najčešće liječnik. Volja pacijenta pri 
tome je odlučujući čimbenik. Je li eutanazija, kao ona koja čovjeka lišava 
«nepotrebne» boli i omogućava mu dostojanstvenu smrt, dopuštena? 

Fra Luka: Kad je riječ o eutanaziji danas u svijetu postoje različiti 
stavovi, na jednoj strani postoje pobornici i zagovornici eutanazije, postoje 
i države koje su je legalizirale, kao i one koje se i pripremaju za legaliziranje 
istog postupka. S druge strane postoje protivnici eutanazije, čitava društva 
kao i kršćanske Crkve koje se opiru samoj ideji dopuštanja eutanazije. 

Sam pojam eutanazije u sebi nema nikakvih dvoznačnosti. Etimološki 
on znači «đobra smrt». U tom smislu se može shvatiti kao ljudska čežnja 
za blagom, brzom i bezbolnom smrti, zašto su se kršćani i molili i čiji je 
zaštitnik sv. Josip. Istovremeno je termin kroz povijest označavao i brigu i 
njegu bolesnih i umirućih osoba kako bi im se olakšala smrt. No, danas više 
u tom smislu ne govori o eutanaziji. Ona danas najčešće znači nanošenje 
smrti nekome drugom da se eliminira bol. To je tzv. ubojstvo iz samilosti 
ili milosrđa. Pobornici eutanazije, a danas se govori i o pravu na smrt, žele 
sebi i drugima: 

1. omogućiti izbjegavanje da postanu žrtve distanazije ili terapeutske 
upornosti koja samo uzaludno produžava smrtnu agoniju i nanosi 
umirućemu bol; 

2. izbjegavanje tehnologizirane smrti pod raznim aparatima okruženi 
samo stranim osobama; 

3. omogućavanje bezbolne smrti koju hotimično traže od liječnika 
ili je sami ostvaruju uz njegovu pomoć jer zbog starosti ili teške 
bolesti trpe silne boli i gube svako ljudsko dostojanstvo. 

Sigurno je i to da svatko želi umrijeti na «lijep», a ne na «ružan» način 
premda točno ne znamo da li smrt u sebi ima išta dobroga i lijepoga. Zapravo, 
kad govorimo o «dobroj» i «lijepoj» smrti mislimo na samo umiranje. 
Dobra smrt je ona koja dolazi na «miran i dostojanstven» način, tj. onda 
kada smrt nastupi poslije procesa umiranja bez velike boli i patnje. 

Da bi se danas znalo o kojem je značenju riječ, onda se uz imenicu 
dodaju pridjevska pojašnjenja: aktivna-pasivna, direktna-indirektna, 
pozitivna-negativna, premda bi osnovno razlikovanje moglo biti je li riječ 
o lenitivnoj ili okcizivnoj eutanaziji. 

Stoga bi se eutanazija u današnjem poimanju mogla i definirati kao 
bezbolno uništavanje ljudske osobe , bilo da je ona svjesna ili ne, koja 
trpi teške boli zbog neizlječive bolesti ili nekog oštećenja što ga namjerno 
izvodi medicinsko osoblje, ili barem potpomaže, preko određenih lijekova 
ili uskraćivanjem redovite njege jer smatra da produživanje života u takvim 
uvjetima nema smisla zbog teškog stanja dotičnog subjekta ili zbog toga 
što je to previše teško za društvo. 

Treba istaknuti da je aktivna, direktna ili pozitivna eutanazija ipak 
jedan od oblika ubojstva nevinoga ljudskog bića. Prema kršćanskom 
shvaćanju ubojstvo nevinoga čovjeka, čak i na vlastiti zahtjev, nikada ne 
može biti moralno opravdano. Sam čovjek je osoba jer posjeduje objektivnu 
vrijednost, koja je transcedentalna i nedodirljiva i kao takva je dana kao 

V 

norma. Čovjek je živo biće i posjeduje život. I to bi bio već dovoljan kriterij 
da čovjekovu osobu i život svatko mora poštovati i na osnovi toga treba 
prosuđivati svaki zahvat na čovjeku. 

Dostojanstvo osobe, a ne samo izričito biološki oblik, zahtijeva da se 
poštuje cjelovitost koja sadrži i biologiju, jer osoba se zapravo i očituje 
svijetu i drugima kao živa i cjelovita osoba. U duhu te osobnosti, u ideji 
personae, nestaje mogućnost namjernog ubojstva nevinog čovjeka, bilo na 
način eutanazije (na neki način uz pomoć stručnih ljudi i institucija) ili na 
bilo koji drugi način. 

Iz toga proizlazi i drugo načelo koje veli da nitko i ništa ne može 
ovlastiti nekoga da usmrti nevinog čovjeka. To je načelo nepovredivosti 
osobe koje je isto tako utemeljeno na sakralnoj vrijednosti života. 

U svom suvremenom značenju eutanazija se najviše upotrebljava kao 
ubijanje iz samilosti ili mercy killing, dok se u smislu olakšanja od boli i 
agonije dosta često upotrebljava njemački izraz Sterbebeistand — pomoć 
kod umiranja ili njega umirućih, što se pak razvilo u palijativnu medicinu. 

Počeci: Danas se mnogo govori o medicinski potpomognutoj oplodnji. 

0 ovom problemu postoje različita mišljenja. Neki se znanstvenici slažu 
s ovim načinom oplodnje misleći kako nema nikakve opasnosti za dijete 
koje je začeto, dok drugi tvrde suprotno. Također je poznato kako mnogi 
zametci ostaju «neupotrjebljeni». Ima li opasnost za dijete nastalo na ovaj 
način i što učiniti sa onim zametcima koji su prekomjerni višak? 

Fra Luka: Metodom medicinski potpomognute oplodnje, posebice 
one in vitro, u svijetu je rođeno nekoliko milijuna djece, a u Hrvatskoj 
negdje oko 10000. Za znanstveni je svijet to veliko dostignuće jer se smatra 
se da je to i medicinski odgovor na pitanje neplodnosti mnogih bračnih 
parova. Istovremeno su izraženi i određeni strahovi i etički problemi koji 
još ni danas nisu otklonjeni. U laboratorijima se stvaraju i uništavaju mnogi 
embriji, naravna prokreacija je potpuno izmijenjena, a otvoren je i put 
mnogim manipulacijama. Stoga se danas sve više postavljaju etička pitanja 
koja se odnose na različite metodologije oplodnje, a koje se iz dana u dan 
sve više razvijaju. 

Postavlja se pitanje i ekonomske opravdanosti tih metoda (troškovi i 
korisnost), kao i posljedica njihova tretmana na ljudima (npr. posljedica 
hormonalne terapije). No, teži su etički problemi vezani uz «višak» embrija 

1 uz heterolognu oplodnju.. 

Sam termin medicinski potpomognuta oplodnja pojavljuje se u 
upotrebi tek od 2002. godine. Riječ je o najvećem biomedicinskom rječniku 
Medical Subject Headings (MeSH-SAD). Izraz «tehnologije potpomognute 
oplodnje» su opisane kao “kliničke ili laboratorijske tehnike koje su 
usmjerene da omoguće ljudsku ili životinjsku plodnost. 

Do tada se upotrebljavao termin umjetna oplodnja ili umjetno 
osjemenjivanje koje se dijeli na dva osnovna načina: oplodnja in vivo 
(unutartjelesna) kada se susret gameta (jajašce i spermij) događa unutar 
ženinog tijela, i oplodnja in vitro (izvantjelesna) kada susret gameta dolazi 
izvan tijela, tj. u epruveti (FIV ili IFV) i poslije se prenosi u tijelo (embryo 
transfer - ET). 

Treba dobro razlikovati homolognu (gamete su od bračnih drugova ili 
stalnih partnera) i heterolognu oplodnju (jedna gameta je od treće osobe, 
nazvane darivatelj, tj. osobe izvan bračnog zajedništva). 

Osnovni problem medicinski potpomognute oplodnje je u tome što 
ona prebacuje čin oplodnje izvan područja ljudskog djelovanja (agere) i 
postavlja ga na područje činjenja (facere). Drugim riječima: rađanje više 
nije ljudski čin već postaje tehnički čin. Čini se da to nameće nekoliko 
pitanja: problem smisla, problem etike i problem prava ili zakonodavstva. 

Kad govorimo o smislu onda je vidljivo da potpomognuta oplodnja 

nikako nije kao drugi medicinski zahvati koji idu za tim da otklone ili 
izliječe određenu bolest ili patologiju. Sterilnost određenog para, zbog čega 
se traži liječnička pomoć, poslije uporabe potpomognute oplodnje uopće 
nije riješena: ona ostaje i dalje. Poslije rođenja tako začetog i rođenog 
djeteta, sterilnost nije riješena, a nije bila ni rješavana, niti je plodnost 
uspostavljena. Potpomognuta oplodnja, dakle, omogućuje da se uporabe 
tehnike koje omogućuju ili pokušavaju omogućiti začeće i rođenje ljudske 
osobe. 

Zbog toga se i postavlja pitanje: kakav smisao ima potpomognuta 
oplodnja? Je li dostojna čovjeka kad se zna da je to djelo liječnika- 
tehničara? 

Etički problem je najbolje izražen pitanjem: tko je ili što je embrij? 
Od odgovora na to pitanje ovisi onda i odgovor o dozvoljenosti ili 
nedozvoljenosti potpomognute oplodnje općenito ili o dozvoljenosti pod 
određenim i različitim okolnostima! 

Tko smatra daje embrij samo jedan, doduše jedan od prvotnih stadija 
razvoja svake ljudske osobe, koji se kvalitativno ne razlikuje od rođenog 
čovjeka (može se govoriti samo o tjelesnoj razlici), on zastupa ontološki 
personalizam što ga temelji na kriteriju embrijeve naravi ili ljudske prirode 
i smatra daje potpomognuta oplodnja sasvim nepravedni čin koji čovjeka 
nije dostojan. Neopravdanost potpomognute oplodnje tada nije samo zbog 
njezinih nedozvoljenih posljedica kao što je prevelika smrtnost proizvedenih 
embrija koji se zamrzavaju, tako da se s njima može manipulirati, ali ih i 
prodavati i s njima trgovati. I kad bi se ta otežavajuća okolnost uklonila, 
nedozvoljenost potpomognute oplodnje i dalje ostaje jer nijedan čovjek 
zbog svoje osobne naravi ne zaslužuje takvo umjetno rađanje kao da je 
samo obična stvar. 

Tko smatra da proizvod začeća nije ništa drugo doli biološki materijal, 
doduše ljudske vrste, ali kojemu je ljudsku narav i dostojanstvo još ne 
znamo i ne dugujemo, tehnika potpomognute oplodnje je opravdana jer se 
pomoću nje proizvodi nešto što poslije postaje čovjek. U tom slučaju, kao i 
u mnogim drugim slučajevima velikih vrijednosti koje se takvima smatraju 
po općem uvjerenju, ili zbog intenzivnog osobnog interesa, moguće je 
onda i žrtvovati koji primjerak da bi se postigao bolji ili veći rezultat. 
Etičko pitanje se u tom slučaju pretvara u pravno ili zakonodavno kako ta 
važna praksa ne bi izmakla kontroli društva. Etika je time eliminirana. I 
sami pojmovi koji se upotrebljavaju kao što su «sigumo», «učinkovito» i 
«svrsishodno» i nisu etički i moralni termini, a da i ne tražimo odgovor na 
pitanje: je li to pravedno? 

Određenu težinu u etičkoj prosudbi potpomognute oplodnje ima, 
posebice kad je riječ o FIVET-u, sama uspješnost, tj. koliki je njezin 
postotak rađanja. 

Crkveno učiteljstvo dobro razlikuje heterologni FIVET i osjemenjivanje 
i homologni FIVET i osjemenjivanje. 

Svaka vrsta heterolognosti, osjemenjivanja ili oplodnje in vitro je za 
Crkvu s moralnog gledišta neprihvatljiva. 

No, Crkva odbacuje i homolognu oplodnju in vitro. Isto načelo vrijedi 
i za umjetno osjemenjivanje kad se vrši izvan i neovisno o bračnom činu, 
dok se dopušta samo ono koje je pomoć i pospješenje, a ne nadomjestak 
bračnog čina. 


Počeci: Jesu li dopušteni pokusi na čovjeku, pogotovo oni koji još nisu 
100% provjereni i sigurni? 

Fra Luka: Otkriće strukture DNA (James Watson i Francis Crik 
1953.) bio je odlučujući korak u razvoju modernih biotehničkih znanosti. 
Znanost je otkrila karakter molekule, značenje i biološku ulogu u razvitku 
živog bića. DNA ili DNK molekula je sastavni dio svih živih organizama, 
a sastoji se od mnoštva gena koji su međusobno različiti, ali i međusobno 
usklađeni. To je tzv. interakcija gena. 

No, čovjek pomoću svojih tehnika i znanstvenih dostignuća (genetičko 
inženjerstvo) može gene prebacivati, poboljšavati i mijenjati. Tako ih može 
i prebacivati i na ona mjesta koja genu nisu prikladna niti prilagođena 
(kromosom). Posljedice takvih zahvata na biljkama, životinjama, pa čak i 
na čovjeku su, čini se, veoma nepredvidljive. 

Prvi uspješni prijenos gena u biljku zbio se 1982. godine i od tada 
se počinju uzgajati tzv. transgene biljke. Istovremeno su započeta i velika 
ulaganja u biotehnološka istraživanja, osobito u Americi i Kanadi, a konačno 
je dovršeno i dekodiranje ljudskog genoma. 

Jasno daje to izazvalo velika etička pitanja kao Stoje ono osnovno: je 
li moralno ispravno i dozvoljeno sve ono što je tehnički moguće? 

Kad je riječ o istraživanjima i eksperimentima, onda u igru dolazi više 
vrijednosti kao što su: autonomija znanosti i sloboda istraživanja; korisnost 
za znanost i društvo; zaštita i poštivanje života, živih bića i čovjeka; 
pluralizam etičkih kultura i etičke misli unutar društava, itd. Na ovom 
znanstvenom biotehnološkom području danas postoje različiti pristupi, 
kriteriji, pa i etički modeli. 

I na području biotehnologije, kao i uvijek kad je riječ o bioetici i 
normativnoj etici, poteškoća je dvostruka: ona što se odnosi na prosudbu 

empiričke datosti i ona što se odnosi na aksilošku datost koju treba 
primijeniti. 


Za donošenje prave etičke norme na području biotehnologije možda 
nam još uvijek nedostaje detaljna spoznaja o samoj znanosti koja je još 
uvijek u silnoj evoluciji. No, činjenica je daje ona opasno povezana uz 
uskogrudni industrijski interes. 

Ipak, ako znademo daje ta znanost u mogućnosti modificirati gene, da 
ih zamjenjuje ili eliminira, onda deontološki gledano moramo ustvrditi daje 
to contra naturam jer sam čovjek zahvaća u prirodni proces i modificira ga 
prema svojim ciljevima. Međutim to bi bila osuda cjelokupnog genetičkog 
inženjerstva i istraživanja koji mogu čovječanstvu i te kako biti korisni. Čak 
i kada se primjenjuje na čovjeka, ako je istraživanje terapeutsko, nikako ne 
može biti unaprijed proglašeno nedozvoljenim, a time još manje ako se 
primjenjuje na vegetativnom i životinjskom svijetu. 

Ovdje treba dozvati i drugi deontološki princip na koji se danas 
pozivaju i mnogi znanstvenici, ali i vjernici: illicitum ex deffectu iuris in 
agente (nedozvoljeno jer vršitelj na to nema pravo). Mijenjati i premještati 
gene je nenaravno, a čovjek nije dobio pravo da to radi. Ako pogledamo 
i biblijski, čovjek ima pravo sebi prilagođavati, mijenjati i popravljati 
prirodu, ali nema pravo zadirati u sami razvoj, pogotovo ne onaj genetski. 
S ove točke gledišta svaki biotehnološki zahvat bi morao biti nedozvoljen 
jer čovjek nije dobio za to dozvolu, a samim svojim djelovanjem narušava 
prirodni red. Stoga je biotehnologija protuprirodna, a time i nedozvoljena. 


Gledano, pak, teleološkim pogledom, najprije treba gledati na posljedice 
svakog pojedinog zahvata da bismo ustanovili jesu li one za poboljšanje 
pojedine osobe ili cjelokupnog čovječanstva. 


S obzirom na to moglo bi se onda reći: 

1. Ako ona služi u dijagnostičke svrhe (dijagnoza uvijek ide za 
spoznajom i želi ustanoviti što je zdravo, a što bolesno), onda je 
ona dozvoljena na svim živim bićima, pa čak i na čovjeku. 


2. Ako služi u terapeutske svrhe i opet je biotehnologija dozvoljena, 
jer joj je osnovni cilj da liječi i da popravlja. 


3. No, ako služi alterativnom cilju, tj. potpunoj izmjeni naravnog 
procesa, onda treba odlučno biti protiv takvih zahvata. 


Počeci: Koliko će prema Vašem mišljenju bioetika kao znanost i 
bioetičari kao znanstvenici uspjeti u naumu zaštite život a i čovjeka? 

Fra Luka: Odgovor je na ovo pitanje težak. Naime, danas su ljudi i te 
kako postali svjesni da je kraj drugog milenija iznjedrio na vidjelo tamnu 
stranu jednosmjernog znanstveno-tehničkog napretka. Velika obnova 
znanosti koja je započela s F. Baconom (instauratio magna) je odredila čitavu 
znanost sve do danas, a glavni joj je cilj bio: ovladati prirodom u korist 
čovjeka. Tako usmjerena znanost je zaboravila na svoju etičku dimenziju 
i otvorila Pandorinu kutiju i čitav svijet je počeo grcati u problemima. Od 
znanosti se danas više ne traži samo moć, već i odgovornost. Tako se danas 
već govori ne samo o ontološkoj, već o filoničkoj čovjekovoj odgovornosti 
za sva živa bića i za sve vrste; tj. riječ je o biocentričnoj odgovornosti 
prema mjerilima univerzuma života. Time je čovjek nadišao antropološki 
okvir odgovornosti i de facto dospio u teološku dimenziju odgovornosti. 

Neki autori stoga i govore o dovršenosti novovjekovlja i početku 
«nove epohe» u kojoj se treba pokazati duh očuvanja prirode, a ne više duh 
ovladavanja, a moralne obzire treba imati prema svim živim bićima. 


U taj kontekst valja postaviti nastanak bioetike koja je prvotno izrasla 
iz medicinske etike, odnosno od velikih problema u suvremenoj medicini, 
dok se danas smatra etikom života. Dakle, bioetičari svih struja nastoje 
unijeti u taj i takav znanstveni svijet etičku notu odgovornosti. I sve veći 
bioetički senzibilitet upozorava da je započela nova paradigma - treća 
znanost — ili bioetička epoha. Naime, starinska je znanost, počevši već od 
Sokrata i Aristotela, povezivala znanje i dobro (Sokrat=vrlina je znanje; 
Aristotel=znanje je vrlina) i tako bila etički usmjerena. Novovjeka se znanost 
na krilima Baconove «velike obnove - instauratio magna» (znanje je moć) 
konstituirala kao znanost s onu stranu dobra i zla. Znanje se shvaćalo kao 
moć kojom čovjek podčinjava prirodu radi koristi ljudskoga roda. Tako 
je nastao generički utilitarizam, a znanost je postala apsolutna i slobodna 
od moralnih obzira. U suvremenoj znanosti nestale su i druge integrativni 
dimenzije te je suvremeni svijet sveden na znanstveno-tehničku sliku. 
Upravo stoga «raste i ono spasonosno« (Horderlin) u našem svijetu, a to 
je početak nove epohe i treće znanosti. U tom pravcu rade svi bioetičari, 
premda se oni mogu podijeliti na dvije velike struje: prva struja je čisto 
laička koja ne priznaje transcendentalnu stvarnost, a druga je struja ona 
koja priznaje transcendentalnu stvarnost. U okviru ove druge razvila se i 
kršćanska bioetika kojoj i sam pripadam. 


Hvala Vam što se pronašli vremena za ovaj razgovor. 

Pitanja priredio: fra Ivan Macut 

KRIŽ 

Gledam križ 
krvlju natopljen, 
a molitva sa njeg ori 
za preziratelje njegove. 

Majka podno plače 
krv joj kvasi lice 
sa suzama punim tuge 
ta sinjoj umire. 

Molitva sve umiruje 
te duši spokoj daje 
što sin Božji umire 
da nam spas podari. 

Muka ima smisla 
ako put vodi do Krista 
gdje ćemo utjehu naći 
kad se preselimo k vječnosti. 

Povedi me tim putem Kriste 
sa mojim životnim križem 
i da sretno dođem do tebe 
na krilima tvojih anđela. 


Fra Ljudevit Cikojević 


VODI, VODI, PREKO VODI... 

I. 

Gdje vodi reci meni 
Da i ja znadem stići. 
Sam ti nećeš ići, 
Preko ćemo skupa stići. 

Vidi, vodi, preko vodi... 


II. 


U bezdanu izgubljen. 
Na putu dalekome. 

(Duša putuje. 

Ne staje!) 

Konačno, 
Vidim tamu 
I u njoj KRAJ! 

Fra Ivan Simunac 

Tišina je svuda vladala 
i tama se svuda sterala 
ničega tu ne bijaše 
čovjeka, neba, prirode. 

I glas se silni začuje 
te reče: * ’Neka bude” 
i sve u trenu nastade 
sve čeg prije ne bijaše. 

Zemlju sunce ogrije, 
voda iz zemlje provrije, 
sve biljke i životinje 
pod nebom se nastaniše. 

Načini Bog tad čovjeka 
njeg’ krunu svoga stvaranja 
na sliku svoju stvori ga 
dah svoj udahnu u njega. 


II. 

0 ti što hodiš putem ove Zemlje 

i dišeš dahom što Višnji ti ga dade 
živi da život tvoj Mu hvalu pjeva 
crpeći snagu iz Njegova Otajstva. 

I ljubi bližnjeg što na put ti ga stavi 
Ljubi ga ko’ što ljubiš samog sebe 

1 gaji ljubav prema svakom stvoru 
Iz ljubavi prema tvorcu sviju stvari. 

Neka ti srce bude puno mira 
djela tvoja neka to svjedoče 
da ljubljeno dijete ti si svoga Oca 
i smisao života u njemu ti vidiš. 

A kad se jednom odijeliš od tijela 
I tvoja dobra s Njime se sjedine 
Blažen tad bit ćeš u zagrljaju Oca 
U društvu braće što čekaju na tebe. 


Fra Tino Labrović 

Spusti svoj pogled s visina na mene. 

Obasjaj tamu mojih noći, 
o napuni mirom moju dušu, 
ispuni svu prazninu u meni. 

Budi mi prijatelj u mojoj samoći, 
okrepa u mojim nemoćima, 
vrata kad mi se učini da nema izlaza. 

Budi oaza u mojoj pustinji, 
zeleni list na mojim suhim granama, 
toplina u mojim hladnoćama, 
a blag povjetarac u vrućinama. 

Budi mi puteljak dok kročim kroz bespuća, 
putokaz na mojim raskršćima, 
sigurna luka u svim olujama. 

0 Gospode, 
pogledaj na mene 

1 smiluj se. 


Fra Tino Labrović 


NEIZRECIVA LJUBAV 

Tiho dolaziš. 
Najavljen, 

Bez bure i oluje, 
Neprihvaćen, 

Blago silaziš. 
Zapriječen, 

Malen i nevin, 

Kao gorostas zamišljen. 

Ime Ti je Sin Ljubljeni, 
Produženi izdanak Milosti, 
Razboritost vječnosti, 
Otajstvo skrovitosti, 
Radost ljubavi. 

Nada blagosti. 

Jednostavno rečeno: 
Ljubav, 
Neizreciva. 


Fra Ante Ivan Rozić 

UVOD 

U našoj povijesti postojalo je mnogo genijalnih umova o kojima su 
napisane mnoge knjige, i o njihovu životu, i o njihovim djelima. Postojao 
je i jedan genijalni um koji se zvao Ivan Duns Skot. O njemu ne znamo 
mnogo, tj. ne znamo onoliko koliko bismo trebali. Razlog tome je što se 
Skota nije dovoljno proučavalo. Zato su mu se i pripisivale razne zablude, 
a neki koji su ga htjeli proučavati, imali su pred sobom djela koja nisu 
njegova, koja su tijekom povijesti njemu pripisivana i pod njegovim 
imenom tiskana i objavljivana, a koja su s vremenom iskrivljavala i iskrivila 
njegovu iskonsku misao. 

Na samom početku upoznat ćemo se s njegovim životom o kojem 
znamo vrlo malo. Navest ćemo i njegova originalna djela, a zatim će rad 
biti podijeljen na dva dijela. U prvom dijelu pokušati ćemo izvesti temeljne 
značajke Skotove filozofije koja nije jednostavna. Tu ćemo pokušati 
prikazati njegovu važnost i utjecaj na povijest filozofije i kroz povijest 
filozofije. U drugom dijelu ćemo napraviti isto to samo s teologijom, tj. 
na čemu se temelji njegova teologija i njegov utjecaj i važnost za teologiju 
uopće. 


1. ŽIVOT I DJELO IVANA DUNS SKOTA 

O životu Ivana Duns Skota znamo vrlo malo. Njegov je život sve do 
naših dana bio obavijen mnogim nepoznanicama, kako oko mjesta i datuma 
njegova rođenja, tako i u pogledu njegova nauka i njegovih djela. Oko njega 
su se stvorila razna mišljenja koja su među sobom bila i oprečna. Naime, 
osim dana smrti poznat nam je samo datum njegova svećeničkog ređenja. 
Za svećenika je zaređen 17. ožujka 1291. u Northemptonu od biskupa iz 
Lincolna, Olivera Suttona. U dijecezi Lincoln nalazio se Oxford. U tom 
trenutku mogao je imati barem 25 godina tako da se njegovo rođenje može 
datirati najkasnije 1265. ili 1266. Dakako, ništa ne govori protiv ranijeg 
datiranja. 

Daje Škot svjedoči njegov nadimak. “Duns” bi moglo biti ime mjesta i 
označavati njegovo podrijetlo čemu u prilog ide to što se on često naziva “de 
Duns”. Nije moguće pouzdano ustvrditi koje je to mjesto. Najvjerojatnijim 

se čini, daje to gradić Duns u grofoviji Bervwick gdje mu je 1966. godine 
postavljen spomenik. 


Isto tako nismo posve sigurni kada je i gdje stupio u franjevački Red. 
Neki smatraju daje to bio Newcastle, ali za to ne postoje potvrde. Drugi 
smatraju da gaje 1280. u Red manje braće primio njegov ujak, Ilija Duns, 
koji je bio vikar novoosnovane škotske vikarije. 1 2 O njegovim studijima 
također znamo vrlo malo. Sigurno je da u vremenu od 1291. do 1293. 
pohađa engleska učilišta gdje sluša poznate učitelje među kojima se isticao 
Vilim iz Ware. 


Mnoštvo biografa pretpostavlja da je Duns Skot nešto kasnije otišao 
na studij teologije u Pariz gdje je vodstvo Reda slalo nadarene studente. To 
je bilo od 1293. do 1297. Pouzdano znamo daje Skot naučavao teologiju 
u Parizu od 1302. godine kao “baccalar” — kandidat za službu magistra 
teologije.- Štoviše, osim u Parizu, Duns Skot je naučavao u Cambridgeu i 
u Oxfordu. 


Budući da se 1303. godine priklonio s ostalom subraćom na stranu 
pape Bonifacija VIII. i Svete Stolice, a protiv kralja Filipa Lijepoga, kralj 
gaje istjerao iz Pariza odakle se povratio u Oxford. Tek se 1306. vratio 
u Pariz gdje je postao magister reges franjevačkog generalnog studija. 
Za to je vrijeme u Parizu napisao svoje djelo Quodlibet. Poslanje u Koln 
kao “Lector principialis” franjevačkog samostana. Tu je umro 8. studenog 
1308., a pokopan je u Kolnskoj minorinskoj crkvi. 3 

Literarna se djelatnost Duns Skota ne proteže na razdoblje duže od 
jednog desetljeća. Unatoč tome opseg njegovih djela je znatan. Kasnije 
mu je tradicija, osim nesumnjivo autentičnih, pripisivala izvjestan broj 
spisa koje je kritika tek u našem stoljeću mogla pokazati kao neautentične. 
Svi ti tekstovi koji su krivo pripisivani Skotu, znatno su pridonijeli tome 
da se iskrivi sveukupna slika njegove nauke. Ono što treba gledati kao 
nesumnjivo autentična Skotova djela jesu: 

1. Spisi o Setencijama Petra Lombarda — Duns Skot je držao više 
predavanja o Setencijama. 

2. Disputacije - tu spada opsežni, već spomenuti Qnodlibet, tj. zbirka 
disputacija održanih u određenim prilikama, pri čemu se postavljanje 
pitanja prepuštalo sudionicima. 


1 Usp. S. Covo, Blaženi Ivan Duns Skot, oštroumni i marijanski naučitelj. Služba božja, 
Makarska 1 996., str. 1 06. 

2 Usp. M. Babić, Ivan Duns Skot, Rasprava o prvom principu, Debra, Zagreb 1997., 
str. 4. 

3 Usp. S. Čovo, nav. dj., str. 18. 

3. Spisi o Aristotelu - Skot je pisao komentare o Porfirijevu Uvodu, 
o spisu Kategorije, o Perihermeniasu (o tumačenju komentara) i o 
Sofističkim pobijanjima. Važni su komentari O Duši i prije svega o 
prvih devet knjiga Metafizike. 

4. Samostalni traktati - osim Tractatus de primo principio Skot je 
napisao raspravu Theoremata. 4 


To su glavne Skotove životne odrednice. Iz njih možemo zaključiti 
kolika je bila njegova važnost na kulturnom polju toga vremena. Ipak su se, 
kako smo vidjeli, oko njega splele mnoge legende te ih je trebalo pročistiti. 

Istina, neke su bile u njegovu korist, ali mnoge su bile na njegovu štetu. 


2. SKOTOVA FILOZOFIJA 

Skot se pojavio u javnosti kada se skolastika već učvrstila. Kritički 
se odnosio na svoje vrijeme i svoje prethodnike. Želio je biti iskonski 
mislilac, a ne ni u kojem smislu usvajač tuđih ideja ili prenositelj njihovih 
filozofskih ili teoloških polazišta. Skot se uklopio u put koji je započeo sv. 
Ante Padovanski, Aleksandar Haleški, a nastavili sv. Bonaventura, Matej 
iz Akvaspare i drugi. Tako je Skot imao priliku razviti svoje spekulativne 
sposobnosti i steći potrebnu zrelost i dubinu prosudbe. Temelj njegova 
filozofskog i teološkog sistema jest ljubav i volja. Kao franjevac on je 
osjećao i postavljao probleme u platonsko-augustinskoj predaji koja je bila 
prisutna u Redu. Mnogo je cijenio i Aristotela dok je napustio neke teze 
samog sv. Bonaventure, svoga subrata. Mislioci koji su izvan franjevačkog 
Reda najviše utjecali na Skota bili su Toma Akvinski, Henrik iz Ganda i 
Godfrid iz Fontainesa. Kako je Skot bio kritičar, kritizirao je i njih, kao i 
subraću iz Reda među kojima su Aleksandar Haleški, Bonaventura i Rikard 
iz Mediaville. Želio je graditi nešto novo, originalno, svojstvena njemu na 
filozofsko-teološkom polju, što će voditi pozitivnoj, sigurnoj znanstvenoj 
spoznaji. Skot nije bio samo čovjek kritičke oštroumnosti, nego je bio i 
sistematski graditelj. Kada je išao kritički prema drugome, to nije bilo 
rušilački, nego je to bila briga u najvećoj mjeri da se brani vjera protiv 
antikršćanskog iluminizma 13. st. Njegova kritika je nepristrana, savjesna, 
smišljena, objektivna, puna poštovanja prema onima kojima je upravljena. 
On poštuje one koje kritizira i nikada ih ne imenuje, on kaže: «Kaže neki 
učitelj» ili «neki kažu!» On za svoju misao kaže: «izgleda, vjerojatno« ili 
«neka se izabere što se više sviđa!« 


4 Usp. M. Babić, nav. dj. y str. 8. 

Skot je išao od polazišta da se fides - ratio - auctoritas međusobno ne 
protive. Tražio je teme i sintezu svoga naučavanja u objavi i nauci Crkve 
čijem se autoritetu potpuno podlagao . * 5 


Skotova je misao nedorečena, nedovršena. Zato kod njega ne možemo 
naći potpuno zaokruženi sistem, nego temeljna načela filozofsko-teoloških 
polazišta velikih ljudskih i kršćanskih razmjera . 6 

Za Skota filozofija može u najboljem slučaju podati neke pomoćne 
pojmove teologiji, inače su tako udaljene jedna od druge da se gotovo ne 
dodiruju. Skot ih odvaja i kaže da je jednoj svrha da unaprijedi znanje 
čovjekovo, a drugoj da unaprijedi čovjekov v spas. Za njega vjerovanje nije 
radnja uma, tj. ne nastaje u povodu spoznaje, nego je to odluka volje. 


Može li se Skot kraj toga stajališta služiti filozofijom? Može, ali samo 
da kritički odredi koliko vrijede od filozofije izneseni dokazi. On priznaje 
razumsku očevidnost i jamačnost samo onim tvrdnjama za koje se može 
provesti potpuni aposteriomi dokaz. S tim se on otima spekulativnom 
načinu i stavlja se na slično stajalište koje se u modernoj filozofiji zove 
pozitivizmom . 7 


Iz svega možemo zaključiti da nije lako proniknuti te točno kazati i 
izložiti cjelokupnu složenost Skotove nauke. Njegov stil nije jasan kao npr. 
stil sv. Bonaventure ili sv. Tome. Tako ni u samom njegovu tekstu nije lako 
razlikovati njegovo osobno polazište od tuđeg jer se ono često miješa sa 
tuđini. 


Zato je ovdje nemoguće dati sintezu Skotove filozofije. Stoga ću samo 
naglasiti neke njezine odrednice. 

Skot u svojem filozofskom sistemu daje primat pojedincu (individuum) 
nad općini. Ali i osuđivao je svaki pretjerani individualizam. Naglašavajući 
ljudsku osobu i njezinu psihološku autonomiju i temeljna prava svakog 
čovjeka, jasno se prikazuje kao neprijatelj svakog totalitarnog sistema. 

Osim njegove teorije o osobnosti, treba spomenuti temelj njegove 
nauke o volji i njegov nauk o prvenstvu ljubavi nad spoznajom. Slobodna 
volja jest bitni element po čemu je jedna osoba uistinu osoba. Budući daje 
ljubav povezana s voljom, Skot smatra sve stvoreno djelom Božje ljubavi. 

U pitanju odnosa volje i razuma više je naglašavao slobodu, nego 
ljubav, iako je podržavao primat ljubavi nad spoznajom. Taj je primat usko 
povezan sa vrhovnim praktičnim principom da Boga treba ljubiti nada 



5 Usp. S. Čovo, nav. dj., str. 48. 

6 Usp. Isto, str. 49. 

7 Usp. A. Bazala, Povijest filozojije, sv. II., Matica hrvatska, Zagreb 1909., str. 170. 

Skot je nastavio augustinsko-ffanjevačku tradiciju i slijedio je primat 
volje nad razumom, pripustio pluralnost forma, služio se dokazom a 
priori sv. Anselma za Božju opstojnost. Iako se Skot služio ontološkim 
Anselmovim dokazom za opstojnost Božju, smatrao je valjanim i dokaze 
aposteriori, tj. dokaze iz iskustva. 


Mnogi Skotovi proučavatelji smatraju da predstavlja sintezu 
s elementima aristotelovske filozofije ili neku vrstu augustinskog 
aristotelizma, dok ga drugi smatraju učenikom Aristotela kao što je i sv. 
Toma te ga smatraju Tominim nastavljačem kao i neposrednim pretečom 
Ockhama. Ne isključuje se ni to daje Skot neovisni mislilac, koji je gradio 
svoj sistem na temeljima koji su već postojali . 8 


2 . 1 . VAŽNOST IVANA DUNS SKOTA ZA FILOZOFIJU 

Nauka Ivana Duns Skota bila je prožeta duhovnošću sv. Franje. Na njega 
se pozivaju svi veliki obnovitelji franjevačkog Reda kao na svog učitelja. U 
svom vremenu vršio je velik utjecaj na shvaćanje kršćanskog i redovničkog 
života čime se ostvaruje kršćansko savršenstvo. Tijekom povijesti pristup 
Skotu i njegovu djelu uvijek je pobuđivao veliko zanimanje, neki su ga 
hvalili, neki su ga napadali. Tako se neko vrijeme smatralo da su Skot i 
njegov nauk preteče Kantova idealizma, modernizma, pozitivizma kao 
i drugih zabluda protiv kojih se u svoje vrijeme borila Crkva. Početkom 
ovog stoljeća bio je napadan kao začetnik modernističke hereze. Neki drže 
daje skotizam moćna i originalna skolastika prožeta metafizikom u kojoj 
se očituje homogena sinteza u kojoj je sve dovedeno u divno jedinstvo. 
Drugi smatraju daje Skotov najveći uspjeh pokušaj da se sačuvaju i pokažu 
filozofske ideje koje su se učile u srednjem vijeku kao temelj kršćanskog 
pogleda na svijet i na život. Za treće Skot predstavlja najpotpuniju i 
najtemeljitiju kršćansku sintezu skolastičke filozofije. Skotizam kojeg su 
ponekad prezirali slabo informirani katolici ostaje u filozofiji i teologiji 
jedan od poznatih oblika kršćanske misli. U mnogim europskim državama, 
na mnogim sveučilištima i teološkim fakultetima, uz sv. Tomu, postojale 
su Skotove katedre, gdje su profesori u statutima imali opomenu da se 
na predavanjima ne udaljuju od Skotove misli. Skot je više teolog, nego 
filozof. Ali ipak je filozofijom kao sredstvom baratao vješto kao malo koji 
kršćanski mislilac. Uz Tomu Akvinskoga svagda će se spominjati i njegovo 
ime. Samo što je sudbina htjela da Toma dobije lovorov vijenac kršćanskog 
filozofa, što Skotu nije uspjelo. Možda je tome kriva, teškoća njegova 


8 Usp. S. čovo, nav. dj ., str. 51.-54. 

raspravljanja, nesustavno prikazivanje i polemički način, koji njegovu radu 
daje odviše negativni karakter. 9 Ali Skot se bez sumnje može smatrati 
veoma pouzdanim i pravovjernim misliocem svoga vremena, jer Crkva nije 
nikada osudila nijednu njegovu tvrdnju. Njegov se nauk nije ni najmanje 
dovodio u sumnju, nego su se njime pobijala kriva polazišta. S njim 
skolastička filozofija dosiže svoj vrhunac, što potvrđuju i mnogi stručnjaci 
na polju srednjovjekovne filozofije. Skot je svojim djelom privukao veliko 
zanimanje i još ga privlači, jer on ima što ponuditi i učenjacima današnjice 
na polju filozofije, a još više na polju teologije. Želimo li ukratko sažeti 
Skotovu važnost u filozofiji moramo reći da je Skot posjedovao izvrsnu 
kritičku metodu, služeći se strogom razumskom argumentacijom, dajući 
primat volji, slobodi, djelovanju i ljubavi. 


3. Skotova teologija 

Skot ne gradi svoj sistem na čistom razumu, nego analizira iskustvo 
razuma koje je odijeljeno od vjere. Kaže da filozofi vjeruju u dostatnost 
naravi, dok teolozi poznaju granice naravi i potrebu milosti i nadnaravnog 
savršenstva. Teologija se temelji na istinitosti Boga objavitelja, ona se kreće 
u krugu objave i razlikuje se od filozofije. Treba naglasiti daje Skot prije 
svega teolog, a tek tada filozof, čija je filozofija u službi teologije. Za Skota 
je teologija znanost u najpotpunijem smislu, ali praktična znanost, jer govori 
o Bogu kako bi nam rasvijetlila naš zadnji cilj, a to je put do ljubavi Božje. 
Skot u svojoj teologiji polazi i od činjenice daje Bog ljubav (Iv 4, 16). 
Cijelo je stvaranje djelo Božje ljubavi, jer Bog je najveće dobro. Budući da 
nužno ljubi samog sebe, želi opstojnost drugih bića koji ga mogu slobodno 
ljubiti. Na prvom mjestu Bog ljubi sebe, na drugom mjestu ljubi samog 
sebe u drugima, na trećem mjestu želi biti ljubljen od onoga koji ga može 
ljubiti u najvišem stupnju, a to je Isus Krist. Četvrto, on predviđa sjedinjenje 
te naravi koja ga treba najviše ljubiti, čak i u slučaju da nitko nije trebao 
sagriješiti. Prema tome Skot naziva utjelovljenje remek djelom Božjim i 
vrhuncem stvaranja prema kojem je sve upravljeno. 10 Nauka o ljubavi je 
princip Skotove teologije. Milost koja se poistovjećuje s ljubavlju, može 
pomoći čovjeku da ostvari nadnaravne čine. Iz toga proizlazi da moralne 
kreposti nisu ulivene, nego ih treba steći. Nebesko se blaženstvo nalazi u 
blaženoj ljubavi prema Bogu. Taje ljubav, iako slobodna, ipak postojana i 
neprolazna uslijed pozitivne predestinacije božanske volje. 


9 Usp. A. Bazala, nav. dj., str. 174. 

10 Usp. S. Čovo, nav. dj. str. 60. - 61. 

Skot ne niječe znanstveno ni filozofsko znanje, ali znatno veću 
vrijednost pripisuje teologiji. Filozofija ne mijenja vrijednost niti ontološka 
pravila, nego prima novo svjetlo i proširuje vlastite horizonte, posebno ako 
postane kršćanska. Vjera nadvisuje filozofiju. Filozofija je ljudska znanost 
božanskoga, a teologija je pristanak uz otajstvo i tumačenje objavljenih 
istina. Teološko znanje Skot naziva mudrost (sapientia). Ona mora biti u 
čovjeku intimno povezana da postigne konačni cilj onako kako nam ga 
očitava biblijska objava i kršćansko propovijedanje. Skot prikazuje i gleda 
teologiju kao praktičnu znanost i kao mudrost ukoliko ona upućuje čovjeka 
da djeluje i da se vlada tako da može doći do ljubavi Božje i vječnog 
spasenja. 

Skot je raspravljao i o otajstvu Presvetog Trojstva. On raspravlja 
o Trojstvu u Ordinatio. Odbacio je držanje da su odnosi medu osobama 
apsolutni. Ako bi svaka osoba bila apsolutna, u čemu bi se onda sastojao 
njihov zajednički božanski bitak? 11 


3.1. Važnost Ivana Duns Skota za teologiju 

Blagopokojni Ivan Pavao II. nazvao je Skota “pjesnikom utjelovljene 
Riječi” i “braniteljem Bezgrješnog Začeća Marijina”. Tim Papa obznanjuje 
ono što su franjevci stoljećima govorili daje on “doktor utjelovljene Riječi”, 
“teolog Kristova primata” i “vitez Bezgrešne”. 12 

Sažetak Skotove misli polazi od tri velika jedinstva: Boga, svijeta i 
Krista koji je Bog i član svijeta. Bog je brojčano jedan; stvoreni svijet je 
harmonično jedan; Isus Krist je hipostatski jedan. Cilj sinteze jest Isus 
Krist. 

Prema Skotu utjelovljenje ne može biti podređeno Adamovu grijehu, 
čovjekovu padu, jer je utjelovljenje - remek djelo Božje! Ljubav Božja ne 
može biti ograničena od ne ljubavi čovjekove, tj. grijehom. Bog nije mogao 
podrediti tako veliko dobro sudbini naših praroditelja. Skot ne razmišlja o 
tome bi li se Krist utjelovio da Adam nije sagriješio. On razmišlja o tome je 
li od vijeka predodređeno da Krist postane Sin Božji. Koji je glavni razlog 
Kristova utjelovljenja? On misli daje glavni razlog Kristova utjelovljenja 
posve slobodna volja Božja! Utjelovljenje je Kristovo čisti dar milosti. 

Skotov utjecaj u teologiji svakako je najviše obilježila njegova uloga 
u obrani Marijinog Bezgrješnog Začeća. Gajeći posebnu ljubav prema 
Mariji, promatrao ju je u svjetlu utjelovljene Riječi. Tu Skotovu ljubav 


1 1 Usp. Isto, str. 62. 

12 Usp. Isto, str. 63. 


Počeci, 2006. 


77 


prema Mariji naglasio je papa Pavao VI. rekavši da se duh i ideal sv. Franje 
Asiškog krije i vrije u djelima Ivana Duns Skota. On, po riječima Pavla 
VI., razvija teologiju objave i franjevačke pobožnosti koja predlaže jasnu i 
sjajnu sliku Bezgrješne Djevice u sjaju iskonske nevinosti i punini milosti. 

Iz Skotove kristologije proizlazi i njegova mariologija. Zastupajući 
mišljenje daje Marija bila očuvana od istočnoga grijeha, on želi naglasiti 
kako je Krist sveopći otkupitelj i kako je Kristovo otkupljenje najvidljivije 
u Mariji. 

On je logikom ispravnog sistematskog zaključivanja riješio poteškoće 
koje su stajale na putu protiv Marijinih privilegija, tj. Bezgrješnog Začeća. 
Za to se nije bilo lako boriti jer protiv toga su bili mnogi veliki učitelji XIII. 
st. kao što su sv. Toma Akvinski, sv. Bonaventura, sv. Albert Veliki i drugi. 
Te su poteškoće osobito počivale na leđima prvaka franjevačke škole Ivana 
Duns Skota koje je on sa svojim jakim razlozima dobro potkopao. 

On je uglavnom ovako razlagao: ‘’Krist je najsavršeniji posrednik - 
Otkupitelj - između Boga i ljudi. Kao najsavršeniji posrednik mora imati 
i najsavršeniji način posredovanja, barem što se tiče njemu najbliže osobe, 
njegove majke. Kada On nju ne bi mogao zaštititi od istočnoga grijeha, tada 
se ne bi mogao ni nazivati naj savršenijim Otkupiteljem i Posrednikom .” 13 
Skotu se dobacivalo da je u zabludi, da je heretik, pa je bio i nazivan 
“sijačem zabluda” i širiteljem “heretičke opačine”. Ali Skot je dokazao 
da Marijino Bezgrješno Začeće nije ni protiv dogme istočnoga grijeha, ni 
otkupljenja svih Adamovih sinova. On je tvrdio da je Kristova patnja za 
Mariju bila najkorisnija i najzaslužnija jer je ona trebala više Otkupitelja, 
nego ijedno drugo stvorenje, a i zbog toga što je imala veće obveze prema 
svom Otkupitelju od svih drugih. On ju je otkupio na najsavršeniji način, a 
taj je da ju je posve očuvao od Istočnoga grijeha. 

Skot za nju kaže: “Ako se ne protivi auktoritetu Crkve, izgleda mogućim 
da Mariji treba pripisati uzvišenje .” 14 

Dogmu Neoskvrnjenog Začeća proglasio je Pio IX. koju je ovako 
naznačio u svojoj buli: “Određujem da je nauk koji kaže o Blaženoj 
Djevici Mariji, kako je o prvom času svoga Začeća, posebnom milošću 
i povlasticom Boga svemogućega, zbog zasluga Krista Spasitelja roda 
ljudskoga, zaštićena od svake ljage Istočnoga grijeha, od Boga objavljen i 
da ga kao takva moraju svi vijemici čvrsto i postojano vjerovati .” 15 


13 P. Grabić, Duns Skot i dogma Marijina Neoskvrnjenog Začeća, u: ‘’Acta primi 
congressus”, Šibenik 1937., str. 327. - 328. 

14 S. Čovo, nav. dj., str. 65. -67. 

15 P. Grabić, nav. dj., str. 320. 

Skotov je svet život potvrdio papa Ivan Pavao II. kada je u bazilici 
sv. Petra u Rimu 20. ožujka 1993. potvrdio njegovo javno štovanje kao 
blaženika za cijelu Crkvu. 


Zaključak 

Upoznavši Skotov život i djelo, možemo vidjeti i zaključiti da 
njegova filozofija, tj. njegov stil nije jednostavan i jasan kao stil njegovih 
suvremenika, što je i razlog čestih neshvaćanja i krivih mišljenja o njemu 
kroz povijest. 

To nam potvrđuje i veliki poznavatelj života i djela Ivana Duns Skota 
Karlo Balić: “Bez sumnje Skot je bio poznat svojim suvremenicima, kao 
najoštroumniji, bavio se je najvažnijim pitanjima čija je narav veoma 
uzvišena, tako da se o njemu s pravom moglo reći da njegovo učenje 
nadvisuje sposobnosti shvaćanja osrednje osobe. Mnogi ne shvaćaju 
oštroumnog učitelja, jer nemaju dovoljno priprave i ne poznaju ni principe 
ni terminologiju njegove filozofije.” 16 

Kroz ovaj rad sam pokušao na što dosljedniji način iznijeti filozofsko 
naučavanje i misao ovog, kako kaže Balić “genijalnog uma”. 

Iako je njegovo djelo ostalo nedovršeno, ono je ipak bogato sadržajem 
i porukom iz koje se vidi Skotova genijalnost. 

Skot se smatra jednim od najtežih pisaca srednjega vijeka, ali ujedno i 
najvrjednijim predstavnikom skolastičke filozofije i teologije. 

Fra Ivan Cikara 


16 Isto, str. 50. 

" Velikani za razliku od velikaša 
nikad ne umiru. ” 


Uvod 

Životni put Ivana od Križa (1542.-1591.), mladog terezijanskog 
suradnika u obnovi Karmela, prožet je gorkim i teškim iskušenjima. 

Bio je sin plemića koji se iz ljubavi prema nekoj siromašnoj građanskoj 
djevojci odrekao karijere i bogatstva. Nakon očeve smrti (Ivan je tada imao 
malo više od 2 godine) majka se sama morala brinuti za obitelj. Ivan je 
pohađao školu koja je bila kao neka vrst sirotišta, koje je siromašnoj djeci 
pružalo hranu, odjeću, smještaj te osnovnu naobrazbu i vjersku poduku. U 
toj školi imao je priliku naučiti nekakav zanat za život budući da se nije 
mogao drugačije školovati. Međutim, Ivanov životni put bio je nešto sasvim 
drugo od običnog zanata. Svećenik koji je bio upravitelj škole, izabrao ga 
je za akolita i služio je u obližnjem samostanu augustinki. Naukovanje koje 
mu se nudilo kao siromašnom dječaku nije posebno volio, jedino se našao 
u njezi bolesnika. Tu je na vidjelo isplivala njegova blagost i strpljivost. 
Upravitelj bolnice u kojoj je pomagao u njezi bolesnika, pomogao mu je 
da se upiše u jezuitsko učilište, naprednu srednju školu humanističkog 
usmjerenja. Isusovci su zahtijevali visoki standard u svakom pogledu, 
a Ivan je spremno odgovorio na sve to poučen ranijim iskustvima svog 
siromaštva. 


1. Zvanje u Karmel 

Don Alonso, ravnatelj bolnice u kojoj je Ivan njegovao bolesnike, 
ponudio je Ivanu zaređenje za svećenika i mjesto bolničkog kapelana. 
Svećenički poziv i služba koju bi dobio osigurali bi mu sigurnu 
budućnost. Kako se isticao svojom intelektualnom nadarenošću, na 
njega su računali i isusovci. Ali svi su se naposljetku iznenadili kada je 
Ivan kao dvadesetjednogodišnjak (1563.) ušao u novicijat karmelskog 
samostana Santa Ana u Medini. Karmelu gaje vjerojatno privukao njegov 
kontemplativni duh i pobožnost prema majci Božjoj. Novicijat je proveo 
proučavajući Pravilo i duhovnost prvih karmelićana. 

Krajem 1564. Ivan odlazi u Salamanku na studij filozofije i teologije. 
Prvotni žar po dolasku na studij nije dugo trajao. Ivan je bio nezadovoljan. 
Je li to bilo zbog borbe za uglednim mjestima? Je li Ivan počeo primjećivati 
tvrdoglavu navezanost na dobro poznate sisteme razmišljanja? Koja god 
pitanja postavili jedno je istina: Ivanovi pogledi išli su u drugom smjeru. 
Njegov kontemplativni život koji ga je i privukao u Karmel borio se za 
prevlast, tako daje razmišljao stupiti u kontemplativni red Kartuzijanaca. 


U ovakvom raspoloženju, u krizi njegova zvanja, zaređen je za 
svećenika (1567.). Malo kasnije dogodio se i susret sa Terezijom Avilskom 
koja je bila 27 godina starija od njega. U tom susretu Ivan je rekao Tereziji 
svoje dvojbe oko zvanja i težnju da se prebaci u kartuzijance, ali Terezija ga 
je odgovorila od tog i ohrabrila. Govorila mu je o planovima za stvaranje 
muške grane Reda. Ivan je prihvatio njezinu ponudu i kasnije je postao 
njezin najznačajniji pobornik. 


Devet godina nakon utemeljenja prvog muškog samostana u Duruelou, 
počela je žestoka borba protiv obnove. Ivan je po mišljenju mnogih, kao 
prvi bosonogi karmelićanin, uništavao Red. Uskoro je Ivan u crnini noći 
odvučen i zatvoren u neljudskim uvjetima. Devet je mjeseci bio zatvoren. 
I kako je pod okriljem noći doveden tako je, smislivši plan, pod okriljem 
noći pobjegao. 


Na kaju njegova života muška je obnoviteljska grana uzdrmana 
teškim napetostima. Mržnja se opet okenula protiv Ivana koji je bio odan 
terezijanskom duhu. Ivan umire 1591. od teške bolesti koja gaje snašla 
prije putovanja u Meksiko. Razriješen je svih dužnosti, a nalazio se, kako 
sam želio, u zabačenom mjestu daleko od ljudi. 


2. Ivanova mistika 

Ime Ivan od Križa uzeo je još u svojem prvom obnoviteljskom 
samostanu. Ono ne odgovara samo njegovu vanjskom životu putu, nego 
nas upućuje i na njegovu nutrinu, njegovo duhovno raspoloženje, njegova 
razmišljanja i njegovu mističnu teologiju. Ivan od Križa je učitelj napuštanja 
svega stvorenog i unutarnjeg uranjanja, on je mističar ‘’tamne noći”. 

Dijeljenje od svijeta, koje mora po Ivanovoj nauci stajati na početku 
puta, nije dijeljenje u pravom smislu riječi. Više se radi prekidu svih veza 
kojima nas svijet drži i prekidu sa svim onim što nam odvlači pažnju. Ivanu 
je bilo važno druge usrećiti pa im je uvijek preporučivao taj put odvajanja. 
Tako Ivan piše u jednom pismu:” Tko ne želi ništa drugo nego Boga, ne 

hoda u tami, iako se katkad osjeća vrlo jadno. Onaj koji ne postavlja zahtjeve 
Bogu i stvorenjima i živi s dobrom savješću, koji ne radi po svojoj volji, 
nema ništa na čemu bi posrnuo, niti o čemu bi morao razgovarati. . .Veselite 
se zato! Tko ste Vi u stvari da kružite samo oko sebe.” (Živi plamen ljubavi; 
pisma i mali spisi) 


Kad Ivan kaže da čovjek mora, da bi dospio do Boga, ići putem ništavila 
i neovisnosti o svim stvorenjima, ne dijeli svemir od Stvoritelja. Njegovi 
dualistički pojmovi (znanost njegova vremena prožeta je platonsko- 
dualističkim elementima) važe za čovjeka koji je prožet grijehom, a ne 
za onakvog čovjeka kakav je stvoren od Boga. On naglašava nesređenu 
požudu:” odricanje u uživanju od svih stvari je duši potrebno, jer je 
svako davanje prednosti stvorenju pred Bogom čista tama. Takva duša je 
nesposobna biti prosvijetljena i prožeta božanskim svjetlom, prije nego se 
nije toga oslobodila. Svjetlo i tama ne idu nikad zajedno.” (Uspon na goru 
Karme!) 


Kad u svojim knjigama, a ima ih dosta, govori o duhovnom uspinjanju, 

0 tamnoj noći , o čišćenju duhovne sposobnosti u tami vjere dočarava 
nam preobraženi ugođaj. Ivan nam pokušava dočarati "Božji dan” koji 
dolazi nakon noći. Nakon ponora tame dolazi ponor svjetla. Njegova djela 
nas upućuju na vezu između božanske i ljudske ljubavi. Kada se dogodi 
preobrazba, čovjek i stvorenje sjaje u božanskom svjetlu. 

Od Karla Rahnera potječe rečenica da bi budući kršćanin morao biti 
mističar. Sveti Ivan od Križa pri tome mu može pomoći. Da kršćanin 
postane mističar, koji ne samo da razumom zna za Božju blizinu nego ju 

1 doživljava, pomaže sv. Ivan od Križa svojim pobudama: prepustiti se, 
šutjeti, biti miran, biti prazan, ne gledati, vjerovati i ljubiti. 

Tko se riješi jakih veza od sveg površnog, da u njega uđe sveobuh vatni 
Bog, taj će sa sv. Ivanom iskusiti ono svjetlo koje rasvjetljuje noć. 


3. Djela Sv. Ivana od Križa 

Sv. Ivan od Križa za sobom je ostavio sljedeće zapise: 

1 . Uspon na goru Karmel”: tumačenje stihova koji počinju riječima 

U jednoj tamnoj noći”. Uspon je trebao sadržavati četiri knjige, 
ali je tumačenje naglo prekinuto na trećoj knjizi. U prvoj knjizi 
opisuje čišćenje osjetila, a u druge dvije čišćenje duha i njegovih 
moći. 

2. “Tamna noć duše”: još jedno tumačenje istih stihova, naglo 
prekinuto na drugoj knjizi. Oba djela su napisana nedugo nakon 
Ivanovog bijega iz tamnice i, premda nedovršena, međusobno se 
dopunjuju čineći tako cjelovitu raspravu o mističnoj teologiji. 

3. Tumačenje “Duhovnog spjeva”: (parafrazirana Pjesma nad 
pjesmama) koja počinje riječima: “Gdje se sakri, Mili?”, napisano 
jednim dijelom tijekom tamnovanja i dovršeno nekoliko godina 
kasnije. Danas se obilježavaju kao Duhovni spjev A i Duhovni 
spjev B. 

4. Tumačenje pjesme “Živi plamen ljubavi”, napisano oko 1584. 
U ovom djelu se ističe djelovanje Duha Svetog u duši, dok je u 
Duhovnom spjevu naglašena prvotnost Kristova. 

5. Savjeti i upute o duhovnom životu upućene mladim redovnicima 
glede svijeta, đavla i tijela. 

6. Oko 30 pisama pisanih većinom osobama koje je ispovijedao. Na 
žalost, većinu njegovih pisama, uključujući ona sv. Tereziji, uništio 
je on sam ili su dospjela u ruke njegovih “progonitelja”. 

7. “Pjesme”: od kojih je dosad objavljeno 26 (20 u starijim izdanjima i 
još 6 u novijim), pronađene su u Nacionalnoj Knjižnici u Madridu, 
a jedan dio nalazio se u samostanu karmelićanki u Pamploni. 

8. “Duhovne izreke”; u nekim izdanjima do 100, u drugim i do 365 
izreka. 


Fra Mijo Šabić 

”Ne mislite da sam došao donijeti mir na zemlju. 
Ne, nisam došao donijeti mir, nego mač. ” 

(Mt 10, 34) 

UVODNI DIO 


Svakodnevno smo svjedoci nesretnih događanja u Svetoj zemlji. I dok 
promatramo sve to, ponekad se zapitamo radi li se o ostvarenju navedenih 
riječi Matejeva evanđelja. U takvo nešto ne možemo vjerovati jer je Isus 
prije svega glasnik mira, a ovo što se događa samo je još jedna bol u 
njegovoj muci. 

Palestinom nazivamo prostor na istočnoj obali Sredozemnog mora. To 
je mjesto susreta triju velikih monoteističkih religija: židovstva, islama i 
kršćanstva. 

Za Zidove je to obećana zemlja, mjesto nekadašnjeg hrama, simbol 
vjere i nacionalnosti. 

Za islam Jeruzalem s Omarovom džamijom i džamijom Al-Aqsa 
predstavlja jedno od najsvetijih mjesta na svijetu. 

Za kršćanstvo je to zemlja posvećena djelovanjem Isusa Krista, 
kolijevka svekolikog kršćanskog navještaja. 

PO VI JESNO ZALEĐE 

Sto je dovelo do krvavog, sada već stoljetnog rata u Palestini? Teško 
pitanje na koje ću u ovom prikazu pokušati dati odgovor. 

Zidovi su, narod koji polaže pravo na taj prostor, u 2. stoljeću poslije 
Krista protjerani su s tog područja 1 i raseljeni po cijelom svijetu. No sve 
vrijeme izbivanja nisu zaboravili tko su i gdje im je prava domovina. U 19. 
stoljeću sa sionističkim pokretom 2 ideja povratka sve je prisutnija. U prilog 
im je išla i politika zapadnih kolonijalista, tadašnjih gospodara Palestine. 
Godine 1917. donesena je Balfourova deklaracija 3 kojom se daje zeleno 
svijetlo povratku Židova i osnivanju nove židovske države. 


1 Uzrok raseljavanja je drugi židovski ustanak protiv Rimljana od 132. do 135. godine. 
Ustanak je predvodio Simeon ben Koseba, a u krvi gaje ugušio Julije Sever. 

2 Nazvan po svetom brdu Sion u Jeruzalemu. Osnivač mu je Theodore Herzl, a cilj mu je 
bio ujediniti sve Židove u dijaspori i vratiti ih u Palestinu. 

3 Nazvana po Arthuru J. Balfouru, britanskom ministru vanjskih poslova. U Deklaraciji 
britanska vlada pozdravlja mogućnost stvaranja židovske države na području Palestine. 

Stanovništvo na tom prostoru bilo je skoro isključivo arapsko. Među 
njima ideja nove države nije dočekana s oduševljenjem. Iako se u Balfourovoj 
deklaraciji kaže kako se u novoj državi moraju poštovati prava, jezik i vjera 
ostalih stanovnika, Arapi se ipak bune. 

Arapi su na tim područjima prisutni već od samih početaka civilizacije 
(3500 godina pr. Kr.). Plemena Kan’anaca i Jebusita, koja spominje i Biblija, 
još u to vrijeme naseljavaju Palestinu. Žive mimo do 12. stoljeća pr. Kr. 
kad se u Palestini pojavljuju Židovi. U 6. stoljeću taj prostor zauzimaju 
Babilonci čime završava vladavina Židova, ako se izuzme kratko razdoblje 
Makabejaca. Nakon Babilonaca izmjenjivale su se dinastije Perzijanaca, 
Grka i Rimljana, sve dok Arapi nisu osvojili Jemzalem i cijelu Palestinu. 


DRŽAVA IZRAEL 


Današnja politička slika Bliskog i Srednjeg istoka nema puno sličnosti 
s onom iz kraja 19. i početka 20. stoljeća. Izrael, Sirija, Jordan, Saudijska 
Arabija i Irak nisu ni postojali, a Turska i Libanon nisu bile države. Današnj i 
mozaik tih država je rezultat tajnih ugovora zapadnih velesila prije i za 
vrijeme Prvog svjetskog rata. Tada je posijano sjeme mnogih konflikata od 
kojih neki, poput izraelsko-palestinskog, traju i danas. 

Država Izrael proglašena je 14. svibnja 1948. godine. Samo dan poslije 
dolazi do prvih oružanih sukoba s Arapima. Tada je okupirana glavnina 
palestinskog teritorija, a gotovo milijun Palestinaca moralo je napustiti 
domove. To je značilo jednu od najvećih izbjegličkih kriza u povijesti. 
Godine 1 956. mlada država Izrael ratuje s Egiptom zbog spora oko Sueskog 
kanala 4 . Godine 1 967. zbio se tzv. "Blitzkrieg” u kojem je Izrael proširio vlast 
na cijeli pojas Gaze, Sinaj, Zapadnu obalu i Golansku visoravan. Država 
je bila četiri puta veća od one iz 1949. godine. Neki dijelovi poput Sinaja 
kasnije su vraćeni, ali mir na tim područjima nikad nije uspostavljen. 

Danas se Izrael ubraja među najrazvijenije zemlje svijeta. Nova naselja 
neprestano niču i država se, unatoč konstantnim sukobima, razvija zavidnom 
brzinom. O Izraelu se zato danas najčešće govori u superlativima. Ipak, 
mora se reći da na ljestvici poštovanja ljudskih prava ne stoje baš visoko. 
Na tom su području pri samom dnu. 


4 Na stranu Izraela stale su Francuska i Velika Britanija, koje su do tada bile vlasnice 
Sueskog kanala, a do pobjede se došlo nakon pomoći SAD-a. 

Kad se govori o izraelsko-palestinskom sukobu, neizostavno je ime 
Jaser Arafat, nobelovac i veliki palestinski vođa, a slobodno se može reći 
i tvorac modeme države Palestine. Rođenje 1929. u Kaim, a cijeli život 
podredio je stvaranju države Palestine. 

Već 1958. godine s prijateljima osniva Al-Fatah, ilegalnu palestinsku 
organizaciju. Godine 1964. Arapska liga osniva gerilsku Palestinsku 
oslobodilačku organizaciju, poznatu kao PLO. Na čelo te organizacije 
1 969. godine stupa Jaser Arafat. Premda je PJ^O slovio kao poluteroristička 
organizacija godine 1994. Jaser Arafat, zajedno s tadašnjim izraelskim 
premijerom Yitazaqom Rabinom dobiva Nobelovu nagradu za mir. 

Sama država Palestina službeno je nastala 1988. godine. U studenom 
te godine na sastansku u Alžiru PLO je objavio Deklaraciju o nezavisnosti. 
Jordan se pri tome odrekao Zapadne obale. Međutim velik dio teritorija 
ostaje pod izraelskom okupacijom. 

GLA VNI PROBLEMI I PRIŠUTNA NADA 


Izvor sukoba često je i vjersko-nacionalni fanatizam. Ali i kad se on 
izuzme, ostaje mnoštvo neriješenih problema. Glavne četiri točke sukoba 
su sljedeće: Jeruzalem, povratak palestinskih izbjeglica, izraelska naselja 
na palestinskom teritoriju i granice države Palestine 5 . Za Izrael je najveći 
problem Jeruzalem dok za Palestnu najveći problem leži u povratku 
izbjeglica. 

Svaki mirovni dogovor među zaraćenim stranama velik je događaj. 
Međutim, malo ih poluči dobre rezultate. Palestinska teroristička 
organizacija Hamas glavni je uzrok problema. Svojim djelovanjem gotovo 
uvijek prekrši dogovoreno, nakon čega redovito uslijedi nimalo blaga 
židovska odmazda. 

Ipak, posljednjih se godina stvari pomiču s mrtve točke. Važan je 
dokument Road Map iz 2002. godine kojeg su donijeli SAD, UN, EU i 
Rusija. Na snagu je stupio 2003. godine, a njime se palestinski premijer 
Mahmud Abas obvezao zauzdati teroriste dok je izraelski premijer Ariel 


5 Naime, Izrael se od države Palestine odlučio ograditi zidom, kao stoje istočni Berlin bio 
odijeljen od zapadnog. Osim teškog kršenja ljudskih prava, zid na pojedinim područjima 
zalazi na palestinsko tlo. Najveći problem jest Jeruzalem, kojeg zid zaobilazi, a Palestinci 
ga se nikad neće odreći. 

Sharon obećao povlačenje s palestinskog teritorija i omogućavanje povratka 
izbjeglica. Svjedoci smo provođenja tog dogovora u najnovije vrijeme. 

Država Palestina još se nije u potpunosti oformila, ali ide se k tome. 
Palestinci su konačno dočekali državu. Isto tako, glavnini izraelskog naroda 
dosadilo je ratno ili poluratno stanje, pa to obećava konačno rješenje. Ipak, 
teško da će na tom području ikad doći do pravog mira. 

U najnovije vrijeme stvari se razvijaju u pozitivnom smjeru i nadati je 
se da će tako i nastaviti. Najsvetije područje na Zemlji sigurno zaslužuje 
bolji život. 


r V' 

Fra Darnir Ciro Cikara 


U pisanju ovog rada koristio sam članke: Dragutin Feletar, Intifada 
potresa svijet. Hrvatski zemljopis, 65, Svibanj 2002. (IX), str. 68 - 
71 i Palestina, Drvo znanja, 88 (IX), Listopad 2005., str 12 - 19, kao i 
knjigu Fra Miroslav Mođrić, Sveta zemlja Isusova domovina. Hrvatsko 
međuprovincijsko vijeće za Svetu zemlju, Zagreb 2000. 

NOVI SVJETSKI MIROTVORCI 

Razmišljanje na temu suvremenog terorizma 


Dana 1 1 . rujna 2001 . godine svijet je ostao zaprepašten slikama koje su 
putem medija stizale iz New Yorka. Teroristi su napali Svjetski trgovinski 
centar (WTC) i Pentagon, simbole američke moći i razvijenog zapadnog 
društva. Prema službenim podacima u ruševinama WTC-a život je izgubilo 
2823 ljudi, nestalo je 350 vatrogasaca i 60 policajaca. U Pentagonu je život 
izgubilo 1 89 ljudi. 1 Taj događaj povod je suvremenom ratu protiv terorizma. 
Na scenu stupaju novi svjetski mirotvorci. 

Napad na WTC i Pentagon iznenadio je cijeli svijet. Tim više što su 
bili u srcu SAD-a, a ciljevi su bili simboli demokracije i sigurnosti. Nakon 
napada nestao je svaki osjećaj sigurnosti i sav taj kaos pogodovao je početku 
stvaranja novog, mirnog svijeta. 

Glavnim krivcem napada proglašena je Al-Qa’ida, teroristička 
organizacija predvođena karizmatičnim Osama bin Ladenom. Glavno 
uporište terorista bio je Afganistan, još uvijek pod talibanskim režimom. 
Nije puno prošlo i „svjetski policajac", najveća vojna sila koju je svijet 
ikada vidio kročila je na afganistansko tlo. Talibanski režim brzo je svrgnut, 
ali bin Laden nin do danas nije uhvaćen. 

Bio je to početak velike američke ofenzive. Uslijedio je Irak i borba 
za prava potlačenog iračkog naroda. Danas sve upućuje na to da je samo 
pitanje vremena kad će sila krenuti dalje. 

Iako zgrožen događajem od 11. rujna 2001. godine, svijet je ostao 
skeptičan u pitanju rata u Afganistanu. Protiv rata u Iraku glasa je bio malo 
glasniji, ali nedovoljno. Danas u Afganistanu nije samo američka vojska. UN 
se protivio ratu u Iraku, ali SAD nije snosio nikakve posljedice ne poštujući 
odredbu krovne organizacije demokratskog društva. Irak je, recimo usput, 
godinama trpio razne sankcije zbog militame politike Saddama Husseina. 

Odnos SAD-a i najljućih neprijatelja naveliko budi skepsu u ljudima. 
Poznata je stvar da su Amerikanci sami stvorili svoje najveće neprijatelje. 
Bin Laden, Hussein i mnogi drugi proizvod su američke vojno-strateške 
industrije. Nameće se pitanje što je dovelo do toga da suradnja pukne. 
Mnogi analitičari drže da pravi razlog rata u Afganistanu leži u težnji 
američke vanjske politike da se nametne u međunarodnim odnosima na 
Bliskom istoku nakon nestanka Sovjetskog Saveza. Međutim, stvari su 
izmakle kontroli. Prema norveškom mirovnjaku dr. Joham Galtungu, 
Amerika i zapad su trebali riješiti stvari dijalogom. Iz Saudijske Arabije 
je trebalo povući vojsku, sankcije Iraku je trebalo prekinuti i Palestinu 


1 Usp. I. LUČIĆ, New York godinu dana poslije. Meridijani, 67, Rujan 2002. (IX), str. 3 1 

je trebalo priznati . 2 Za primjetiti je kako je većina problema nastala na 
teritoriju navedenih zemalja. 

Navedene zemlje strateški su jako zanimljive razvijenom zapadnom 
svijetu. Osim prirodnog smještaja na razmeđu svjetova i kultura koji 
pogoduje vojnoj kontroli svijeta, na tim područjima nalaze se velike količine 
nafte i zemnog plina. SAD je zasigurno najveći potrošač tih prirodnih 
bogatstava. Osim zadovoljavanja vlastitih potreba, veliku korist donosi 
i kontrola tržišta nafte, kojoj cijena vrtoglavo raste. Arapski stručnjaci 
mišljenja su da bi stalna prisutnost američke vojske kao ekskluzivnog 
arbitra prirodnih bogatstava tog područja predstavljala otvorenu mogućnost 
budućih sukoba . 3 

Ipak, svijet ostaje slijep pokraj zdravih očiju. Krvoproliće je načelno 
osuđeno, ali malo je nastojanja oko njegova zaustavljanja. 

Terorizam se definira kao primjena nasilja prema imovini ili ljudima da 
bi se zastrašivanjem utjecalo na određenu politiku. Kada problem modernog 
terorizma sagledamo kroz ovu definiciju, jedino što s obzirom na napadača 
i žrtvu možemo reći jest da je žrtva uvijek nevina. Teško je reći tko je 
napadač, a tko žrtva. Žrtva su oni nevini koji su se zatekli u WTC-u za 
vrijeme napada, ali žrtva su i tisuće Iračana poginulih u američkoj invaziji. 
Pitanje koje se nameće: može li se terorom protiv terora? Zar to nije isto 
kao i razvijanje nuklearnog oružja u svrhu sprečavanja nuklearnog rata? Zar 
ljudski život ne vrijedi više od nekoliko barela nafte? Ili je sve dopušteno, 
da se izrazim filmski „Za šaku dolara“. 

Rezultati najnovije borbe protiv terorizma sve su vidljiviji. O tome će 
posvjedočiti Madrid, London, turisti u Egiptu i svi oni bezimeni o kojima 
svakodnevno čujemo u vijestima. Zar cilj nije bio postići mir? 

Problem terorizma nije se rodio rušenjem nebodera u New Yorku. 
Početak leži mnogo dublje u povijesnim odnosima. No sigurno je da je 
uzrok svega ljudska taština, a ista ta taština danas se krije pod maskom 
borbe protiv vlastitog iznašašća. I sve dok ta borba nekome pogoduje, 
rezultati će biti sve porazniji. Terorizam nije prirođen ljudskom duhu, a 
svi oni teroristi ili njihovi progonitelji ipak su samo ljudi. Tim smo ljudima 
upućeni. Sve dok se bude šutjelo, napretka neće biti. 

Jednostavnog rješenja kojeg bi mogao predložiti ne vidim, ali vidim da 
ovakvo rješavanje stvari ne ide. A dok se mir ne ostvari možemo samo moliti 
Onoga od kojega svaki mir dolazi da nas poštedi ovakvih mirotvoraca. 


Fra Damir Ćiro Čikara 


2 Usp. Isto , str. 35 

3 Usp. Isto, str. 35 

BLAGOSLOV KAMENA TEMELJCA 
FRANJEVAČKOG BOGOSLOVNOG KLERIKATA 
PROVINCIJE PRESVETOG OTKUPITELJA 


Jedan od zasigurno važnijih događaja u osnutku Crkve bio je onaj 
kod Cezareje Filipove kada je Isus Kefu prozvao Petrom, Stijenom, 
Dragocjenošću. Od tog trenutka oko Petra se malo po malo gradi zdanje koje 
ni vrata paklena neće nadvladati i koje će izdržati sve navale i protivštine 
ovoga svijeta sve do ponovnog Kristova dolaska. 

Isto je tako važno uočiti presudnost Isusove osobe koja je i sama 
kamen temeljac i kamen zaglavni cjelokupnog kršćanstva, ali i cjelokupnog 
čovječanstva. On je kamen na kojem u životu ostaju svi ljudi, i oni 
koji ga slijede i priznaju, i oni koji ga ne poznaju kao i oni koji mu se 
suprotstavljaju. 

Slika o kamenu temeljcu preuzeta je iz građevinarstva jer je najbolje 
prikazivala ovisnost cjelokupne građevine o jednom kamenu, odnosno 
važnosti postavljanja pravog kamena, tj. pravog temelja da bi bilo kakva 
građevina mogla opstati pred eventualnim opasnostima. 

Ono o čemu ćemo ovdje razmišljati jest kamen temeljac klerikata, 
zgrade u kojoj će živjeti franjevački bogoslovi i njihovi odgojitelji, ali 
možda još važnije razmišljat ćemo o temelju na kojem su ti isti bogoslovi 
i ti isti odgojitelji izgradili ili će izgraditi svoja intelektualna zdanja kao i 
ona duhovna i općenito ljudska. Razmišljat ćemo, naime, kako su od jedne 
Teologije, one u Makarskoj, prešli u drugu, splitsku. 

Za opisati što se događalo na blagoslovu kamena temeljca klerikata 
nije potrebno previše riječi. Ali za opisati što taj kamen predstavlja, 
za otkriti koliko je vremena, truda i molitve uloženo da do blagoslova i 
postavljanja uopće dođe, za predvidjeti daljnji napor i rast onoga u čijim 
temeljima taj kamen stoji, tj. onoga čiji je sam kamen zapravo temeljac, 
bio bi potreban neizmjeran broj poteza perom ili bolje rečeno više dana 
tipkanja za kompjutorom. Zavirimo malo u taj ocean. 

Sve je započelo onog trenutka kada je 1999. god.' Kongregacija 
za katolički odgoj u Vatikanu izdala uredbu o osnivanju Katoličkog 
bogoslovnog fakulteta. Iako su još prije biskupi ordinariji Splitske 
metropolije i provincijal Franjevačke Provincije Presvetog Otkupitelja 
potpisali ugovor kojim su Teologija u Splitu i Franjevačka teologija u 
Makarskoj ujedinjene u Katolički bogoslovni fakultet, trebalo je pričekati 

dozvolu Vatikana. Nakon stoje 1999. god. fakultet započeo s djelovanjem 
u sklopu Sveučilišta u Splitu bilo je potrebno franjevačke bogoslove i 
profesore adekvatno smjestiti i tu započinje ova naša priča. 


Naravno daje bilo nemoguće odmah pronaći zadovoljavajuće stambene 
prostorije za tridesetak ljudi. Uvidjelo se da bi najisplativije rješenje bilo 
kupnja zemljišta i izgradnja klerikata. Za takav potez, međutim, treba 
vremena. 


Proces prelaska iz Makarske u Split odvijao se u nekoliko etapa. 
Prva se ticala hotela «Dujam» koji je u vlasništvu poduzeća «Lavčević». 
Hotel je bio privremeno iješenje dok se ne nađe povoljno zemljište i ne 
dobiju potrebne dozvole za gradnju klerikata. Ubrzo je postalo jasno da 
će se dobivanje dozvola odužiti, a hotel nikako nije mogao dugoročno 
zadovoljiti fratarske potrebe, pa se ubrzo prešlo na drugu razinu. Bogoslovi 
i odgojitelji su prešli u samostan Sestara milosrdnica na Dobrom, gdje 
žive već pet godina. Samostan, premda još uvijek u izgradnji, pokazao se 
izvrsnim rješenjem te se više nije trebalo premještati. Naravno, dok klerikat 
ne bude izgrađen. Uskoro su potrebne dozvole konačno dobivene pa se 
moglo započeti s radom. 

Dana 14. srpnja 2005. svi koji su se imalo brinuli o stvarima koje se tiču 
izgradnje klerikata, konačno su mogli odahnuti. U prigodno iskopanu rupu 
uliven je beton koji je simbolizirao kamen temeljac. To izlijevanje betona 
samo po sebi ne bi imalo nikakvo značenje osim financijskog troška, ali 
kada mu se pribroje dolazak mnogih fratara te crkvenih i civilnih uglednika, 
kada mu se pribroje svetopisamska čitanja i blagoslovne molitve, kada mu 
se pribroji nagovor o. Provincijala, kada mu se pribroji pjesma skladana i 
ispjevana posebno za ovu prigodu, onda taj čin izlijevanja poprima sasvim 
drugo značenje. Onda on simbolizira mnoge napore koji su urodili plodom. 
Onda on postaje blagoslov kamena temeljca Franjevačkog bogoslovnog 
klerikata Provincije Presvetog Otkupitelja. Onda on simbolizira početak 
i temelj nečega što će biti mjesto vjerskog, intelektualnog i kulturnog 
uzdizanja. 


To uzdizanje neće naravno započeti tim činom niti ovisi o njemu ili o 
građevini koja se tim činom rađa. Ono je samo plod i nastavak višestoljetne 
tradicije koja je iz Makarske prešla u Split. Tradicije koja vuče svoje 
korijene iz mnogih franjevačkih samostana još iz XIII. stoljeća. Tradicije 
koja je iznjedrila mnoge britke umove, čijim se ostvarenjima i mi danas 
ponosimo. 

Taj ponos nas tjera ne samo veličanju staroga i divljenju prošlosti, 
već mnogo više djelovanju u sadašnjosti i okrenutosti budućnosti. Ipak, 

to djelovanje nije uvijek i ne može biti uvijek autentično, ali koliko se god 
činilo da naše vjersko, intelektualno i kulturno djelovanje može biti i jest 
krhko i neuvjerljivo, ipak tješi misao da se ide naprijed u svim segmentima 
baš poput ovog našeg klerikata. Jer se nalazimo u Domu Božjem, u kojem se 
zazivlje ime njegovo, u njemu i o njemu možemo radosno i pjevati. 


Fra Filip Mimica 

Uvod 


Fenomen Međugorje postoji već dvadesetak godina. Možemo sa 
sigurnošću reći da se glas o njemu proširio po cijelome svijetu. U ovom 
radu pokušat ću što vjerodostojnije prikazati što Crkva misli o Međugorju. 
Mišljenja su kako ćemo i vidjeti, podijeljena, od oduševljenih pristaša do 
vatrenih protivnika. Podijeljena su mišljenja ne samo pojedinaca i skupina, 
nego i odgovornih ljudi u Crkvi. U ovom radu vidjet ćemo kako je sve 
počelo. Zatim ćemo vidjeti istraživanja i zaključke biskupskih komisija, 
isto tako i biskupskih konferencija. Tu ćemo iznijeti cjelovitu izjavu BKJ 
na redovnom zasjedanju u Zadru, 9. - 11. travnja 1991. godine. Zatim 
ćemo na samom kraju vidjeti mišljenja nekih crkvenih velikodostojnika. 
U tom ću poglavlju pokušati iznijeti izjave i mišljenja msgr. Frane Franića, 
pokojnog msgr. Pavla Žanića i msgr. Ratka Perića. Prvi je veliki prijatelj 
međugorskih ukazanja. I drugi je u početku to isto bio, ali je kasnije iz 
kojekakvih razloga to svoje mišljenje sasvim promijenio, dok je treći 
žestoki protivnik međugorskih ukazanja. 


/. MEĐUGORJE I MEĐUGORSKA VIĐENJA 


Do 24. lipnja 1981. godine Međugorje je živjelo kao i ostala sela tog 
kraja. Te godine se u toj župi proširila vijest o Gospinim ukazanjima. Ta 
vijest je promijenila cijeli život župe. Međugorje je od obične seoske župe 
postalo mjesto okupljanja mnoštva hodočasnika iz cijeloga svijeta (u 20 
godina preko 20 milijuna) i time jedno od najvećih svjetskih molitvenih 
središta, usporedivih s Lourdesom i Fatimom. 

Prema izjavama viđenja su se odvijala ovako: 24. lipnja 1981. oko 
16 sati Ivanka i Marija su pošle u brdo tražiti ovce. Već s puta, Ivanka je 
primijetila malo podalje u brdu neobičnu pojavu kako lebdi iznad zemlje 
te na to upozorila Mariju. Odmah su se vratile po Milku. Uskoro su sve 
tri vidjele isti prizor. Javile su to svojim vršnjacima dvojici, Ivana i Vidi 
(Vicki). Svi su vidjeli isto. Kad su pošli sljedećeg dana (četvrtak, 25. 
lipnja), pridružilo im se više susjeda. Poslije 18 sati javio se bljesak svjetla 
i potom je, osim jučerašnjih šestero, neobičan lik primijetilo još dvoje 
mladih. Marina i Jakov. Milka i jedan Ivan nisu više dolazili na spomenute 

susrete, tako je ostala spomenuta šestorka. U petak na večer (26. lipnja) 
u isto vrijeme našlo se još više ljudi na okupu. Ponovio se sličan prizor 
kao i prošle večeri. Četvrtog (subota, 26. lipnja) i petog (27. lipnja) dana 
glas se o tom pročuo izvan Hercegovine. Neki od vidjelaca i dan danas 
imaju ista ukazanja. Jedni vjeruju, drugi sumnjaju, treći ne vjeruju, četvrti 
ostaju ravnodušni. Ali većina ne odolijeva radoznalosti, pa na to mjesto već 
prvih dana hrle u velikom broju. Oko mladih molitelja mnoštvo naroda sa 
svih strana brojem nadmašuje gotovo sve dosadašnje religiozne skupove u 
Hercegovini. Koji jednom dođu, opet se vraćaju i drugima pričaju. 


Sljedećih su dana na scenu nastupili liječnici i psihijatri koji su pokušali 
ustvrditi vjerodostojnost viđenja. Otklonjena je svaka sumnja drogiranja 
i prirođenih duševnih poremećaja. Mladi (vidioci) su proglašeni potpuno 
normalnom djecom, kojoj nije potrebna nikakva liječnička pomoć. 

Događaji u Međugorju provociraju prije svega prirodne i medicinske 
znanosti da zauzmu svoj stav. U tom je pogledu već barem s medicinske 
strane učinjeno, što se moglo učiniti. Također i od strane psihologije i 
psihijartije. Njihovi su rezultati pokazali da je riječ o činjenicama izvan 
njihova dometa. O pojavama za koje zdrava djeca svjedoče nije mogla 
ništa reći ni napredna elektronika. 


Na kraju krajeva, ostaje na Crkvi riješiti vjerodostojnost Međugorja, 
što i je njen posao. Ali ni s te strane posao nije jednostavan. I u Crkvi kao i 
kod vjernika mišljenja su podijeljena, od oduševljenih pristaša do vatrenih 
protivnika. Podijeljena su mišljenja ne samo pojedinaca i skupina, nego i 
od odgovornih ljudi u Crkvi. Međutim, samo Međugorje, župa i župljani, 
vidioci i hodočasnici uvijek su tvrdili i tvrde da stoje čvrsto u Crkvi, jednoj, 
svetoj, katoličkoj i apostolskoj. Pojava Međugorja kao i svaka druga 
pojava podliježe sudu ljudi, upućenih i neupućenih, dobronamjernih i 
zlonamjernih, pristaša i protivnika. Mišljenja imaju svoju težinu već prema 
pristupu, poznavanju stvari, izobrazbi, stručnosti i položaju. U slijedećim 
poglavljima pokušat ćemo što vjerodostojnije iznijeti neka takva mišljenja 
odgovornih ljudi. 


2. Biskupske komisije i konferencije 


Najčešće se govori o dvije biskupske komisije, a ponekad i o jednoj. 
Na sugestije i molbe biskup Žanić je formirao u siječnju 1982. g. Komisiju 
za Međugorje od 4 člana. Od zadataka koje je ta komisija imala ispuniti. 

nije ostvareno gotovo ništa. U javnosti se počelo govoriti kako je ta 
komisija neangažirana i nesložna i da će biti zamijenjena. I sama Biskupska 
konferencija Jugoslavije preporučila je biskupu Žaniću da formira komisiju 
koja će biti sposobna osvijetliti zbivanja u Međugorju. Tako je on u veljači 
1984. proširio postojeću komisiju na 15 članova. Od tada se govorilo o 
drugoj biskupskoj Komisiji za Međugorje. 


Ako se ima u vidu izbor članova Komisije, njihova stručnost, sredstva 
koja su im stajala na raspolaganju, kao i na metodologiju rada, uopće ne 
iznenađuje što se i na proširenu Komisiju počelo gledati s nepovjerenjem. 1 
Mnogi nisu bili zadovoljni jer su članovi Komisije uglavnom bili oni koji 
su se već prije izjasnili negativno o Gospinim ukazanjima. Stoga ne čudi što 
je po završetku svoje prve sjednice održane 23. i 24. ožujka 1984. Komisija 
izdala priopćenje u kojem između ostalog stoji: Komisija ne odobrava što 
neki svećenici i katolički laici dovode organizirana hodočašća u Međugorje 
ili organiziraju javne nastupe vidioca prije nego je Crkva izrekla svoj sud 
o vjerodostojnosti ukazanja... Komisija završava svoj zadatak 2. svibnja 
1986. kada je glasovanjem (s 11 glasova za) donijela zaključak - nije 
utvrđena nadnaravnost. U svibnju, nakon što je komisija završila sa svojim 
radom, dostavljeni su njeni rezultati Sv. Stolici. Očekivao se negativan 
pravorijek, Rima, razumije se kao što je negativan bio i sud komisije. 
Sv. Stolica je u skladu sa svojim propisima zatražila da se, uvažavajući 
rezultate dosadašnjih istraživanja, provede još jedno kanonsko ispitivanje i 
to na razini Biskupske konferencije koje je učinjeno 1987. - 1990. 


S jedne strane događaji u Međugorju su još uvijek bili u tijeku, zbog 
čega se i nije moglo zaključiti istraživanje. S druge strane biskupi su bili 
svjesni potrebe da se brojnim hodočasnicima koji s raznih strana svijeta 
dolaze u Međugoije, posveti dužna pastoralna skrb te da se u Međugorju 
osigura zdrava pobožnost prema BDM. Zbog toga je BKJ na temelju 
dosadašnjih istraživanja, uzevši u obzir rezultate prethodne komisije BKJ 
na zasjedanju održanu u Zadru 10. travnja 1991., donijela izjavu poznatu 
kao «Zadarska izjava» Nedugo nakon Zadarske sjednice i spomenute 
izjave, bivša Jugoslavija se raspala, a s njom i BKJ. Osnovane su nove 
Biskupske konferencije u novonastalim državama (HBK, BK BiH). Spadalo 
je na BK BiH da formira komisiju za Međugorje koja bi pratila daljnja 
zbivanja i provela one odredbe o vođenju skrbi za vjernike te donijela za 
to liturgijsko-pastoralne smjernice. To je očekivala i Sv. Stolica. No, to 
nije ostvareno. BK BiH pravda se redovito ratnim prilikama u toj zemlji, 
ali rat je davno završio, stanje se normaliziralo. No prvi razlog je, kako 


1 LJ. RUPČIĆ - V. NUIĆ, Još jednom istina o Međugorju , K. Krešimir, Zagreb 2002., 
str. 222. 


tvrdi biskup Perić, što biskupi BiH ne osjećaju potrebu 
istražiteljsku komisiju i daju nove izjave o Međugorju. 

da formiraju drugu 


3. Izjava BKJ o Međugorju 


Na redovnom zasjedanju BKJ u Zadru 9.-11. travnja 1991. usvojena 
je sljedeća izjava: «Biskupi od samog početka prate međugorska događanja 
preko dijecezanskog biskupa, biskupske komisije i Komisije Biskupske 
konferencije Jugoslavije za Međugorje. Na temelju dosadašnjeg istraživanja 
ne može se ustvrditi da se radi o nadnaravnim ukazanjima i objavama. 
Međutim, brojna okupljanja vjernika s raznih strana koji u Međugorje 
dolaze potaknuti i vjerskim i nekim drugim motivima, zahtijevaju pažnju 
i pastoralnu skrb u prvom redu dijecezanskog biskupa, a s njim i drugih 
biskupa, kako bi se u Međugorju, i povezano s njime, promicala zdrava 
pobožnost prema Blaženoj Djevici Mariji, u skladu s učenjem Crkve. U tu 
svrhu biskupi će izdati i posebne prikladne liturgijsko-pastoralne smjernice. 
Isto tako preko svojih će Komisija i dalje pratiti i istraživati cjelokupno 
događanje u Međugorju. 2 )) 

Ta izjava katoličkih biskupa o Međugorju klasičan je primjer 
tisućljetne prakse provjerene crkvene razboritosti. Pokazuje se da Crkva 
poštuje činjenice i da u svemu najviše skrbi za duhovno dobro vjernika. 
Sadržaj i smisao te izjave treba promatrati na dvije razine. Prva je i u ovom 
slučaju bitna razina da se sadržaji takvih mogućnosti tzv. privatnih objava 
ne mogu pridodati objavljenim i obvezatnim sadržajem vjere. Prema tome 
ni biskupi ni sam Papa nemaju vlasti neprevarljivo zaključiti da se Gospa 
negdje zaista pojavila niti imaju vlasti vjernicima naložiti da to vjeruju. 
Crkveno je učiteljstvo uz poznate uvjete neprevarljivo samo kad utvrđuje 
da li se nešto nalazi ili ne nalazi u Objavi koju je Crkva primila od kraja 
apostolskog doba i koja se čuva u Bibliji i predaji. Čega nema ni u Bibliju ni u 
predaji, učiteljstvo ne može proglasiti kao nauk vjere ni sadržaj obvezatnog 
vjerovanja... Utvrde li da nema suprotnosti, da se te pojave i poruke (u 
Međugoiju) slažu s katoličkim naukom i moralom, oni kao najodgovorniji 
u Crkvi mogu proglasiti da nema zapreke vjerničkom okupljanju na tom 
mjestu ni razvijanju duhovnog života u smislu tih poruka. U protivnom 
bila bi im dužnost razotkriti zablude i spriječiti zlouporabe. Odgovarajući 
izričaji u novoj izjavi pokazuju da istraživanja i u tom smislu još traju. No 
glavnina izjave pokazuje da naši biskupi uočavaju prije svega činjenicu 
okupljanja velikog broja vjernika i znatiželjnika u Međugoiju, te smatraju 
svojom dužnoš ću brinuti se da tako okupljena mnoštva primaju ondje 
2 Glas koncila, 5. svibnja 1991., str. 1 

pravi navještaj vjere... Zacijelo treba očekivati, kao što sam dokument 
kaže, prikladne liturgijsko-pastoralne smjernice. Time se ostvaruje davni 
prijedlog, koji je bio istaknut u Glasu Koncila, da se biskupska skrb za 
Međugorje razdjeli na dvije komisije. Jedna da nastavi proučavati jesu li 
to ili nisu nadnaravna ukazanja ili objave, a druga da se skrbi za pravu i 
zdravu crkvenost međugorskih okupljanja. Jer doista je moguće da prva od 
tih komisija još dugo istražuje, dok se skrb za okupljanja ne može odgađati 
jer se ona trajno događaju. Za brojne pobožnike širom svijeta ova će izjava 
djelovati kao vrijedno olakšanje na području savjesti. Oni, naime, koji 
iz vjerskih pobuda dolaze u Međugorje, odsad znaju da su ta okupljanja 
obuhvaćena redovitom i odgovornom skrbi apostolskih nasljednika . 3 


4. Za i protiv 


U ovom poglavlju ću pokušati iznijeti izjave i mišljenja nekih crkvenih 
velikodostojnika, koji su posjetili Međugorje i tom prigodom izrekli 
svoje dojmove, a isto tako ona mišljenja koja su izrekli u nekim drugim 
prigodama. 

O međugorskim ukazanjima danas imamo razna stajališta. Rijeke 
hodočasnika koje se svakodnevno slijevaju u Međugorje, pokazatelj su 
duhovne snage koja se nalazi u tom hercegovačkom kraju. Međugorje 
su pohodili milijuni hodočasnika među kojima je bio velik broj biskupa 
i kardinala te desetak tisuća svećenika . 4 Svi oni ili vjeruju u Marijina 
ukazanja ili imaju barem neku nadu i želju susreta s mjestima koja imaju 
svoju draž. Glas o Marijinim ukazanjima u Međugorju daleko se proširio 
te je Katolička crkva odlučila provesti ispitivanja i donijeti konačni sud 
o tome. Stoga se do danas sam crkveni vrh nije izjasnio ni za ni protiv 
međugorskih ukazanja. Crkva za sada dozvoljava privatno vjerovanje, ali 
ima i onih koji «pretekoše sud Crkve» te kao crkvene osobe iznose javno 
svoje mišljenje. Neki idu u prilog Marijinih ukazanja u Međugorju dok su 
drugi sasvim suprotni. Među takve spada mons. Frane Franić - umirovljeni 
splitsko-makarski nadbiskup, pok. mons. Pavao Žanić i sadašnji biskup 
mostarsko-duvanjski i trajni upravitelj trebinjsko-mrkonjski mons. Ratko 
Perić. 


3 Glas Koncila, 5. svibnja 1991., uvodnik 

4 LJ. RUPČIĆ, Međugorje vrata nebeska i početak boljega svijeta, Mostar 1999., str. 

Frane Franić - postaje biskupom 1950. godine, a kao nadbiskup 
upravlja splitsko-makarskom metropolijom sve do 1988. god. Možemo 
sa sigurnošću konstatirati da je veliki prijatelj i priznavatelj međugorskih 
ukazanja. Od samog početka ukazanja, od 1 98 1 . god. On ima pozitivan stav i 
žali stoje Crkva slabo odgovorila na Gospine poruke o obraćenju. On je oko 
60 puta sam posjetio Međugorje 5 za koje kaže da mu je predrago svetište, a 
u njemu je dobio toliko velikih i neopisivih čudesa, religioznih iskustava i 
milosti... Dnevno se stavlja u prisutnost Gospinu u vrijeme u koje se ona 
ukazuje u Međugorju, od 17:40 - 17:45 sati. 6 Frane Franić kaže daje dva 
puta prisustvovao «viđenjima» djece i daje s njima prijateljski razgovarao 
u njihovim kućama. 7 Nadbiskup je potpuno uvjeren u međugorska ukazanja 
te stoga na sve strane pokušava svoju radost i milost prenijeti na druge. Kad 
se 1984. god. vraćao kući iz Međugorja postalo mu je jasnije da tu nema 
prijevare, ni manipulacija, ni halucinacija, već da se tu radi o ozbiljnim 
religioznim doživljajima koje privlače mase vjernog naroda, koje tu vide 
prisutnost Duha Božjega, koji govori ne samo Crkvi u Hercegovini nego 
Crkvi u čitavom svijetu, slično kao u Fatimi. 8 Svoj stav prema Međugorju 
nije očitovao samo biskupima bivše Jugoslavije, nego je pisao i kardinalu 
Ratzingeru s molbom da se zauzme za Međugorje zbog golemih milosti 
koje se u njemu preko Gospinih ruku daju cijelome svijetu. 9 Preporučuje 
vjernicima Međugorje kao mjesto hodočašća i molitve. 10 

Za razliku od nadbiskupa Franića koji je ostao uvjeren u Marijina 
ukazanja u Međugorju, pokojni mostarski biskup Pavao Žanić promijenio 
je svoje mišljenje i stav. U početku Žanićev stav prema ukazanjima bio je 
pozitivan, dapače i vatren, dok se poslije nije pretvorio u sasvim suprotan, 
negativan stav. To je donekle pridonijelo proširenju glasa o Marijinim 
ukazanjima. Kao biskup koji je imao jurizdikciju nad Međugorjem, upoznat 
je sa svim zbivanjima. Nije htio zanemariti psihu djece, pa stoga kaže daje 

5 Usp. LJ. RUPČIĆ, Međugorje vrata nebeska i početak boljeg svijeta , Mostar 1999., str. 
109. O tome biskup svjedoči u svom pismu od 5. siječnja 1998. godine 

6 Usp. Isto , str. 109. 

7 Usp. M. DUGANDŽIĆ, Međugorje u Crkvi , Informativni centar Mir Međugorje, 
Međugorje 2001., str. 116. Prigodom predstavljanja monografije «Međugorje» u Splitu, 
mons. Franić je rekao između ostalog: «Ja sam osobno čuo Gospin glas, no nikada je 
nisam vidio». 

8 Usp. Isto , str, 81. Nadbiskup je u Međugorju susreo jednog svećenika i časnu sestru iz 
Portugala koji su mu govorili o usporedbi Fatime i Međugorja. 

9 Usp. LJ. RUPČIĆ, Međugorje vrata nebeska i početak boljeg svijeta, Mostar 1999. god., 
str 109. 

10 Usp. M DUGANDŽIĆ, Međugorje u Crkvi, Informativni centar Mir Međugorje, 
Međugorje 2001. str., 116. Biskup preporučuje Međugorje kao mjesto hodočašća i 
molitve oslanjajući se na izjavu BKJ iz 1991. god. 

nemoguće da šestero djece laže i to kroz duže razdoblje. 11 Žanić je u početku 
poticao i ohrabrivao fratre koji su djelovali u Međugorju da vjeruju toj djeci 
jer ih nitko nije podgovorio, nego govore ono što im je u srcu, 12 no svoj 
stav je s vremenom promijenio. Naznake se naziru već krajem ljeta 1981. 
godine. Tad se povukao i prestao davati izjave sve do 1984. godine kada 
počinje smjelije govoriti protiv Međugorja. 13 Ne smijemo zaboravit daje 
biskup Žanić u Mostaru formirao dvije komisije za ispitivanje međugorskog 
događaja. Njegov pozitivni stav promijenio se u negativni te je prijašnje 
svoje pozitivne izjave mijenjao u negativne. 14 U svojim izjavama i dvama 
spisima upućenim čitavom svijetu između ostalog kaže o ukazanjima: «... 
Ako ta pojava stvara napetost i podijeljenost među vjernicima, biskupska 
kurija u Mostaru je prisiljena intervenirati, makar i prije konačnog suda 
komisije o Međugorju, kako bi svratila pozornost javnosti na nerazboritu 
propagandu i neodgovorno organiziranje hodočašća u Međugorje... » 15 
Biskup se oborio na franjevce, govoreći da su oni manipulatori koji žele 
ovim ukazanjima pribaviti ugled jednostavnog naroda. Biskup Žanić je 
sebi dao ovlasti da donese «pravu» presudu u vezu ovog «slučaja». On u 
mostarskoj biskupiji po božanskom pravu jest pastir i kao takav zabranjuje 
organizirana hodočašća i misenje za takve. 16 Odluka Biskupske konferencije 
koja je bila u Zadru 1991. god., izjasnila se o Međugorju suzdržano, te 
dala izjavu da na temelju dosadašnjih ispitivanja ne mogu ustvrditi radi 
li se o nadnaravnim ukazanjima u Međugorju, što je biskupu Žaniću bila 


11 Usp. M. DUGANDŽIĆ, Međugorje u Crkvi , Informativni centar Mir Međugoije, 
Međugoije 2001., str. 52. 

12 Usp. Isto , str. 51.-53. Navodim dio stajališta mostarskog ordinarijata o Međugorju 
(preneseno iz Glasa Koncila od 16. kolovoza 1981. pod naslovom «Biskupska ukazanja 
u Hercegovini)); «Sigumo je da djeca nisu ni od koga, posebno iz Crkve, podgovorena 
da govore neistinu. Isto tako barem za sad, sve navodi na to da djeca ne lažu. Ostaje ono 
najteže pitanje: da lije to subjektivni doživljaj djece ili je nešto nadnaravno?)) 

13 Usp. LJ. RUPČIĆ - V. NU1Ć, Još jedom istina o Međugorju , K. Krešimir, Zagreb 
2002., str. 194. 

Usp. BISKUPSKI ORDINARIJAT U MOSTARU O NAVODNIM UKAZANJIMA I 
PORUKAMA U MEĐUGORJU, Ogledalo pravde , Mostar 2001 ., str. 42. Ovdje stoji kako 
se dijecezanski kler čudi Gospinom ukazanju i to baš neposlušnim franjevcima, a biskup je 
očekivao od Rima da dobije kakvu poruku kojom će biti riješen «franjevački slučaj)). 

14 Usp. LJ. RUPČIĆ — V. NUIĆ, Još jednom istina o Međugorju, K. Krešimir, Zagreb 
2002., str. 195.-202. Po ovome što nalazim u ovoj knjizi rekao bih daje biskup Žanić 
promijenio svoj stav o Međugorju, zbog komunističkih prijetnji, ali i prijetnji dijecezanskog 
svećenstva, koje se bojalo sve većeg utjecaja franjevaca. Stoga je Franić tražio sve moguće 
propuste franjevaca u želji da ih optuži. 

15 Usp. M. DUGANDŽIĆ, Međugorje u Crkvi, Informativni centar Mir Međugoije, 
Međugorje 2001 ., str. 55. 

16 Usp. Isto, str. 60.-61. 


velika zadovoljština, ali mu je bilo žao što je ostala 
hodočašćenja. 17 

mogućnost privatnih 


Žanićev nasljednik mons. Ratko Perić koji je na tu službu postavljen 
1993. godine, zauzeo je isti stav. Štoviše, on je nadmašio svog predšasnika 
u svom odnosu prema franjevcima i međugorskim ukazanjima. Tako je pred 
biskupskom sinodom od 11. listopada 1994., na kojoj je bio nazočan i sam 
Papa, između ostalog o fenomenu Međugoije izjavio: «Navodna ukazanja 
stvaraju nemalu pomutnju i podjelu ne samo u mjesnoj Crkvi». 18 U ovom 
slučaju nije zaboravio spomenuti hercegovačke franjevce na koje prebacuje 
stvaranje pomutnje. 19 Biskup Perić u svom stavu prema hercegovačkim 
franjevcima ističe pomutnju i razdor, koji najviše dolazi iz Međugorja. 20 
Ovaj biskup u želji da opravda svoje stavove i pretenzije ide toliko daleko 
da izjavljuje kako su ukazanja u službi prvog «hercegovačkog slučaja» o 
župama. 21 Što reći na ovakve izjave i optužbe? Teško je biti objektivan 
u ovakvoj situaciji i reći tko je zapravo kriv. Njegove izjave koje su 
povezane s Međugorjem nekada u sebi uključuju i izrugivanje, a ponekad 
i samu drskost. Ide toliko daleko da neke od onih koji imaju drugačije 
mišljenje od njega, o Međugorju ili izruguje ili jednostavno omalovaži. 22 
Biskup se vrlo često poziva na izjavu Biskupske konferencije Jugoslavije 
koja kaže da na temelju dosadašnjih ispitivanja ne može ustvrditi radi li se 
o nadnaravnim ukazanjima u Međugorju, ali ne spominje i druge stvari, 
kao npr. da vjernici mogu hodočastiti u to mjesto. Doduše ne organizirano, 
nego privatno. 23 


17 Usp. BISKUPSKI ORDINARIJAT U MOSTARU O NAVODNIM UKAZANJIMA I 
PORUKAMA U MEĐUGORJU, Ogledalo pravde, Mostar 2001., str. 44. 

1 8 LJ. RUPČIĆ - V. NUIĆ, Još jednom istina o Međugorju, K.. Krešimir, Zagreb 2002., 
str. 157. 

1 9 Usp. LJ. RUPČIĆ — V. NUIĆ, Još jednom istina o Međugorju, K. Krešimir, Zagreb 
2002., str. 157. 

20 Usp. Isto, str. 159. Iz pročitanog čini mi se da jedino međugorska poruka za mir i 
obraćenje donosi pomutnju u hercegovačku crkvu, kojom predsjeda mons. Ratko Perić, 
dok u ostalim biskupijama nema pomutnji ni razdora, iako mnogi hodočasnici hodočaste 
u Međugorje, odakle u svoja mjesta donose radost, mir i obraćenje. 

21 Usp. M. DUGANDŽIĆ, Međugorje u Crkvi, Informativni centar Mir Međugorje, 
Međugorje 2001., str. 64. 

22 Usp. BISKUPSKI ORDINARIJAT U MOSTARU O NASVODNIM UKAZANJIMA 
I PORUKAMA U MEĐUGORJU, Ogledalo pravde, Mostar 2001. Ne znam kakvo je 
točno pismo uputila s. Mirjam Radošević, provincijalna glavarica Sestara Milosrdnica 
- biskupu Periću, ali u biskupovom odgovoru se može lako uočiti ne samo negativni stav 
nego ijedna doza drskosti i prezira prema redovnicima i redovnicama te njihovom zavjetu 
poslušnosti. Str. 152.- 153. 

23 Usp. Isto, Na više mjesta u ovoj knjizi biskup se poziva na BKJ u Zadru, ali samo u 
onoj formulaciji koja mu odgovara. Ne vidim da previše spominje ostale izjave BKJ, kao 

Zaključak 


Na kraju ovog rada trebalo bi dati odgovor na naslov ovog rada, koji 
je postavljen u obliku pitanja: Što Crkva kaže o Međugorju? Odgovor bi 
bio Izjava BKJ u Zadru 9.-11. travnja 1991. Svi koji pokušaju reći nešto o 
Međugorju pozivaju se na tu izjavu. 

Nesporna je činjenica da unatoč svemu Međugoije danas ima protiv 
sebe samo možebitne sumnje, kojekakav interes i subjektivno mišljenje. 
A to nisu nikakvi dokazi protiv Međugoija. Znanost i oprezno Crkveno 
učiteljstvo nisu ništa našli što bi bilo protiv Međugoija. Crkva s jedne 
strane energično odbija svako bezrazložno odbacivanje ukazanja, s druge 
strane privatnim hodočašćima pogoduje razvoju duhovnog potencijala koji 
se u njima krije. Znamo daje znanost učinila sve što je bilo u njezinoj moći 
u vezi s ukazanjima. Znanost je pokazala daje riječ o činjenicama izvan 
njena dometa. Ponizno je priznala mjerodavnost vjere za potpunu spoznaju 
o njima te joj je rezultatima svojih istraživanja olakšala spoznaju i odluku. 
No potpuni odgovor od Crkve još čekamo. 

Činjenica koja ide u prilog Međugorju je u tome to se tu okupljaju 
milijuni i milijuni hodočasnika u kojima je živa vjera i nada. Mnogi ljudi 
kažu da su tu doživjeli obraćenje, da su osjetili volju i odlučnost, promijenili 
prijašnji grješan život u život dostojan Božje ljubavi. Nikako mi nije jasno, 
ako tu ljudi mole, ako se događaju obraćenja, ako se ljudi ispovijedaju i 
pričešćuju, kako uopće neki vjernik, a kamoli svećenik ili biskup mogu biti 
protiv toga, bez obzira na Gospina ukazanja. Na samom kraju čovjek se 
pita je li to samo borba različitih interesa, nešto daleko od vjere. Ako je to 
na stvari, onda je to žalosno i sramotno. 

Fra Ivan Čikara 


one koje dopuštaju privatna hodočašća. 

Bio jednom neki čovjek. Ovim riječima redovito počinju bajke i njima 
slične priče za djecu jer djecu ne zanimaju ni povijesna utemeljenost, ni 
identitet glavnih aktera, ni mjesto, ni vrijeme događanja. Važna je priča, 
priča koja treba prije svega biti zanimljiva i laka za slušanje, odnosno 
čitanje. 

Priča kojom ću početi svoje razmišljanje svima je, vjerujem, poznata. 
Unatoč tome, nemojte preskočiti sljedeće retke. Pažljivo ih pročitajte, kao 
da se prvi put susrećete s tom pričom. 

Bio jednom, kako već napisah, neki čovjek. Imao je sve što čovjek 
kao takav želi: obitelj koja ga je u svemu podržavala; prijatelje koji su ga 
obožavali; novac i sjajnu karijeru pred sobom. No, to mu nije bilo dovoljno. 
Htio je više u svom životu, htio je najviše što čovjek može ostvariti, htio 
je živjeti do kraja svojih mogućnosti. Zato je sve napustio i okrenuo se 
Najvećem, Bogu. U očima drugih ljudi on je bio tek još jedan luđak više 
na ovom svijetu, bio je čudak kojega se treba kloniti. Ipak, nakon nekog 
vremena, i drugi su uočili koliko je njegov put ispravan, koliko je njegov 
način života ispunjavajući i osmišljavajući za čovjeka. Jer, tko može 
dati puninu i smisao osim Boga? No, kako je vrijeme protjecalo, broj se 
sljedbenika povećavao, čime se pomalo početni zanos gubio, bolje reći, 
splasnuo je kod većine. Našega glavnog junaka proglasili su utopistom te 
nastojali život zajednice koju je utemeljio prilagoditi “stvarnom” životu. 

Vjerujem da je svima jasno kako ova priča, kao i mnoge druge govori 
o Franji iz Asiza. Danas, osam stoljeća nakon njegova života mnogi i dalje 
smatraju kako je franjevački život, barem onako kako gaje Franjo zamislio, 
utopija. A utopija je nepostojeće mjesto, dakle, nešto što se ne može naći ili 
ostvariti u konkretnom životu. 

Je li to uistinu tako? Je li Franjina karizma tek utopija? Je li život prema 
Franjinu primjeru samo nekakav neostvarivi i nedostižni ideal? Da što 
uspješnije odgovorim na ova i slična pitanja, ispričat ću još jednu, opet 
poznatu priču. 

Bio jednom neki čovjek. Vrlo je vjerojatno daje dugo vremena tražio 
svoj pravi identitet, svoje životno poslanje. Nakon jednog, naoko nevažnog 
čina, koji su, uostalom, mnogi izvršili, doživio je snažnu objavu Božju i, 
rekli bismo, prosvjetljenje. Bog mu je objavio daje on Njegov ljubljeni Sin, 
u kojem prebiva sva punina božanstva. Svjestan daje Božji Sin djelovao 
je i neumorno naviještao Radosnu vijest o silnoj Božjoj ljubavi prema 
svakom čovjeku. Mnogi su s oduševljenjem prihvatili njegove riječi, ali su 

isto tako mnogi odbacili njegov navještaj kao ljudima neprimjeren. Nakon 
njegove smrti njegovi su učenici nastavili njegovo djelo. Ipak, početni je 
zanos tijekom godina nestao. Ostali su tek pojedinci, poput junaka prve 
priče, koji su poruku čovjeka iz Nazareta shvatili ozbiljno i životno. 

Jedna je od snažnih ljudskih karakteristika da se ljudi lako “zapale”, 
oduševe određenim idejama i životnim projektima. Druga strana medalje, 
tj . te karakteristike jest isto tako lako “hlađenje”, gubljenje početnog zanosa. 
Naime, svi znamo” daje život ipak nešto drugo, da valja objema nogama 
čvrsto stajati na zemlji, da se ne smije vrijeme gubiti na neke neostvarive 
ciljeve... Utopija je na koncu ipak utopija, nepostojeće mjesto, nedostižni 
ideal kojeg se bolje kaniti, nego gubiti ionako manjkave životne snage na 
nj. I tako zavaravamo sebe iz dana u dan. Olako dopuštamo da riječi Očeva 
miljenika uguši naša lijenost i naše “realno” viđenje života. 

Nasuprot takvom ophođenju s Učiteljem i njegovim naukom stoji 
Franjo. Malen, neznatan, priprost, ali iskren i odlučan otvara se Njegovoj 
riječi i dopušta da ona oblikuje njegov život. Božja riječ nije u njegovom 
životu samo simbolički prisutna, nije knjiga koja kupi prašinu na policama 
intelektualne i životne tromosti, nije dosadni arhaični tekst koji opterećuje 
bogoslužje. Naprotiv, Kristova je riječ za nj temeljno pravilo života, kodeks 
ponašanja, vodič kroz bespuća vremena i prostora. 

I pred nama, kršćanima 21. stoljeća, stoji Krist. Zove nas, kao i Franju. 
Upućuje nam svoju riječ, sebe - Riječ. Zove nas na život po Riječi, na 
život prožet i vođen Riječju. Možemo bez ikakvih problema proglasiti i 
Nazarećanina i Asižanina utopistima, nerealnima, djetinjima. To često i 
činimo svojim životom. No, možda bismo ipak mogli pokušati, i to samo 
pokušati, izbjeći taj uobičajeni odgovor, uobičajeno naše reagiranje na 
evanđeoski model života. Jer, možda to i nije utopija. Možda je utopija 
samo naša interpretacija Učiteljeva nauka. Franjo je pokazao da to nije 
utopija, jer Franjo nije izmišljeni lik iz dječje bajke. Franjo je bio čovjek 
od krvi i mesa, a ne utopija. Zato nam valja iskreno preispitati svaku našu 
interpretaciju Evanđelja, pogotovo onu koja Čovjeka sa gore čini tek 
dalekim likom iz davne prošlosti. 

Bio jednom neki čovjek. Da, na koncu nam ostaje ista priča. Međutim, 
ta priča ne smije biti samo zanimljiva i laka za slušanje, odnosno čitanje, 
nego ponajprije poučna i životna jer samo takve priče i imaju smisla. U 
tom će slučaju naš život postati pričom za druge, kao što je i Franjin postao 
za nas. Gospodin tada neće biti u-topos, nego topos, tj. prostor istinskog 
života, osmišljenog i ispunjenog Onim koji je svemu početak i kraj. 


Fra Kristijan Stipanović 

















